
Hartsfield Park, Kent 
Septembrie 1842 


— Am auzit că a avut o aventură cu baroana Marston. 

Faith Westover îşi dădu ochii peste cap. Dacă le mai 
auzea pe prietenele ei chicotind la adresa lui Stephen 
Crenshaw, marchizul de Dunwich, avea să ţipe. 

Incerca să ignore grupul adunat în apropierea ei şi se 
uita prin sala de bal plină la cei veniţi să celebreze ziua de 
naştere a tatălui ei. Se gândi că nu-i putea învinovăţi. Toţi 
erau lipsiţi de entuziasm, iar bărbaţi interesanţi erau în 
număr foarte mic, lucru pentru care îl învinovăţea în 
totalitate pe fratele ei, James, rămas la universitate. Ceea 
ce însemna că niciunul dintre prietenii lui de la Cambridge 
nu participa, iar ea şi prietenele ei aveau foarte puţini 
domni potriviţi cu care să danseze. 

Asta însemna că prietenele ei nu aveau cu ce să-şi 
ocupe timpul în afara discuţiilor despre Stephen Crenshaw. 
i Insă prietenele ei nu erau singurele care făceau asta. 
Incăperea răsuna de şoapte despre tânărul marchiz. Bârfele 
despre ce făcuse Stephen de când se întorsese din India, în 
urmă cu trei luni, se împrăştiaseră repede. Petrecăreţii, deşi 
încântați să-l vadă în sfârşit cu ochii lor pe marchiz, nu-l 
vorbeau de rău în gura mare. Nu la Hartsfield Park. Nu când 
tatăl ei fusese prieten bun cu tatăl şi unchiul lui Stephen 
încă din armată. Dar zvonurile se împrăştiau în continuare 
în şoaptă, în spatele evantaielor şi pe deasupra paharelor 
de vin. Aparent, asta era perfect în ordine. 

Deşi se născuse în mijlocul societăţii engleze, Faith se 
temea că nu o va înţelege niciodată. 

— Nu. A fost vicontesa de Rathbourne, se auzi din 
spatele evantaiului o prietenă, în timp ce şase fete se 
aplecară s-o audă mai bine. 

— A fost văduva baroană de Marston... 

— Dar nu a murit? 

— Ba da, spuse Faith, exasperată. Şi nu a fost nici 


nora ei, din moment ce baronul şi baroana sunt pe 
continent din aprilie. 

— Deci a fost vicontesa! Ochii prietenelor ei se 
luminară. Care e adevărul, Faith? Tu îl cunoşti. 

Oare prietenele ei îşi pierduseră minţile? 

— Nu ştiu nimic despre... îşi cobori vocea şi şopti din 
spatele evantaiului: Despre sportul din pat al bărbatului. 

După privirile pe care i le aruncară prietenele ei, 
niciuna nu o credea. Toate o priveau şi aşteptau să le 
spună că zvonurile erau adevărate. 

— Vicontesa de Rathbourne are deja... un prieten în 
înţelesul acesta, spuse Faith, iar acesta nu este Stephen 
Crenshaw. 

Bărbatul probabil ar fi regretat că nu era, având în 
vedere frumuseţea celebră a vicontesei şi magnetismul ei. 

Mama ei ar fi jupuit-o dacă ar fi auzit-o vorbind aşa 
despre invitaţii ei. Dar era sigură că nu era singura care o 
bârfea pe Lady Rathbourne în seara aceea. Femeia putuse 
fi prezentă la eveniment doar pentru că soţul ei făcea parte 
din aceeaşi comisie parlamentară ca tatăl lui Faith. 

Dezamăgirea le întunecă feţele şi, de data asta, îşi 
mişcară evantaiele cu consternare, deoarece cea mai 
suculentă dintre bârfele nopţii fusese distrusă atât de 
simplu. 

— Tot ce pot spune cu siguranţă este că a acceptat 
invitaţia mamei. 

Era singura invitaţie în societate pe care o acceptase 
de la întoarcere. Având în vedere că bărbatul abia dacă 
participa la evenimentele sezonului, Faith înţelegea de ce 
apăruseră atâtea zvonuri şocante despre el. Era ca şi cum 
se întorsese în Anglia direct în mijlocul aceloraşi zvonuri 
care-l vizaseră şi când plecase. 

Trebuia să sosească în orice moment. Ar fi trebuit să 
fie acolo deja, ca toţi ceilalţi invitaţi care sosiseră în acea 
după-amiază. Dar era tipic pentru Stephen să nu respecte 
nici măcar cele mai fundamentale reguli ale societăţii. 

De altfel, lui Faith nu-i păsa dacă ticălosul nu venea 
deloc. Ba chiar s-ar fi bucurat! Nu ar mai fi trebuit să se 


poarte ca şi cum încă erau prieteni vechi, ca şi cum se 
bucura să-l vadă din nou, ca şi cum nu-l învinovăţea pentru 
că plecase. 

— Poate s-a hotărât să stea cu amanta lui. 

Faith îngheţă cu evantaiul în aer când un fior 
neaşteptat de gelozie o lovi. Prietena ei zâmbi. Nu-şi dădu 
seama ce emoţii zvâcneau în ea şi era fericită să abordeze 
cele mai scandaloase zvonuri care-l vizau pe Stephen ca un 
nor de furtună încă din iunie. Şi anume că avea o amantă. 

— Eu nu... nu... 

Faith se bâlbâi, nereuşind să verbalizeze un răspuns, 
în timp ce prietenele ei continuau să o privească cu atenţie, 
de parcă ea ar fi fost oracolul din Delphi, capabil să rezolve 
cele mai mari mistere ale lumii. Părea că Stephen 
Crenshaw devenise unul dintre ele. 

Şi mai rău, fata nu reuşea să mintă pentru el pentru 
că nu-l văzuse de când se întorsese. 

— Cum poţi să faci faţă la aşa ceva? o întrebă una 
dintre prietenele ei. Eu abia aştept să-l văd pe marchiz! Nu 
eşti câtuşi de puţin entuziasmată? 

— Nu. 

— O, Faith! 

Prietenele ei o priveau neîncrezătoare. Nu le venea să 
creadă că tânăra nu era la fel de entuziasmată ca ele de 
sosirea lui Stephen. 

Dar asta era pentru că, spre deosebire de prietenele 
ei, ea îl cunoştea, iar prin comportamentul lui din ultimul 
timp, Stephen nu făcea nimic să liniştească bârfele, ba 
chiar încuraja zvonurile cele mai apetisante. Avea o plăcere 
perversă să fie golanul care îl credea lumea. 

Mereu  căutase probleme. De mic respinsese 
responsabilitatea şi simţul datoriei care fuseseră aruncate 
asupra lui din ziua în care se născuse marchiz. Nu era 
răsfăţat ca mulţi alţi lorzi tineri. Departe de asta. Lui 
Stephen i se amintise în mod constant cât de norocos era. 
Lumea se aştepta să lucreze de două ori mai mult decât 
prietenii lui şi fusese învăţat să se poarte ca un adult de 
când era doar un copil. 


Putea cineva să-l învinovăţească pentru că se 
răsculase împotriva acelei presiuni? Când nu mai găsise 
scăpare în cărţile de joc, băutură şi orice altceva, inclusiv 
culcatul cu soțiile plictisite din consiliul reginei, dacă 
zvonurile erau adevărate, se înrolase în secret în armată. 
Ştiind cum fusese Stephen în timpul facultăţii, Faith era 
dispusă să creadă zvonul. În armată devenise doar un alt 
căpitan şi noul anonimat îi plăcuse, până când comandanții 
lui descoperiseră că era fiul adoptat al generalului 
Nathaniel Grey, unul dintre cei mai respectaţi bărbaţi de la 
Oficiul de Război. 

— Tu şi marchizul aţi petrecut mult timp împreună, 
nu-i aşa? insistă o altă prietenă. Înainte să plece în India? 

— Presupun că da, zise Faith, care-şi întoarse faţa, 
uitându-se prin sală, înainte ca prietenele ei să nu îi 
citească pe faţă sentimentele pentru Stephen. 

Pentru că petrecuseră într-adevăr timp împreună. Atât 
cât avuseseră voie, pentru că ea avea 19 ani şi era în al 
doilea ei sezon, iar Stephen îşi crease deja o reputaţie. 
Surorile ei gemene mai mari erau însă în al patrulea sezon, 
care se dovedi a fi şi ultimul înainte să se căsătorească, iar 
sora ei mai mică, Margaret, în primul. Gemenele luaseră 
Londra cu asalt, spre bucuria mamei lor şi disperarea 
tatălui, iar Margaret era prinsă de entuziasmul debutului ei. 
Cum cele trei atrăgeau atenţia pe oriunde mergeau şi 
James era în ultimul an la Eton, nimeni nu îi dăduse atenţie 
lui Faith... cu excepţia lui Stephen. 

El şi Daniel Llewellyn, prietenul lui cel mai bun de la 
universitate, veniseră la Londra în luna mai după absolvire. 
Chiar şi atunci, zvonurile despre obiceiurile scandaloase ale 
lui Stephen erau pe buzele tuturor. Inclinaţia lui Daniel 
pentru acelaşi tip de comportament, cu siguranţă inspirat 
de Stephen, nu ajutase la înăbuşirea zvonurilor. Era un 
golan, un prieten... apoi, cumva, devenise mai mult de atât. 

Iniţial îi ignorase atenţia. Îl cunoştea prea bine pe 
Stephen. Îl ştia de-o viaţă. Era un tânăr care emana farmec 
şi complimente cu fiecare respiraţie. Flirtul era a doua lui 
natură. 


Apoi o sărutase. 

Era convinsă că fusese o greşeală. Stephen Crenshaw 
nu ar fi putut-o găsi atrăgătoare... Era ridicol! Apoi o 
sărutase din nou când erau singuri, apoi din nou şi din 
nou... Pe Faith o lua ameţeala să ştie că Stephen voia să 
petreacă timpul cu ea, iar inima pur şi simplu îi sărea din 
piept! O făcea să se simtă specială şi frumoasă, 
atrăgătoare, nu doar o domnişoară oarecare în rochie din 
satin pastelată. Se simţea de parcă era partida sezonului, 
nu tânăra pe care el o ignorase tot timpul. 

Însă în ciuda tuturor săruturilor, nu îi ceruse tatălui ei 
permisiunea să o curteze şi niciodată nu îi făcuse 
promisiuni de dragoste. Nu făcuse nimic nici pentru a opri 
zvonurile despre aventurile lui scandaloase cu soțiile şi 
văduvele din societate. 

Dar ea era prea îndrăgostită ca să aibă dubii în 
privinţa motivelor lui. Acum însă, fata ştia că Stephen doar 
se bucurase de săruturile ei şi de cum îi gâdila mândria 
când îl privea visătoare. Atâta tot. Faith era prea 
neexperimentată cu bărbaţii ca să înţeleagă că Stephen era 
pur şi simplu o canalie. 

Apoi, în iulie, el şi Daniel se înrolaseră în armată şi 
plecaseră în India. Fără nici un avertisment sau explicaţie 
pentru familia lui nici măcar un bilet pentru ea. Orice 
sentimente crezuse Faith că avea Stephen pentru ea 
navigaseră odată cu el. 

Fusese devastată şi plânsese neconsolată, iar faptul 
că nu putea vorbi ca nimeni nu făcuse decât să-i 
înrăutăţească situaţia. Nici măcar cu propriile ei surori. 
Acestea ar fi spus că era vina ei că se îndrăgostise de un 
crai. Şi mai ales de acesta. 

Asta era, nu-i aşa? Fusese naivă să viseze la 
dragostea lui. 

— Era cu Daniel Llewellyn când acesta a fost omorât, 
nu? 

Faith se încordă la auzul comentariului neaşteptat. 

— Da, spuse ea încet. 

— India a fost probabil absolut groaznică pentru el! 


Era convinsă de asta. Mai ales că Stephen dăduse 
ordinul care dusese la moartea lui Daniel. 

Regimentul lor fusese atacat, fusese dat ordinul de 
contraatac, iar Daniel fusese ucis în bătălie. Stephen n-ar fi 
putut face nimic să-l salveze. Înainte de asta, scrisorile de 
la Stephen fuseseră foarte puţine. După aceea, nu mai 
veniseră deloc. Următoarea dată când auzise de el fusese 
când se întorsese în Londra, în urmă cu trei luni, la fel de 
neaşteptat cum plecase. Trei luni în care nu se sinchisise să 
o viziteze, în timp ce zvonurile despre preocupările lui de 
crai se înmulţeau. Dacă mai avea nevoie de dovezi că nu 
însemnase nimic pentru el, le obținuse. 

— Va trebui să-şi găsească o soţie în scurt timp, 
interveni o altă prietenă. Doar are nevoie de moştenitor. 

Faith dădu ochii peste cap. Pentru numele lui 
Dumnezeu! Prietenele ei chiar erau incapabile să vorbească 
despre altceva decât de Stephen Crenshaw? 

La intrare se auzi agitaţie, iar Faith îşi ţinu respiraţia. 

Vorbeşti de lup şi... 

Stephen apăru în uşă, se opri să se uite prin sala de 
bal, dar şi pentru a permite societăţii engleze să-l privească 
după atâta timp. Întreaga lui postură vorbea despre 
marchizul care se născuse să fie, iar zâmbetul lui subtil era 
un semn al craiului care devenise. Înalt, cu umeri laţi, obraji 
înalţi şi ochi albaştri pătrunzători, atrăgea toate privirile cu 
prezenţa sa tăcută. Deşi venise neanunţat, toată lumea ştia 
cine era şi o rundă nouă de şoapte începu. 

Maestrul de ceremonii anunţă următorul dans, iar 
orchestra cântă primele note. Nimeni nu observă însă. Toţi 
erau cu ochii la marchiz. 

— Lady Faith, dansul nostru. 

Tânăra îşi desprinse privirea de la Stephen când 
Arthur Billingsby apăru lângă ea. Dumnezeule, uitase 
complet că acceptase să danseze cu el. Era prietenul 
cumnatului ei, prin urmare nu putea să-l refuze. 

Deşi ultimul lucru pe care voia să-l facă era să 
danseze, îşi cunoştea locul la petrecerea din seara aceea şi 
se forţă să zâmbească. 


— Bineînţeles. 

Bărbatul îi aşeză mâna pe braţul lui şi o conduse spre 
ringul de dans. Cuplurile se aşezară la locurile lor, apoi 
făcură o plecăciune înainte să înceapă dansul. 

În timp ce înainta spre capătul rândului, fără să rateze 
niciun pas, Faith arunca priviri spre Stephen. Văzu cu coada 
ochiului cum acesta traversă camera să-i salute pe părinţii 
ei, apoi se duse la mătuşa şi la unchiul lui, ducele şi ducesa 
de Chatham, şi se întoarse în sfârşit spre părinţii lui. Dădu 
mâna cu generalul şi îşi sărută mama pe obraz. Când Lady 
Emily critică modul în care valetul îi legase lavaliera albă, 
într-un fel minimalist, cum era moda, Faith îşi opri un 
zâmbet. Mamele nu se schimbau niciodată, oricât de mari 
sau problematici erau fiii lor. 

Stephen se schimbase. 

Deşi era îmbrăcat în acelaşi costum elegant negru şi 
alb, ce toţi ceilalţi bărbaţi din încăpere, nimic din înfăţişarea 
lui nu era ceva obişnuit. Ca pentru a sublinia acest lucru, 
purta nişte ghete uzate în locul pantofilor potriviţi pentru 
ocazie. Erau singurul indiciu din hainele lui că petrecuse 
ultimii patru ani călare în armată, nu mergând prin cluburile 
de pe St. James Street, însă nimeni nu putea să treacă cu 
vederea postura militară mândră şi dreaptă, pe care o 
purta ca o uniformă. O postură care îl distingea de restul 
tinerilor prezenţi. 

Trăsăturile lui băieţeşti dispăruseră, fiind înlocuite de 
cele ale unui bărbat adevărat. Numai ochii albaştri profunzi, 
părul negru şi ondulat pe care îl purta lung şi zâmbetul 
fermecător erau la fel. 

Cât de bine îşi amintea acel zâmbet! Stephen i se 
păruse mereu chipeş şi, în secret, felul lui scandalos de a fi 
i se păruse palpitant chiar de pe vremea când ea mergea la 
şcoală, iar el, la Harrow. Toţi acei ani în care îl privise 
visătoare, iar el nu o băgase deloc în seamă, sperase că 
într-o zi o va privi ca fiind mai mult decât fiica lui 
Strathmore şi că ea va face mai mult decât să-l privească 
cu dorinţă şi să ofteze de fiecare dată când Stephen îi făcea 
un compliment cât de mic. Spera că va îndrăzni să o sărute 


într-o grădină întunecată aşa cum se zvonea că făcea cu 
celelalte femei. 

lar într-o zi chiar o sărutase. 

Acum, inima ei naivă regreta că îşi dorise vreodată 
asta. 

Dansul se termină, femeile se întoarseră înapoi la 
poziţiile iniţiale. Billingsby o conduse de pe ringul de dans, 
luând-o pe drumul cel lung spre prietenii ei şi cât mai 
departe de Stephen, să nu-l mai poată vedea nici măcar 
dacă şi-ar fi lungit gâtul. Nu că ea şi-ar fi dorit să-l vadă. Nu 
mai însemna nimic pentru ea, îşi spunea fata. Spera ca într- 
o zi să şi creadă asta. 

— Sosirea lui Dunwich a făcut ceva valuri, comentă 
Billingsby. 

— Ca întotdeauna, bombăni ea, furia ei, aţintită 
asupra lui Stephen, apăsând-o în piept. 

Când Billingsby se uită la ea, derutat de tonul ei, Faith 
se forţă să zâmbească. Până la urmă, era un prieten al 
familiei, trebuia să fie politicoasă cu el, iar el se afla acolo 
numai în seara aceea. Slavă Domnului! Nu-i plăcea felul în 
care o privea. Se simţea de parcă avea o pată mare pe 
corsaj. 

— Am înţeles că familia dumitale e apropiată de a lui, 
adăugă el. 

— Foarte. Deşi îşi dorea din suflet să nu fi fost aşa. 
Astfel nu ar mai fi trebuit să-l vadă pe Stephen vreodată... 
sau să vorbească cu el. Sau să pretindă că n-o rănise. 

— Atunci sunt sigur că aţi auzit cel mai recent zvon. 

Zâmbetul ei dispăru. 

— Adică neadevăruri despre cum întreţine o amantă? 

Cu siguranţă Billingsby îşi dădea seama cât de 
necioplit era să împrăştie zvonuri despre un prieten de 
familie de faţă cu ea. 

— Nu o întreţine doar pe ea... 

Tânăra pufni. Nu, se părea că bărbatul nu avea simţul 
vulgarităţii. 

— ...Cİ şi pe fiul ei, pe care refuză să-l recunoască. 

Inima fetei bătu cu putere. Un fiu nelegitim? Imposibil. 


Chiar şi de la o canalie ca Stephen. 

— Te înşeli, domnule. 

— Atunci, jumătate din Londra se înşală. 

Bărbatul păru amuzat de felul în care Faith îl apăra pe 
marchiz, iar fata era derutată din cauza asta. Nu observase 
că tânăra se depărtase atât de mult de el încât îl mai ţinea 
de braţ doar cu vârful degetelor. 

— Ştii la fel de bine ca şi mine cum încep zvonurile. 
Mereu există un sâmbure de adevăr. 

— Zvonul acesta este o excepţie. Simţi un nod în 
piept şi îi era greu să respire. Cum de se trezise în situaţia 
în care îl apăra pe Stephen, ultimul bărbat căruia ar fi 
trebuit să-i ia apărarea? Dunwich a servit ţara în ultimii 
patru ani. 

— Bineînţeles, spuse repede bărbatul, când îşi dădu 
seama că întrecuse măsura. Nu am vrut să te supăr. 

— Nu m-ai supărat, dar... 

Cuvintele nu reuşeau să-i treacă de nodul din gât. 

La naiba! Îşi jurase că nu va lăsa ca prezenţa lui 
Stephen la Hartsfield Park să o afecteze. Cu toate astea, 
ochii o înţepau cu lacrimi necurse şi tremura. Nu de tristeţe, 
ci de furie pe Stephen şi pe felul în care o tratase... şi pe ea 
pentru că încă se lăsa afectată de el. 

Faith îşi trase mâna. 

— Te rog să mă scuzi. Am nevoie de un pahar de 
punch. 

— AŞ fi fericit să... 

Fata plecă înainte ca bărbatul să-i vadă lacrimile din 
ochi. Ce uşurare că acum se uita la spatele ei, nu la 
decolteu. Bineînţeles că dacă soţul lui Grace ar fi aflat că 
tocmai îi întorsese spatele bărbatului, sora ei ar fi fost în 
stare s-o bată la cap pentru tot restul vieţii. In acel moment 
însă, nici că-i putea păsa mai puţin. 

Cu degetele tremurând, luă un pahar cu punch de pe 
masă. Se simţi uşurată când băutura îi îndepărtă nodul din 
gât şi îi linişti inima. 

Orchestra cântă primele acorduri ale următorului 
dans. Un vals. 


Faith oftă recunoscătoare. Rareori valsa, aşa că putea 
să stea în siguranţă într-o parte să se bucure de punch şi de 
ocazia de a se aduna... 

— Bună seara, Faith. 

Fetei îi scăpă paharul printre degete. 

O mână îl prinse înainte să se lovească de podea. 

Faith se întoarse, cu gura deschisă. Inima i se opri. 
Stephen. Pentru o clipă dureroasă, îl privi ca şi cum lumea 
îngheţase în jurul ei. 

Ar fi trebuit să-l urască, ar fi trebuit să-i scoată ochii, 
să ţipe! In toţi acei ani se gândise la ce avea să-i spună 
când venea momentul, ce remarcă tăioasă avea să-i 
arunce, ce cuvinte sofisticate avea să dezlănţuie asupra 
lui... Dar atunci când Stephen stătea în carne şi oase în faţa 
ei şi o privea cu aceeaşi nelinişte care o străbătea şi pe ea, 
nu găsi cuvintele potrivite pentru tumultul emoţiilor care 
puseseră stăpânire pe ea. 

Stephen puse paharul pe masa din spatele fetei şi 
totul se cutremură. Inima fetei începu să bată din nou, iar 
sângele i se revărsă asurzitor în urechi. 

— Bună, Stephen, reuşi ea să spună. 

De ce ai plecat ca şi cum nu am însemnat nimic 
pentru tine? Te-ai gândit câtuşi de puțin la mine cât ai fost 
plecat? Ştiai că te iubeam? Mii de întrebări i se învârteau în 
cap. Dar era prea copleşită pentru a rosti vreuna, aşa că 
ridică capul şi îi spuse: 

— Ai întârziat. _ 

— Mai bine decât să nu fi venit deloc. li aruncă acel 
zâmbet diavolesc care impresionase atâtea inimi din Anglia 
şi o frânsese pe a ei. Nu aş îndrăzni să lipsesc de la ziua de 
naştere a lui Strathmore sau să ratez ocazia de a mă întâlni 
cu familiile Westover şi Matteson. Privirea lui o căuta pe a 
ei. Era la fel de nesigur ca şi ea despre cum vor continua. 
Mi-a fost dor de tine, Faith. Ezită, alegându-şi cuvintele. M- 
am purtat urât cu tine şi am venit să-ţi cer iertare. 

Răscolită de cuvintele lui, fata se chinui să respire. 

Spune-i că trebuie să te întorci la prietenele tale, că 
surorile tale te-au rugat să li te alături... Spune-i orice, doar 


să nu te mai privească aşa! 

— Nu am pentru ce să te iert, forţă un zâmbet. Am 
uitat totul cu desăvârşire. 

Bărbatul o fixă scurt cu privirea dându-şi seama că îl 
minţea. Nu o credea, dar lui Faith nu-i păsa câtuşi de puţin 
ce credea el. Niciodată nu avea să se mai apropie suficient 
de mult pentru a o răni. 

Chiar şi atunci, când prezenţa lui îi declanşase furia 
pe care o purtase în ea atâta timp, nu era sigură că putea 
să-l ierte vreodată. Dar îşi cunoştea rolul acolo, ştia că 
trebuia să zâmbească, să fie plăcută şi să-i arate că familia 
Westover îl primea cu braţele deschise. Aşa că şopti, 
neputând să mintă cu voce tare. 

— Suntem cei mai buni prieteni. 

Bărbatul îi întinse mâna. 

— Atunci ce spui de un vals cu un vechi prieten? Fata 
ezită, iar bărbatul continuă: Am fost plecat patru ani, iar 
calul meu nu a fost un partener de dans prea bun. 

O cuprinse panica. Nu, nu voia să danseze. Cu 
siguranţă nu vals. Ar fi fost o tortură să fie în braţele lui, 
chiar şi în mijlocul unui ring plin de oameni. 

Folosi singura scuză pe care o avea: 

— Lui tata nu-i place să valsez. 

— Lui Strathmore valsul i se pare scandalos? întrebă 
el neîncrezător. 

— Da, pentru fiicele lui necăsătorite, adăugă ea. 

Nu era o minciună în întregime. 

— Nici măcar cu mine? 

— Mai ales cu tine. 

Stephen râse încet. Faith îşi aminti dintr-odată cât de 
apropiaţi fuseseră cândva şi simţi o senzaţie de pierdere în 
stomac. Niciodată nu vor mai fi aşa. 

— Sunt un soldat întors de pe front. Unde ţi-e 
loialitatea faţă de coroană şi ţară? 

Sub greutatea tuturor privirilor aţintite asupra ei, ştiu 
că nu-l putea refuza. Nu un vechi prieten de familie. Nu 
când bârfitorii abia aşteptau să aibă despre ce vorbi. 

Inspiră adânc să-şi adune puterile şi îi întinse mâna. 


— Se pare că în acelaşi loc ca şi mândria mea, 
bombăni ea, apoi scânci în clipa în care cuvintele îi 
scăpaseră. 

— Nu-ţi face griji, o asigură el cu un râset în timp ce o 
conducea spre ringul de dans. 

Înainte să-i poată răspunde la comentariul acela 
insinuant, el o trase în braţe şi o învârti în paşi de vals. 

Faith se aştepta ca Stephan să fi fost rigid după ce 
stătuse atâta timp departe de societate, dar bărbatul dansa 
ca un expert, învârtind-o cu vioiciune pe ringul de dans. 
Fiecare mişcare demonstra naturaleţea lui, iar Faith îl urma 
cu uşurinţă, conştientă de căldura mâinii înmănuşate de pe 
spatele ei şi de puterea degetelor lui înfăşurate în jurul alor 
ei. 

— Pentru cineva care nu valsează, te pricepi destul de 
bine, spuse el încet astfel încât cei din jur să nu-l audă. 

— Aş putea spune acelaşi lucru despre tine, pufni ea. 

Replica ei îl făcu să zâmbească. 

— Scopul meu e să-ţi fac pe plac, Faith. 

Tânăra se încordă la auzul flirtului subtil. La naiba cu 
stomacul ei sensibil! Şi la naiba cu el! Era atât de 
fermecător, atât de... el însuşi! Mereu reuşea să o 
impresioneze doar cu un simplu compliment. Se pare că 
unele lucruri rămăseseră neschimbate. 

— Mama e încântată că te numeri printre invitaţi, 
spuse ea, schimbând subiectul. 

Era mai bine să ţină conversaţia cât de departe posibil 
de flirturi, despre un subiect dureros de decent. 

— Nu aş refuza niciodată o invitaţie de la ducesă. 
Bărbatul se uită în jur, în direcţia părinţilor lor, apoi o privi 
în ochi, în timp ce o conducea pe ringul de dans. Sau să 
ratez ocazia de a te vedea din nou. 

Faith ignoră fluturii din stomac, ştiind că vorbele lui 
erau complimente goale. 

— Asta e foarte ciudat pentru că Hartsfield e atât de 
aproape de Elmhurst Park, iar tu te-ai întors în Anglia încă 
din luna iunie, îi reaminti ea, cu o nuanţa de furie în ton. Ai 
cam întârziat cu vizitele făcute prietenilor de familie. 


Zâmbetul lui dispăru. 

— Aşa e şi îmi cer scuze. Ştii cât de mult însemni 
pentru mine. O strânse de mână şi adăugă repede: Cât de 
mult înseamnă toţi din familia Westover. Am fost ocupat cu 
treburi în Elmhurst Park care m-au ţinut la distanţă. ` 

Nu îl credea. Când îi păsase vreodată de moşia lui? In 
anii în care fusese plecat, ba chiar cu mult înainte de asta, 
auzise despre proasta administrare a locului de către 
agenţii imobiliari pe care Stephen îi angajase să se ocupe 
de proprietate în locul lui. Mai era însă şi un alt zvon care-i 
atrăsese atenţia. 

— Am auzit că ai decis să demisionezi din comisie şi 
să rămâi în Anglia. 

— Nu ar trebui să pari atât de surprinsă, mormăi el 
privind-o în ochi. Ştii că am un domeniu şi responsabilităţi 
aici. 

— O, ştiu asta. Faith îşi ridică o sprânceană. Sunt doar 
surprinsă c-o faci. 

Expresia lui deveni mai dură la atenţionarea ei, apoi 
se îmblânzi într-un zâmbet. 

— Presupun că merit să-mi spui asta. 

Faith presupunea că merita mult mai mult pentru că 
fugise să se înroleze în armată şi îşi lăsase familia 
îngrijorată. Pentru că o lăsase pe ea. lar dacă zvonurile 
despre amanta lui şi fiul ei nelegitim erau adevărate, merita 
mult mai mult! 

— Recunosc că în trecut am fost puţin... 

— Nechibzuit? întrebă ea fără să-şi mai poată controla 
furia. Dacă exista un mod de a răni un bărbat în timp ce 
valsa în braţele lui, ăsta era. Egoist? lresponsabil? Insensibil 
pentru că nu te-ai gândit la îngrijorarea mamei tale, a 
noastră a tuturor... 

— Da, toate astea, o întrerupse el cu înţelepciune şi o 
învârti înainte ca fata să poată descrie şi mai mult 
îngrijorarea şi durerea pe care Stephen le lăsase în urmă. 
Între timp m-am schimbat. M-am întors în Anglia s-o iau de 
la început. Ha! Lupul îşi schimbă părul, dar... 

— Eu nu... 


— Să o iau de la început cu tine, Faith. 

Sinceritatea din vocea lui o uimi atât de mult că se 
împiedică. Stephen o strânse mai tare şi o ţinu cu atenţie în 
braţele lui, continuând dansul. Surprinsă, Faith se uită în 
ochii lui, pulsul ei bătea atât de furios încât se temea că l-ar 
fi putut simţi. 

— Cu mine? reuşi ea să spună. 

La naiba cu felul în care-i licăriră ochii la surprinderea 
ei! Doar că ceea ce simţi când Stephen o privi cu 
sinceritate în ochi fu cu totul altceva. O căldură puse 
stăpânire pe ea, familiaritatea unei prietenii vechi 
amestecată cu dorinţa pe care o simţise mereu pentru el, 
iar când el o strânse de mână, un fior puternic o străfulgeră 
de-a lungul braţului spre sâni, întărindu-i sfârcurile sub 
corsaj. 

— Dar eu nu am însemnat nimic pentru tine, protestă 
ea încet reuşind să-şi controleze vocea. Şi ţi-am spus că am 
dat totul uitării. Nu am pentru ce să te iert. 

— Asta e o mare minciună, spuse el. 

Faith se opri din dansat, prea uimită ca să-i pese că 
celelalte cupluri trebuiau să-i ocolească sau că provoca un 
nou val de zvonuri în sala de bal. 

— Am fost un nemernic pentru că am plecat aşa cum 
am făcut-o, spuse Stephen furios pe el însuşi, fără să-ţi dau 
măcar o explicaţie. 

— Da, încuviinţă ea, ai fost un nemernic. 

Stephen îi ignoră comentariul şi spuse, cu remuşcare 
în glas: 

— Pentru asta ai dreptul să mă învinovăţeşti. 

Fata încercă să-şi tragă mâna, dar Stephen o ţinu 
strâns de degete, refuzând să-i dea drumul. 

— Nu mai contează... 

— Vreau să mă ierţi, Faith. Aş face orice pentru asta. 
Poţi măcar să încerci să mă ierţi? 

Sinceritatea de pe faţa lui o străpunse, lăsându-i o 
rană în stomac. 

— Nu ştiu dacă pot... Nu ştiu... 

Lacrimile îi înţepau ochii, iar cuvintele o sugrumau. 


— Nu îţi cer decât să încerci. 

O strânse cu tandreţe de degete. 

Tânăra încuviinţă. 

— O să încerc. 

Era tot ce-i putea promite atunci când inima ei 
confuză nu ştia ce să simtă. 

Stephen o trase din nou în braţele lui. Dansară în 
tăcere mai multe măsuri, până când el murmură: 

— Cred că m-ai urât. 

Cum nu putea să-i spună adevărul, Faith îşi întoarse 
faţa. Nu simţise ură faţă de el. 

— Părinţii tăi sunt probabil fericiţi că eşti acasă, se 
eschivă ea. Le-a fost dor de tine. 

O licărire înţelegătoare apăru în ochii lui albaştri la 
schimbarea ei rapidă de subiect. 

— Mama e, bineînţeles. Nu sunt atât de sigur de tata. 

— Şi el e, spuse ea, deşi ştia cât de încordată fusese 
relaţia lui Stephen cu tatăl lui adoptiv. 

Bănuia şi că generalul Grey era o parte din motivul 
pentru care Stephen se înrolase. Voise să-şi demonstreze 
valoarea într-un mod în care generalul l-ar aprecia. 

Insă altceva o deranja... Inspiră adânc şi întrebă: 

— Cum eşti deja aici, o să-i ceri lui tata permisiunea 
de a o curta pe Margaret? 

— Sora ta? Bărbatul părea derutat. De ce aş face 
asta? 

— Lumea mereu s-a aşteptat să te căsătoreşti cu una 
din fiicele lui Strathmore. 

Cum gemenele erau căsătorite, iar şansa «i 
dispăruse... fata ridică din umeri. 

— E singura care a mai rămas. 

Stephen o privi cu o expresie ciudată, pe care Faith 
nu o putu interpreta. 

— Nu-mi place să fac ce aşteaptă lumea de la mine. 

— Sau ce se cuvine. 

Bărbatul se încruntă. 

— Ce vrei să spui cu asta? 

— Că mereu te-ai mânarit cu faptul că eşti scandalos 


şi că naşti probleme. 

Cu cât problemele erau mai mari, cu atât era el mai 
încântat. 

— Nu mai sunt aşa. Acum sunt un bărbat respectabil, 
spuse el cu convingere. 

Faith ar fi vrut să-l poată crede. Asta ar fi ajutat-o să-l 
ierte. 

Dar... 

— Am auzit zvonuri că întreţii o amantă şi că ai un fiu 
nelegitim, spuse ea în speranţa că bărbatul chiar se 
schimbase şi toate bârfele erau greşite. 

Stephen se încordă. Un singur pas greşit din timpul 
dansului arăta că vorbele ei îl afectaseră, însă nimeni dintre 
cei care îi urmăreau de pe margine nu observă nimic în 
neregulă. 

— Să nu-mi spui că dai crezare zvonurilor, evită el 
întrebarea, privind în altă parte. 

Fetei i se strânse stomacul. Stephen nu negase 
zvonurile. Pur şi simplu evitase subiectul şi să recunoască 
adevărul. Ceea ce o întristă mai mult decât voia să 
recunoască. 

Bărbatul nu părea să se fi schimbat deloc. 

— Ştiu cum erai înainte, Stephen. Fusese exact genul 
de bărbat care să aibă un copil nelegitim cu o amantă. De 
când te-ai întors, nu ai făcut nimic ca să descurajezi... 

— Daniel, zise el cu o ferocitate care o uimi. 

— Poftim? 

Bărbatul ezită, deschise gura ca şi cum ar fi vrut să-i 
spună ceva. Dădu însă din cap, apoi îşi strânse buzele cu 
putere şi privi în altă parte. 

— Stephen? insistă ea, copleşită de teamă când văzu 
emoţiile puternice de pe faţa lui. 

— Moartea lui Daniel a schimbat tot, spuse el încet 
într-un final, însă Faith avusese impresia că dorise să spună 
altceva. 

— Bineînţeles, murmură ea. 

Chiar dacă nu avea să-l ierte niciodată pentru felul în 
care o tratase, în acel moment, inima i se frângea pentru 


el. 

Ochii o înţepară când îşi aminti de scrisoarea primită 
cu doi ani în urmă şi în care Stephen descria revolta, modul 
în care regimentul lui fusese atacat fără avertisment, cum 
toată lumea ar fi fost ucisă dacă n-ar fi fost ordinul de atac 
dat de Stephen. Un atac ce a rezultat cu moartea 
prietenului lui celui mai bun. Nu-şi putea imagina cât de 
vinovat se simţea din cauza asta sau câtă durere îi 
provocase. 

— Când ai scris despre Daniel, nu ai spus ce ţi s-a 
întâmplat ţie. Cum a fost lupta pentru tine? 

— Un iad, spuse el serios. 

Se auziră ultimele note ale valsului. S/avă Domnului! 
În jurul lor, perechile se opriră. Faith făcu un pas în spate, 
deşi resimţi atât de puternic pierderea căldurii şi a puterii 
pe care o simţise în braţele lui că se zdruncină. 

Făcu o reverență, iar el o plecăciune şi-i şopti: 

— Hai să ne întâlnim pe terasă, la miezul nopţii. 

Fata fu cât pe ce să se împiedice. 

— Poftim? 

— Trebuie să vorbesc cu tine şi să fim singuri. Faith 
ezită, iar Stephen insistă. Te rog, Faith. Fă-o ca pentru un 
vechi prieten. 

Un vechi prieten. Tânăra clipi pentru a-şi ascunde 
lacrimile şi, reticentă, fu de acord. 

— Bine. 

Stephen o luă de braţ şi o conduse spre părinţii ei 
care aşteptau într-o parte a sălii. Zâmbetul fals de pe faţa 
ei spunea tuturor cât de încântată era că marchizul se 
întorsese în Anglia, deşi inima ei era pregătită să-l trimită în 
China. 

— Mi-a fost dor de tine, Faith, îi şopti Stephen la 
ureche. 

— Nu ţi-a fost, se întoarse ea, forţându-se să 
zâmbească. 

— Mult mai mult decât crezi. 

Ajunseră la părinţii ei, iar el făcu o plecăciune 
politicoasă, după care se scuză, spunând ceva despre un 


trabuc. Îi aruncă o ultimă privire lui Faith, privire care îi 
agită din nou fluturii din stomac. 

Se simţi cuprinsă de furie. Chiar şi după toată 
suferinţa pe care i-o provocase, el tot avea efect asupra ei. 

— Deci, Dunwich s-a întors, spuse tatăl ei în timp ce 
Stephen se îndepărta. 

— Da, răspunse Faith, uimită de cum i se adresase 
tatăl ei. 

Nu-şi amintea ca acesta să fi folosit titlul lui Stephen 
înainte. Mereu îi spunea fiul lui Grey sau pur şi simplu 
Stephen. Nu recunoscuse niciodată că Stephen nu era 
numai un bărbat în toată firea, dar şi aproape egalul lui. 

Nu era convinsă că Stephen se schimbase, dar 
întoarcerea lui cu siguranţă schimbase felul în care îl 
priveau oamenii. 

— Ţi-a plăcut dansul, o întrebă tatăl ei. 

— Da. Nu era chiar o minciună. Fuseseră momente 
când îi plăcuse foarte mult. Îşi muşcă buza. Te deranjează 
că am valsat? 

— În niciun caz. E fiul lui Grey şi merită toată 
ospitalitatea noastră. 

Fata ridică o sprânceană când auzi asta. Nu era sigură 
dacă să-l creadă, dar totuşi îl pupă pe obraz. 

— Mulţumesc. 

— Dar ai grijă cu el, Faith, o avertiză. Armata îi 
schimbă pe bărbaţii care se înrolează. Nu mai e acelaşi om 
pe care-l ştiai. i 

Tatăl fetei era ca de obicei prea protector. li făcuse pe 
toți burlacii din Anglia să tremure la gândul să-i curteze 
fetele. 

Faith spera că avea dreptate. 


Capitolul 2 


Stephen se rezemă de balustrada din piatră de pe 
terasa grădinii şi se uita la vârful aprins al trabucului în 


timp ce o aştepta pe Faith. 

Dacă l-ar fi văzut cineva ar fi crezut că ieşise să tragă 
un fum. Nu se vedea că mâinile îi tremurau şi stomacul îi 
era întors pe dos. Şi, Dumnezeule, cât de tare îi bătea 
inima! Era emoţionat ca la prima lui întâlnire cu o fată, de 
parcă nu se mai întâlnise cu zeci de femei pe terase 
întunecate. 

Dar nu se întâlnise niciodată singur pe o terasă 
întunecată cu Faith. lar în seara aceea era posibil ca totul 
între ei să se schimbe. 

— Stephen? 

Se întoarse la auzul vocii ei şi un zâmbet vag îi apăru 
pe buze. Când o văzu, rămase fără aer. 

Fata păşi din umbră. Rochia ei de un verde pal părea 
argintie în lumina lunii. Micuţă şi graţioasă, nu părea să 
meargă pe piatră, ci plutea, iar ochii ei verzi erau luminoşi 
chiar şi în umbră. Stephen simţi un nod în piept. 
Dumnezeule, arăta ca un înger! Ba nu, ca o fantomă. 
Aceeaşi apariţie care îl bântuise ani la rând. 

Când intrase în sala de bal în acea seară, nu fusese 
pregătit pentru femeia matură care devenise Faith. Cât de 
graţioasă era! Cât de seducătoare! Faith mereu fusese 
atrăgătoare într-un fel neobişnuit, cu buzele acelea pline 
care ar fi trebuit să fie prea mari pentru faţa ei şi nasul mic, 
obraznic şi presărat cu pistrui. Dar acum devenise pur şi 
simplu frumoasă. Când se gândea cât de aproape fusese să 
nu o mai vadă niciodată, să nu cunoască femeia care 
devenise... 

De aceea era acolo. Să îndrepte totul, aşa cum ar fi 
trebuit să fie înainte să plece şi să distrugă relaţia. 

— Faith, şopti el când tânăra se opri în faţa lui. Eşti 
frumoasă. În locul jenei pe care Stephen se aşteptase să o 
vadă pe faţa ei, fata se încruntă la auzul complimentului. 

— Linguşeala nu funcţionează cu mine, Stephen. 

— Linguşeală? 

Asta credea ea? Stephen nu spusese în viaţa lui ceva 
mai sincer. 

— Aşa obţii mereu ceea ce vrei, îi reaminti ea, stând 


la distanţă în caz că ar fi venit cineva. Mai ales cu femeile. 

Dar Stephen îşi dădu seama că nu numai decenţa o 
ţinea departe. 

— M-am schimbat. Mai ales cu femeile. 

Din felul în care se încordă Faith, era evident că nu-l 
credea şi că bărbatul mai avea foarte mult până să-i 
recapete încrederea. Işi dădu seama că asta îl deranja mult 
mai mult decât voia să recunoască. 

Stephen îşi aruncă trabucul pe piatră şi îl strivi cu 
călcâiul ghetei. 

— Obişnuia să-ţi placă când îţi făceam complimente. 

Fata ridică nepăsătoare din umeri. 

— Obişnuiam să cred că vorbeai serios. 

— Chiar aşa era. Incă e. Stephen îşi fixă privirea 
asupra ei. Ura faptul că Faith nu mai avea încredere în el. 
Cu tine. 

Faith râse, un sunet uşor, care plutea delicat în aerul 
nopţii şi îl împungea în piept ca o sabie. 

— Ar trebui să cred că sunt diferită de celelalte femei 
pe care le flatezi? 

— Da. 

Ochii ei verzi îl studiară cu neîncredere. Nu o învinuia 
că era reticentă, având în vedere cum tratase femeile 
înainte să plece în India, cum o tratase mai ales pe ea. 
Obişnuise să se bucure la fel de mult de scandalul în care 
se zvonea că era implicat, ca şi de ceea ce făcea într- 
adevăr. Nu-i păsase cu ce se alegeau femeile din întâlnirile 
cu el, atâta timp cât el îşi satisfăcea propriile plăceri. 

Dar pe ea nu ar fi rănit-o niciodată în mod intenţionat. 

— Nu te-am minţit niciodată în toţi anii de când ne 
cunoaştem, Faith. Era important ca ea să ştie asta. Şi îţi 
promit că nu o să încep acum. 

Fata dădu din cap, oftând, ca şi cum vorbele lui îi 
demonstrau că avusese dreptate, iar el chiar era dispus să 
spună orice ca să obţină ce voia. Reacţia ei îl enervă. 

— De ce mi-ai cerut să vin aici, Stephen? 

— Trebuie să vorbesc cu tine. Ezită. Despre Daniel. 

Chiar şi în întuneric, Stephen îi văzu faţa palidă care 


devenise fantomatic de albă în lumina lunii. 

— Ţi-am spus, şopti ea. Nimeni nu te învinovăţeşte 
pentru moartea lui. 

Ce bine ar fi fost dacă ar fi fost adevărat! El însă 
simţea moartea lui Daniel ca un cuţit în stomac. 

— A fost greşit din partea părinţilor lui să te pună să 
juri că o să-l protejezi. 

Cuţitul se întoarse. 

— Faith, te rog, ascultă... 

O pereche râse cu zgomot când intrară pe terasă, 
urmaţi de alte două. Uşile franceze ale balcoanelor erau 
larg deschise, lăsând aerul rece şi parfumul de iasomie 
înăuntru şi invitând oamenii să iasă pe terasă. 

Ultimul lucru de care avea nevoie Stephen era un 
public pentru conversaţia lor. Îi întinse mâna. 

— Vino în grădină să fim singuri. 

Privindu-l cu teamă, de parcă era însuşi diavolul, fata 
făcu un pas în spate, îndepărtându-se şi mai mult de el. 
Fiecare pas îl durea. 

— Trebuie să mă întorc înăuntru. O să-mi simtă lipsa 
şi... 

— Vino în grădină cu mine, Faith, repetă el, de data 
asta mult mai clar. 

Voia s-o facă să înţeleagă importanţa a ce voia să-i 
spună. 

Fata îngheţă şi un nou val de neîncredere i se citi pe 
faţă. Deschise gura ca şi cum ar fi vrut să spună ceva, apoi 
dădu din cap şi se întoarse spre casă. 

Stephen o prinse de braţ şi o opri. Pentru o clipă, se 
aşteptă ca Faith să-şi tragă mâna şi să-l lovească, eventual 
să plece valvârtej. In schimb, se opri, fiecare parte din ea 
încordându-se. 

— Nu trebuie decât să coborâm câteva trepte spre 
marginea gazonului, îi şopti el la ureche. E destul de 
aproape de casă cât să fie decent, dar putem să vorbim 
fără să fim auziţi. 

Când ezită, Stephen inspiră adânc. 

Fata îl întrebă direct. 


— l-ai dat femeii ăleia vreuna din proprietăţile tale? 

— Da, recunoscu el, neavând de ales. 

Ar fi fost destul de uşor de aflat. Faith nu trebuia 
decât să întrebe pe oricine de la Elmhurst Park ca să afle că 
Mary locuia acolo. 

— Atunci nu mai trebuie să ştiu nimic. 

Începu să se îndepărteze, iar Stephen o strânse şi mai 
tare de braţ şi o ţinu pe loc. 

La naiba! Nici măcar nu începuseră discuţia pe care 
trebuiau s-o aibă şi Stephen o dăduse deja în bară. Rău. 
Bărbatul inspiră adânc şi încercă din nou. 

— Numele ei e Mary Halstead şi vreau să-ţi spun mai 
multe despre ea. 

Refuzând să se uite peste umăr la el, ochii ei se fixară 
drept înainte, apoi spuse încet: 

— Potrivit zvonurilor, e fiica unui oficial East India din 
Calcutta. 

— Aşa este. 

Era. 

— Că ai întâlnit-o în India. 

— Da. 

Ca şi Daniel 

— Şi că i-ai dat foarte mulţi bani şi haine, i-ai dat o 
casă... 

— Asta nu e treaba nimănui decât a mea, o întrerupse 
el. Nici acele zvonuri nu puteau fi negate. O licărire de 
trădare îi întunecă expresia. 

— Mi se pare că exact aşa ar vorbi un bărbat despre 
amanta lui. 

— Nu e amanta mea! mormăi el mult prea tare şi 
atrase atenţia perechii celei mai apropiate, care le aruncă o 
privire întrebătoare înainte să se îndepărteze. 

— Atunci ce e pentru tine? insistă ea. 

Bărbatul îşi scrâşni dinţii simțind lipsa de încredere 
din vocea ei. 

— O femeie bună care nu merită să fie batjocorită. 

Faith se întoarse să-l privească şi îl privea acuzator. 

— Ce înseamnă ea pentru tine, Stephen? 


Dumnezeule! Până şi Faith credea zvonurile şi nu ce-i 
spunea el. Stephen venise aici să îndrepte lucrurile între ei, 
dar nu-şi dăduse seama până în acel moment cât de greu 
avea să fie. 

— E o prietenă într-o situaţie dificilă, nimic mai mult. 

Fata îşi cobori privirea şi spuse încet: 

— Are un copil. 

— Da, numele lui e Jeremy. Anticipându-i următoarea 
întrebare, spuse: Nu e al meu. 

Fata ezită ca şi cum voia să spună ceva despre băiat, 
apoi dădu din cap. 

— Nu contează. 

— Tatăl lui a fost soldat în India, continuă el atent, 
dansând cât de aproape putea de adevăr, încercând să 
evalueze reacţia fetei. La cum o ştia pe Faith, cel mai bine 
era s-o ia treptat. A fost ucis, iar Mary a rămas fără nimic. 
M-am asigurat că se întoarce în siguranţă în Anglia şi că are 
pe cineva alături când va naşte. Locuiesc amândoi la 
Elmhurst Park şi sunt în grija mea. Se simţi presat să 
adauge: Temporar. 

— Dar de ce ai face asta? Familia femeii ar fi trebuit s- 
o facă. Sau familia soţului ei. 

— Nu mă are decât pe mine, spuse el iritat de situaţia 
în care fusese aruncată Mary. Şi el împreună cu ea. 

Dacă nu ar fi fost Mary şi Jeremy, s-ar fi putut întoarce 
liniştit în Anglia. Ar fi putut începe o viaţă nouă şi 
demonstra tuturor, mai ales lui Faith, că se schimbase cu 
adevărat, că nu mai era o canalie, ci un bărbat respectabil. 
În schimb, fiecare pas pe care-l făcea era o luptă. 

Se gândea că asta era pedeapsa lui pentru că dăduse 
ordinul în urma căruia murise Daniel. 

Tânăra îşi lăsă umerii în jos. 

— Nu e asta povestea pe care fiecare tânără 
compromisă o inventează zilele astea? Că i-a murit soţul în 
armată? 

— Atât de puţină încredere ai în mine? insistă el, iritat 
că fata refuza să-l creadă. 

Ochii ei clipiră în umbră. 


— Stephen, uiţi că te ştiu de dinainte, de când nimic 
din ce spuneai sau făceai nu era de încredere. Când nu îţi 
petreceai timpul cu femei virtuoase. Poate ar fi trebuit să fii 
mai mult ca Daniel şi să stai departe de scandal. 

Bărbatul îşi încleştă maxilarul furios. Privirea ei 
incriminatoare şi modul în care îl judeca pe nedrept, 
învinovăţindu-l înainte ca el să aibă ocazia să-i 
demonstreze... 

— Ei bine, din păcate nu putem să fim toţi ca Daniel, 
spuse el acru. 

Faith se îndreptă şi îşi trase braţul. 

— Ce vrei să spui? 

La naiba! 

— Daniel s-a îndrăgostit de Mary, recunoscu el, 
regretându-şi izbucnirea. Jeremy e fiul lui Daniel. 


* 


Faith îl privi confuză. Ce spusese Stephen era... 
imposibil. Mai mult ca sigur că nu auzise bine. 

Fata repetă în şoaptă, prea surprinsă să vorbească 
mai tare. 

— Daniel Llewellyn e... tatăl? 

Stephen se blestemă încet, iar ea ştiu că era 
adevărat. 

Neîncrederea o copleşi. Cum era posibil? Da, Daniel 
făcuse valuri la ultimul sezon, având acelaşi comportament 
de crai ca Stephen. Dar asta fusese doar din cauza 
influenţei nefaste a lui Stephen... nu-i aşa? Daniel venea 
dintr-o familie respectată, o familie de conservatori. 
Niciodată nu ar fi fost atât de neatent... nu? 

— Permite-mi să explic. Stephen arătă spre scările 
care duceau spre grădina de mai jos. Te rog. 

Fata încuviinţă, rigidă. Uimirea o agita în timp ce 
coborau de pe terasă spre banca din piatră de la marginea 
aleii de pietriş care înconjura gazonul. Aflaţi în umbră şi 
având intimitate datorită zidului de piatră al terasei din 
spatele lor, erau în acelaşi timp destul de aproape de grup 


cât să nu-şi pună nimeni întrebări, dar şi destul de departe 
cât să nu fie auziţi. 

Faith se aşeză şi îşi ridică privirea spre el. 

— Daniel şi femeia aia... Cum s-a întâmplat? 

Stephen inspiră adânc. 

— Eram în India de aproape doi ani, spuse el cu 
dificultate ca şi cum nu ştia de unde să înceapă. Câtorva 
ofiţeri din regimentul nostru li s-a cerut să călătorească la 
Calcutta pentru a se întâlni cu ofiţeri de la East India 
Company. Eu am fost ales, iar Daniel a venit ca ajutor. Într- 
o seară am fost invitaţi la un dans. Aveau nevoie de 
parteneri pentru toate soțiile şi fiicele companiei. Şi Mary 
era acolo. 

— Atunci a întâlnit-o? 

— Da. Nu ştiam că a fost ceva între ei. A păstrat 
secretul luni întregi. Apoi a început să se plimbe pe distanţa 
scurtă din faţa băncii. Avea de gând să se căsătorească cu 
ea şi să folosească influenţa tatălui ei ca să-şi asigure o 
poziţie în companie. 

— S-au căsătorit? 

Mintea ei o luase razna în timp ce încerca să-şi 
amintească puţinele scrisori pe care i le trimisese Stephen. 
Nu pomenise nimic de vreo nuntă. 

— Nu, nu au făcut-o, spuse el încet, oprindu-se. 
Pentru că peste câteva săptămâni, Daniel a fost ucis. 

Faith strânse marginea băncii, plină de durere. Îşi 
amintea foarte bine de acea scrisoare. 

Stephen inspiră adânc şi continuă: 

— Câteva luni mai târziu, Mary a venit la regiment, 
foarte afectată. Era însărcinată. 

Faith îşi duse mâna la gură. 

— O, biata de ea! Probabil era terifiată. 

Stephen încuviinţă. 

— Era. Familia ei refuzase să o ajute şi o respinsese, 
iar familia lui Daniel a acuzat-o că vrea să stoarcă bani de 
la ei şi să păteze numele fiului lor mort. 

Cunoscându-i pe cei din familia lui Daniel, lui Faith nu- 
i fu greu să creadă asta. Oamenii aceia nu ar fi tolerat 


niciodată un scandal. 

— Mary nu avea bani, continuă el, plimbându-şi 
degetele prin părul răvăşit. Nu avea unde să se ducă şi pe 
nimeni care să o ajute. 

— Cu excepţia ta, spuse ea cu blândeţe. 

Stephen fusese singura salvare a lui Mary. Datorită 
lui, tânăra nu ajunsese pe stradă şi copilul ei la orfelinat. 
Ăsta clar nu era Stephen pe care-l cunoscuse ea înainte. Cu 
siguranţă i-ar fi părut rău pentru situaţia femeii, dar nu s-ar 
fi dat peste cap ca să o ajute. 

— Da. 

— De asta nu ai protestat şi nu ai spus nimic despre 
zvonuri, şopti ea, înțelegând în sfârşit situaţia. De fapt, îi 
protejai pe ea şi pe Daniel. 

Bărbatul încuviinţă. Chiar şi în umbră, expresia lui era 
întunecată, iar umerii apăsaţi de responsabilitate. 

Fata se ridică şi păşi spre el. 

— Ai făcut un lucru minunat! 

— Oare? 

Amărăciunea din vocea lui o surprinse. 

— Da, zise ea, cât de convingător putea şi îşi puse 
mâna pe braţul lui. Datorită ţie e în siguranţă, iar copilul ei 
are şansa pentru o viaţă mai bună. 

— Trăieşte din mila mea, are un viitor nesigur, este 
centrul bârfelor răutăcioase. Se îndepărtă ca să se 
elibereze de atingerea ei şi dădu din cap. Sunt în situaţia 
asta din cauza mea. Pentru că l-am ucis pe Daniel. 

Faith simţi un nod în piept când văzu supărarea de pe 
faţa lui. 

— Asta nu e adevărat. 

— Eu am dat ordinul de atac, spuse el. 

Faith îl privi şi pentru prima oară văzu clar cât de 
multă vinovăţie şi regret purta în el din cauza morții lui 
Daniel. Bărbatul se învinovăţea pe nedrept şi se simţea 
responsabil să creeze viitorul pe care moartea lui Daniel îl 
distrusese, chiar cu preţul propriei sale reputaţii. 

— Nu tu l-ai omorât, Stephen. 

— Ba da. Am petrecut ultimii doi ani acceptând asta, 


încercând să înţeleg de ce el. O expresie bântuită îi 
schimonosi faţa. De ce eu. 

— A fost o bătălie, iar oamenii mor în bătălie, insistă 
ea. Nu a fost vina ta. 

Stephen închise ochii strâns şi încuviinţă ca şi cum 
încerca să accepte adevărul. Dar suferinţa şi vinovăția îl 
copleşeau, iar inima ei se frânse pentru el. 

Pentru prima oară de când Stephen plecase, Faith 
reuşea să scape de furia pe care o simţea pentru el. 
Aceasta fu înlocuită cu iertare şi cu dorinţa de a-i oferi 
confort. 

Îi şopti numele, se ridică pe vârfuri şi îşi aşeză palma 
pe obrazul lui în încercarea de a-l linişti. Fiecare bucată din 
ea voia cu disperare să vindece rănile pe care le purtau 
amândoi. Să lase în urmă trecutul şi să meargă mai 
departe. 

— Trebuie să te ierţi, şopti ea, în timp ce se lăsă din 
nou jos. Trebuie să... 

El îi prinse faţa între mâini ca s-o ţină aproape. Gura 
lui cobori spre a ei... 

— Nu face asta, protestă ea încet, întorcându-şi faţa. 

Nu dorise decât să-i mai uşureze din probleme, nu să-l 
încurajeze să o sărute. In ea prinse viaţă durerea pentru 
suferinţa pe care o simţea el din cauza morţii lui Daniel... şi 
pentru inima ei naivă, care bătea cu furie pentru el, deşi ar 
fi trebuit să ştie mai bine de atât. 

Stephen îşi ridică capul şi o privi, ochii lui întunecaţi 
fiind plini de emoție. 

— Am nevoie de asta, Faith, mai mult decât îţi dai 
seama. Ca şi de tine. 

Incet, îşi cobori gura s-o sărute. 

Fata însă se îndepărtă de el. li era dor de căldura şi 
forţa lui şi regreta pierderea promisiunii săruturilor lui. El se 
uita la ea cu foc în priviri, ca şi cum numai un fir de aţă îl 
împiedica să o ia în braţe şi să o ducă în grădina 
întunecată... 

Nu se schimbase deloc. 

— Nu ar trebui să încerci să mă săruţi aşa, şopti ea. Îşi 


încrucişă braţele la piept ca să nu se întindă spre el sau să-i 
dea o palmă, nu se hotărâse încă ce voia, şi dădu din cap. 
Nu ai niciun drept şi nu vreau s-o faci. 

Bărbatul ridică o sprânceană. 

Frustrarea se vărsa asupra ei şi îi ardea lacrimile 
neplânse din ochi. La naiba cu el! 

— Faith? 

Vocea mamei ei tăie întunericul când se apropie. 
Femeia îl văzu pe Stephen şi se opri. 

— Dunwich, zise ea clar nemulțumită că îl găsise 
vorbind cu fiica ei în întuneric. 

Stephen îşi înclină capul. 

— Excelenţă. 

— Am observat că Faith nu mai era la petrecere de 
ceva timp aşa că am venit s-o caut. Privirea ei se plimbă de 
la unul la altul. Din fericire era prea întuneric ca să vadă că 
fiica ei roşise. Totul e în ordine? 

— Sunt bine, şopti Faith. 

Simţea  înţepături în ochi. Clipi des ca să îşi 
domolească frustrarea şi furia. Cum era posibil ca Stephen 
s-o poată răni, chiar şi după atâţia ani? 

— Ba nu eşti bine. Femeia o luă pe Faith de mână şi îl 
fixă pe Stephen cu privirea. Postura ei avea un aer regal şi 
ar fi intimidat-o până şi pe regină. Există vreun motiv 
pentru care mi-ai supărat fata? 

— Nu a fost nimic, interveni Faith, înainte ca Stephen 
să poată spune ceva. Un fior de vinovăţie că îşi minţea 
mama o străbătu. Doar vorbeam despre India. 

— Vorbeam despre Daniel Llewellyn, o corectă 
Stephen încet. 

— Înţeleg. Umerii mamei se relaxară. Privirea tăioasă 
cu care-l fixa se mai îmblânzi şi femeia o luă pe Faith de 
braţ. Ei bine, cred c-aţi vorbit destul pentru o singură seară. 
De ce nu te întorci înăuntru cu mine, Faith? Poţi să te bucuri 
de dans. Făcu o pauză cu subînţeles în timp ce se uită la 
Stephen. Dunwich, sunt sigură că ţi-ar plăcea să te plimbi 
prin grădină pentru vreo douăzeci de minute. 

— Desigur, Excelenţă, răspunse el, craiul din el 


înțelegând sensul cuvintelor ei. 

Mama o conduse pe Faith înapoi spre casă şi, din 
fericire, nu o mai întrebă de ce stătuse în întuneric cu 
Stephen. Slavă Domnului, pentru că Faith nu ar fi ştiut ce 
să-i răspundă! 


Capitolul 3 


Ce naiba punea la cale? 

Peste câteva ore, după ce balul se terminase şi 
invitaţii plecaseră, Stephen se aplecă peste balustrada de 
la primul etaj şi o privi din umbră pe Faith care se îndrepta 
în tăcere spre uşă. Îmbrăcată în continuare în rochia de 
satin şi pantofi, cu părul blond prins în vârful capului, purta 
pe deasupra o haină bărbătească atât de lungă că-i 
ajungea până la glezne. 

Un servitor care ducea ultimele pahare din sala de 
biliard se îndrepta spre el. Stephen îl opri, apoi îi făcu semn 
să vorbească încet şi îi arătă spre parter. 

Scoase o monedă din buzunar şi o ridică. Mita 
funcţiona la fel de bine printre servitori ca şi printre soldaţi. 

— Ştii unde se duce Lady Faith? 

Servitorul zâmbi, ca şi cum erau banii cel mai uşor 
câştigaţi din viaţa lui. 

— În grajduri e un cal bolnav, sire, răspunse el încet. 
Lady Faith se strecoară deseori afară noaptea ca să 
îngrijească animalele. 

Stephen zâmbi. Bineînţeles că Faith făcea asta. 
Ducesa de Strathmore încercase să le insufle copiilor ei 
simţul responsabilităţii caritabile, ajutându-i pe cei bolnavi 
şi săraci. Le încurajase pe fete să lucreze ca voluntare la 
spitalele din Londra şi să ajute doctorii din sate la moşiile 
lor din Hartsfield şi Bramly. Dar Faith îşi aplica acum 
cunoştinţele medicale în grajduri asupra mieilor, viţeilor, 
găinilor, câinilor, pisicilor... Surorile ei bandajaseră un 
paznic călare rănit, Faith îi bandajase calul. 


Faptul că avea o soţie care voia să ajute oamenii ÎI 
împinsese pe Strathmore pe marginea prăpastiei. Faptul că 
avea o fată care voia să lucreze în grajduri aproape îl 
terminase. 

Stephen îi dădu moneda servitorului, acesta o luă, 
apoi se aplecă peste balustradă şi se uită din nou la Faith. 
O dorinţă intensă de a o urma crescu în el. Voia ca ea să 
vorbească din nou cu el. Erau atâtea lucruri pe care trebuia 
să i le spună. Dar nu în seara aceea. Nu era încă pregătită. 

Faith fusese de acord să-l ierte şi să fie prieteni din 
nou, iar Stephen se hotări să se mulţumească doar cu asta 
pentru moment. Prieteni. Buzele i se ridicară din cauza 
ironiei. Era un prim pas şi trebuia să se gândească bine 
cum avea să dezvăluie restul. Avea timp, iar India îl 
învățase să fie răbdător. Până la urmă, aşteptase deja ani 
întregi. Ce mai contau câteva zile? 

Fata aruncă o privire peste umăr, însă nu văzu că 
Stephen o privea din umbră şi ieşi pe uşă. 

Era tipic pentru ea să îngrijească un cal bolnav în timp 
ce purta o rochie de bal. Mereu fusese imprevizibilă, dar şi 
puţin neatentă. Sufletul ei era foarte sensibil pentru 
creaturile amărâte care aveau nevoie de alinare. 

Stephen nu putea decât să spere că fata avea destulă 
blândeţe în inimă să aline şi creatura amărâtă care 
devenise el. 

indepărtându-se de balustradă, coborî spre hol. În 
sfârşit casa se liniştise cu doar câteva ore înainte de răsărit. 
Invitaţii care veniseră să danseze plecaseră în trăsurile 
negre. Cei care rămăseseră pentru petrecere erau în 
dormitoare, deşi asta nu însemna că se aflau neapărat în 
camerele lor sau cu partenerii lor. 

Se gândi că în urmă cu ceva timp s-ar fi numărat 
printre ei. Dumnezeule! Dacă ar fi vrut o partidă uşoară de 
o noapte, ar fi putut s-o aibă. Privirile înfometate pe carei 
le aruncase vicontesa Rathbourne toată noaptea îi 
arătaseră foarte clar că femeia era dispusă să facă asta. 
Pentru numele lui Dumnezeu, femeia practic îl pipăise în 
grădină când ieşise să ia o gură de aer proaspăt. 


Dar nu voia să se întoarcă la viaţa aceea. 

Deşi societatea se aştepta ca el să continue treburile 
de unde le lăsase, ca un crai care-şi umplea timpul doar cu 
băutură şi jocurile de noroc în care-şi pierdea averea, 
Stephen avea alte planuri. Prea multe lucruri se 
schimbaseră pentru el ca să se mai întoarcă la acel trai. 
Văzuse prea multă violenţă şi distrugere, experimentase 
prea multă brutalitate şi durere. Fusese nevoie de moartea 
celui mai bun prieten ca să-şi dea seama că viaţa era 
uimitor de scurtă şi incredibil de prețioasă şi că el nu făcuse 
decât să o risipească. Era momentul să îndrepte totul. 

Intră în camera de fumat şi îi găsi pe Strathmore, 
Chatham şi pe tatăl lui. Stăteau în faţa unui foc din care 
rămăsese numai jarul, dar niciunul dintre bărbaţi nu era 
pregătit să se ducă la culcare. Stephen îşi puse un pahar de 
coniac şi toate privirile se întoarseră spre el când luă un 
trabuc şi îl aprinse la lampă. Insă conversaţia lor despre 
influenţa exagerată a prinţului Albert asupra reginei şi 
influenţa prea mare a reginei asupra premierului continuă 
neîntreruptă. 

— Face câte un copil pe an, spuse Edward Westover, 
ducele de Strathmore, lovind marginea de sus a 
şemineului. 

Însă rămase imposibil de drept în fotoliul de catifea. 
Bărbatul îşi sărbătorea a 55-a aniversare săptămâna aceea, 
dar avea o constituţie puternică, menţinută prin munca 
grea de pe moşie. 

Thomas Matteson, ducele de Chatham şi unchiul lui 
Stephen, ridică o sprânceană. 

— Îi porţi pică pentru că are o familie? 

— Nu, atâta timp cât se ocupă de rolul de suveran. 

— Colonelul e încăpățânat, îi spuse tatăl său lui 
Stephen, care tocmai se aşeză pe scaunul gol de lângă cei 
trei bărbaţi. Încă nu poate să accepte faptul că regina s-a 
căsătorit cu un german. 

— Dumnezeu să ne păzească, mormăi Strathmore, 
care îşi termină paharul de brandy. 

Cei doi prieteni care stăteau lângă el chicotiră. 


— Imperiul se schimbă, Edward, fie că ne place sau 
nu, comentă tatăl lui în timp ce dădea din cap. Căi ferate 
care traversează ţara, vase cu aburi care traversează 
Canalul... Vremurile de altădată au dispărut. 

Chatham arătă cu trabucul spre Stephen. 

— Acum e în mâinile unor bărbaţi ca Dunwich. 

Strathmore mormăi. 

— Atunci Dumnezeu să ne păzească cu adevărat! 

Stephen zâmbi. 

Ducele se ridică de pe scaun şi traversă camera 
pentru mai mult brandy, luând întreaga sticlă. 

— Deci, Dunwich, te-ai întors în Anglia. Strathmore îl 
privi în timp ce îşi umplea paharul, apoi pe al lui Chatham, 
după care puse sticla într-o parte. De data asta e definitiv? 

— Da. Stephen studie vârful strălucitor al trabucului. 
Am demisionat. 

Strathmore îi aruncă o privire nu tocmai subtilă 
generalului. 

— A fost ideea ta sau a tatălui tău? 

— A mea. Dacă ar fi după general, aş fi în cavalerie 
pentru următorii douăzeci de ani. 

Toţi cei patru bărbaţi ştiau că era doar o uşoară 
exagerare. 

— Armata îi prinde bine bărbatului, se apără tatăl lui. 

— Aşa e, îl sprijini Chatham. Cei mai dificili şi mai buni 
ani din viaţa mea au fost petrecuţi luptând în Spania. 

— Unde ai alergat şi după dansatoare spaniole de 
flamenco, îi reaminti Strathmore. 

— Şi unde a trebuit să te salvăm de taţi şi soţi 
spanioli, adăugă Grey. 

Chatham râse, apoi tuşi şi îl fixă pe Stephen cu 
privirea. 

— Nu e nevoie să îi spunem mătuşii tale despre toate 
astea. 

— Sau soţiei tale, zise Strathmore. 

— Sau mamei tale, termină tatăl său. 

Stephen chicoti şi luă o gură de coniac. Buzele îi erau 
pecetluite în privinţa asta. Cu excepţia celor două ducese şi 


a mamei lui, nu întâlnise alte trei femei mai puternice şi 
mai independente. Poate în afară de Faith. 

— Atunci care sunt planurile tale? insistă Strathmore. 
Cu ce o să-ţi ocupi timpul? 

— Sunt proprietar de pământ, le reaminti cât mai umil 
posibil de poziţia socială pe care o avea de la naştere, deşi 
nu putea să-i învinovăţească de faptul că uitaseră. 

Se maturizase tocmai pentru că se înrolase în armată, 
înainte de asta, nu-l ştiuseră decât ca pe un tinerel 
nechibzuit, care-şi trăia viaţa la limita expulzării de la 
universitate şi sub ameninţarea constantă de a fi împuşcat 
de vreun soţ gelos. Niciodată nu le dăduse niciun motiv să îl 
considere un bărbat responsabil. Asta era unul din 
numeroasele lucruri pe care avea de gând să le schimbe. 

— Parlamentul o să-mi ocupe jumătate de an, iar 
Elmhurst Park restul. Nu îi plăcea la moşie. Casa veche era 
prea tăcută, prea nemişcată. Dar avea de gând să schimbe 
şi asta. O să am destule responsabilităţi cât să-mi ocup 
timpul. 

Strathmore se întoarse la scaunul lui, cu privirea 
fixată asupra lui Stephen. 

— Am auzit zvonuri despre cum ţi-ai petrecut timpul. 
Stephen îi susţinu privirea. Ştia că lupta aceea se apropia. 
Tocmai ăsta fusese motivul pentru care îi căutase pe cei 
trei bărbaţi. Armata îl învățase că era mai bine ca el să fie 
cel care dicta condiţiile bătăliei. 

— Te referi la prostiile despre Mary Halstead. 

La naiba cu zvonurile! 

Şi la naiba cu toate bârfitoarele care nu aveau nimic 
mai bun de făcut decât să împrăştie zvonuri despre cei mai 
vulnerabili oameni. 

— A trebuit să plece subit din India, explică el. Nu era 
dispus să dea mai multe detalii, dar era convins că cei trei 
bărbaţi înțelegeau de ce. Nu a avut unde să se ducă, aşa că 
am lăsat-o să stea într-una din casele de la Elmhurst. Se va 
muta până luna viitoare. 

Asta dacă planurile lui mergeau aşa cum plănuise. 

Strathmore îşi ridică paharul să ia o gură, însă 


expresia lui îi spunea lui Stephen că nu-l credea. 

Insă Stephen nu continuă, ştia că orice protest nu ar 
face decât să-i intensifice vinovăția. Fu atent să nu lase să i 
se citească pe faţă nicio emotie în faţa bărbatului care-l 
crescuse ca pe propriul fiu şi a celor doi duci care fuseseră 
ca nişte taţi pentru el. Îşi făceau griji pentru el, dar la naiba 
cu intervenţia lor. 

— Ar trebui să fii atent, Stephen, spuse tatăl lui. O 
femeie în poziţia domnişoarei Halstead... 

— E doamna Halstead, îl corectă el. 

Era o minciună sfruntată. Femeia nu era căsătorită, 
dar nu avea de gând să lase pe nimeni să o critice mai mult 
decât era necesar. 

— O femeie în poziţia ei, mai ales dacă are un fiu de 
crescut, e posibil să vadă un bărbat bogat ca fiind drumul 
spre noroc. E posibil să facă orice ca să-ţi intre în graţii, 
încercă generalul din nou. 

— Domnilor, vă apreciez îngrijorarea. O altă minciună. 
Deşi erau îngrijoraţi, lăsau impresia că se amestecau acolo 
unde nu era treaba lor şi nu aprecia acest lucru. Dar vă 
asigur că doamna Halstead nu mă priveşte ca pe o cale. 

Cu excepția ruinării ei. Bău jumătate din paharul cu 
coniac, dar nimic nu putea să-i şteargă vinovăția. 

— Zvonurile spun altceva, zise Chatham. 

— Sunt sigur de asta. Se ridică pentru a-şi reaprinde 
trabucul. Doar că bârfele nu sunt adevărate. 

— Nu că adevărul le-ar opri pe bârfitoare să păstreze 
distanţa de nişte zvonuri suculente. 

Strathmore interveni. 

— Cu cât sunt mai incredibile şi exagerate, cu atât 
mai bine, în ceea ce le priveşte. Ar prefera să te ruineze 
decât să te vadă răzbunat. 

— lar între timp, ai face bine să nu mai dai apă la 
moară altor zvonuri, sugeră Chatham. Pentru o perioadă 
evită să joci şi să bei, păşeşte uşor înapoi în societate... 

— Stai departe de femei uşuratice, interveni tatăl lui. 

Stephen se opri şi-şi plimbă privirea de la unul la altul. 
Comportamentul lui de dinainte de armată îl învinovăţea 


deja în ochii lor, dar erau dispuşi să-i dea o a doua şansă. 
Numai timpul avea să-i demonstreze valoarea. 

— Exact asta am de gând să fac, afirmă el solemn, 
vorbind serios. 

Comentariul lui păru să atenueze îngrijorările 
bărbaţilor, pentru că văzu cum li se relaxară umerii când se 
aşezară din nou confortabil în scaun. Slavă Domnului! li 
admira şi aprecia pe toţi, dar îi era destul de greu să se 
ridice la nivelul aşteptărilor tatălui său. Dacă mai 
interveneau şi cei doi duci... Dumnezeule! Putea cineva să 
se mai îndoiască de ce se înrolase în armată să evadeze în 
India, să-şi demonstreze în sfârşit valoarea? 

Dar India nu făcuse numai asta. Nu o minţise pe Faith. 

Nu mai era acelaşi bărbat care fusese când se 
înrolase. Perioade lungi de plictiseală, punctate de 
momente de teroare şi de furie, încercarea de a găsi 
puterea de a-i păsa de civilii care puteau să se întoarcă într- 
o fracțiune de secundă şi să-l omoare, lipsa de familiaritate 
a tot ce era în jurul lui... ordinul pe care îl dăduse şi care 
rezultase în moartea celui mai bun prieten al lui. Nimeni nu 
putea trece prin asta şi să rămână la fel, iar Stephen nu 
putea nici să ignore responsabilităţile pe care soarta le 
aruncase asupra lui. 

— Acum că te-ai întors în Anglia, ai planuri să urmezi 
acelaşi drum ca tatăl tău şi să mergi la Oficiul de Război? 
comentă Chatham, care-şi aruncă restul de trabuc în foc. 

Stephen dădu din cap. Văzuse destul în armată cât 
să-i ajungă toată viaţa. 

— Sunt ultima persoană pe care cei de la Oficiul de 
Război ar vrea-o printre ei, spuse el, glumind pe jumătate. 
În plus, nu aş fi nimic mai mult decât o imitație nereuşită a 
generalului. 

Tatăl lui zâmbi la auzul complimentului, deşi merita 
mai multe laude de atât. Generalul Nathaniel Grey era unul 
dintre cei mai buni bărbaţi pe care îi avea Oficiul de Război, 
iar numele lui era o legendă chiar şi printre soldaţii din 
India. Tocmai de aceea, Stephen se înrolase în secret. 
Ultimul lucru de care avea nevoie era ca umbra generalului 


să-l urmărească tocmai până în Calcutta. Trecuse un an 
până când relaţia sa cu generalul ieşise la suprafaţă în 
regimentul lui, dar deja îşi demonstrase valoarea în faţa 
oamenilor şi a celorlalţi ofiţeri. 

— Ai de gând să-ţi cauţi o soţie? întrebă Strathmore. 

— Dumnezeule, colonele! Chatham părea 
înspăimântat. Omul a supravieţuit în India. Incerci să-l 
omori acum? 

— Încet şi dureros, mormăi tatăl lui. Apoi îi aruncă o 
privire ascuţită. Mama ta nu trebuie să afle nimic despre 
conversaţia asta. 

Stephen zâmbi. 

— Mariajul nu e o idee aşa proastă, concluzionă 
Strathmore. Dacă vorbeşti serios să accepţi o poziţie de 
conducere în parlament şi un rol activ în supravegherea 
proprietăţilor, atunci o soţie ar fi de ajutor. 

Mai mult decât de ajutor. O soţie putea chiar să-l 
salveze. Bărbatul îşi privi paharul cu brandy, în timp ce-l 
legăna uşor, şi recunoscu încet: 

— De fapt, chiar asta m-am şi gândit să fac. 

Toţi cei trei bărbaţi îl priviră surprinşi. 

— Nu e cazul să fiţi atât de surprinşi, domnilor. /isuse! 
ÎI priveau ca şi cum tocmai recunoscuse că furase bijuteriile 
coroanei. Am douăzeci şi şase de ani. Un titlu şi mai mult 
pământ decât ştia ce să facă cu el, mai mulţi bani decât 
putea număra, nevoia unui moştenitor... E momentul să mă 
concentrez pe domeniul meu. 

Mai mult de atât, era momentul să se concentreze pe 
asigurarea a ceea ce era cel mai important pentru el. 
Găsirea unui scop. A unui viitor real. Să şteargă toată 
mizeria pe care o făcuse. Nu voia să se oprească până când 
nu avea tot ce îşi dorea, inclusiv singurul lucru pe care un 
crai ca el nu trebuia să-l aibă niciodată. 

O voia pe Faith. 


Capitolul 4 


Sub soarele după-amiezii, Faith îşi scoase boneta şi o 
legănă într-o parte în timp ce se plimba pe alee. 

Cât de mult se bucura că se hotărâse să iasă la 
plimbare! Era mult mai bine decât să stea în casă cu 
femeile, cosând sau pictând. În plus, nu putea să tolereze 
zvonurile noi despre care vorbeau, mai ales când bărbaţii 
îşi petreceau ziua pescuind. 

Inspiră adânc aerul proaspăt şi le zâmbi păsărilor din 
copaci, care se aflau de-a lungul zidului scund de piatră. 
Ah, linişte şi pace! Era perfect. Mai ales după seara trecută. 

Crezuse că fusese pregătită să-l vadă pe Stephen din 
nou. După patru ani, crezuse că inima ei naivă îşi învățase 
lecţia şi se întărise destul cât să fie imună la zâmbetele şi 
farmecele lui. Crezuse că tocmai pentru că învățase pe 
propria piele pericolele de a-şi oferi inima bărbatului greşit 
ştia să nu se mai pună în calea acelui diavol cu vorba dulce. 

Se părea că nu era aşa. Pentru că doar la el se 
gândise toată noaptea lungă şi fără somn, plimbându-se 
prin dormitor. Spusese că-i fusese dor de ea şi îi ceruse să îl 
ierte. Voia să fie din nou prieteni. 

Prieteni? Văzuse privirea din ochii lui când încercase 
s-o sărute şi clar nu era prietenie în ei. 

Stephen îi spusese că se schimbase, dar chiar aşa 
era? 

Se maturizase, asta era clar. Era evident cu fiecare 
privire pe care i-o arunca. Era şi ademenitor. Mâinile ei se 
odihniseră pe muşchii puternici ai umerilor lui. Insă 
schimbările nu erau numai fizice. Era o cumpătare în el 
care nu mai fusese înainte. 

Dar aceleaşi complimente goale, aceleaşi săruturi 
convenabile. Chiar se schimbase din tânărul egoist care 
fusese, când nu-i păsase decât de dorinţele lui? Dacă îl lăsa 
înapoi în inima ei şi Stephen nu se schimbase, cum avea să- 
şi revină dacă o mai rănea din nou? Prima oară îi sfredelise 
inima. A doua oară era posibil să o distrugă iremediabil. 

Un strigăt străpunse tăcerea, urmat de blesteme şi 
zgomotul unui obiect tare lovind unul moale. Un alt strigăt 


sfâşietor... 

Faith fugi. 

În faţă, pe drum, un străin ţinea un câine lăţos de 
ceafă şi îl bătea cu o bâtă. Ochii câinelui se măriseră de 
frică şi coada îi atârna între picioare. Incerca să scape, în 
timp ce bâta îl lovea brutal în cap. Câinele scoase un strigăt 
înfiorător de durere. 

Faith se îndreptă spre ei tocmai când bărbatul îşi 
ridica braţul să lovească din nou. 

— Lasă câinele în pace! 

Bărbatul ezită când fata îşi aruncă braţele în jurul 
gâtului câinelui. Apoi blestemă, iar animalul începu să latre. 

— Afurisitul ăsta a încercat să mă muşte! 

— Asta nu e un motiv să-l baţi! îl apără aşezându-se 
între bărbat şi câine. Dacă bruta voia să rănească o 
creatură inocentă, atunci trebuia să treacă peste ea. A 
crezut că doreai să-i faci rău. 

— Chiar asta o să fac acum! 

Bărbatul o apucă de braţ şi o trase departe de câinele 
care imediat începu să mârâie la el. Lovi animalul, iar 
câinele îşi înfipse dinţii în piciorul lui. 

Bărbatul blestemă şi lovi cu brutalitate animalul. Lovi 
din nou cu bâta, ratând la milimetru capul lui Faith. 

O împuşcătură răsună în aer. 

Bărbatul se întoarse uimit, strângând cu putere bâta 
şi ţinând-o deasupra capului, pregătit să lovească. Se dădu 
destul de în spate cât Faith să vadă... 

Stephen. 

Stephen stătea pe cal, în mijlocul drumului, cu un braţ 
ridicat în aer şi o urmă de fum ondulându-se de la capătul 
pistolului. Expresia lui era sumbră şi lipsită de orice urmă 
de emoție, iar Faith se cutremură. Niciodată nu-l văzuse 
arătând atât de feroce. Atât de fatal. 

— Tânăra a zis să laşi câinele în pace, spuse el calm, 
vocea lui profundă fiind controlată cu răceală. Aşa că, dacă 
aş fi în locul tău, i-aş da drumul. Ridică încet un al doilea 
pistol, din cealaltă mână, şi îl îndreptă spre pieptul 
bărbatului. Şi m-aş îndepărta. 


Bărbatul o împinse pe jos, lângă câinele care imediat 
se aşeză între ea şi străin s-o protejeze. Blana de pe ceafă i 
se ridică şi scoase un mârâit ameninţător. 

— La naiba cu nenorocita asta! Bărbatul aruncă bâta 
la picioarele ei şi scuipă pe jos. E la fel de inutilă ca şi 
câinele ăsta râios. 

O furie intensă licări în ochii lui Stephen, dar ţinu calm 
pistolul îndreptat spre bărbat. 

— Eşti străin în zonă. 

— Asta nu e treaba ta. 

— Altfel ai şti că tânăra este Lady Faith Westover, 
fiica ducelui de Strathmore. 

Faţa roşie a bărbatului păli. 

— Care sigur te-ar spânzura pentru c-ai atins-o. 

— Dar nu am făcut-o... nu am făcut-o! Bărbatul o privi 
şi făcu ochii mari când observă în sfârşit calitatea hainelor 
ei şi trăsăturile feţei. Eu... îmi cer scuze, milady! Dar 
câinele m-a muşcat şi eu doar... 

— Pleacă! îi ordonă Stephen, pe un ton plin de furie 
rece, care îi dădu fiori lui Faith. Trase siguranţa pistolului. 
Acum. Ă 

Bărbatul o luă la fugă şi intră în pădure. In câteva 
secunde, dispăru. Până la lăsarea întunericului, avea să fie 
la două sate depărtare. Un oftat puternic o zdruncină pe 
Faith. 

Stephen îşi puse pistoalele la loc şi se dădu jos de pe 
cai. Înainta încet, fiind cu ochii pe câine şi stând la distanţă 
de fălcile lui puternice. 

— Ce băiat bun, spuse Faith pe cel mai calm ton pe 
care-l putea avea, în ciuda adrenalinei care-i alerga prin 
vene. Linişteşte-te. 

La auzul cuvintelor ei blânde, animalul se opri din 
lătrat şi se întoarse spre ea. Îşi îngropă capul lăţos în 
umărul ei şi tremură cu putere. Faith îl mângâie şi îşi dădu 
ochii peste cap când văzu că apărătorul ei pe patru labe se 
dovedea a nu fi atât de fioros. Oricât de mult îl ura pe 
bărbatul care-l lovise, nu mârâi când Stephen îngenunche 
lângă ea. Ce trădător! 


— Eşti bine? 

Vocea lui era plină de îngrijorare. 

— Sunt bine. 

Rochia ei era însă complet distrusă din cauza căzăturii 
şi a mirosului emanat de câine. 

Stephen îşi dădu jos mănuşile şi se întinse spre ea, 
întorcându-i capul dintr-o parte în alta în timp ce căuta răni. 
Oftă uşurat şi o luă strâns în braţe. 

— Dumnezeule, Faith, şopti el, cu gura îngropată în 
părul ei. Unde ţi-a fost mintea, să înfrunţi un asemenea 
bărbat? Ai fi putut fi rănită. 

— Nu am fost rănită, protestă ea. Închise ochii şi 
inspiră puterea braţelor lui în jurul ei, tăria corpului lui lipit 
de al ei. Îi fusese dor să fie în braţele lui, mai mult decât 
crezuse, mai mult decât şi-ar fi permis să simtă. Deşi ştia 
că ar fi trebuit să-l dea la o parte, nu găsea puterea s-o 
facă. 

— Când l-am văzut pe nemernicul ăla ridicând bâta... 
Bărbatul blestemă. Îi prinse faţa între mâini, în timp ce 
spuse: Dacă te rănea, îl omoram. 

Buzele ei se despărţiră când îi simţi intensitatea. 
Niciodată nu-l mai văzuse aşa. Atât de furios sau de 
supărat. Şi toate astea din cauza ei... 

Nu. De data asta nu avea să-şi lase inima să-şi facă 
speranţe, doar pentru a fi frântă din nou când Stephen îşi 
va îndrepta atenţia spre altcineva. 

— Faith, şopti el, în timp ce se aplecă s-o sărute. 

Fata îngheţă şi se încordă când buzele lui se mişcară 
delicat peste ale ei. Pentru o clipă disperată, fu convinsă că 
până şi inima i se oprise din bătut. O săruta! Stephen o 
săruta! Dumnezeule! Ar fi trebuit să-l dea la o parte, să-l 
pălmuiască, ar fi trebuit să facă orice, doar să nu stea şi să- 
| lase s-o sărute. 

Să plece de lângă el era însă ultimul lucru pe care 
voia să-l facă. Nu când căldura protectoare a braţelor lui şi 
gustul săruturilor lui erau atât de dulci-amărui că nu găsea 
puterea să şi le nege. Nu când sărutul lui o umplea deo 
asemenea dorinţă că tremura. O săruta ca şi cum avea 


nevoie de acea îmbrăţişare ca să supravieţuiască, la fel de 
mult cum avea nevoie de aer ca să respire. Intensitatea lui 
o uimi. La fel şi reacţia ei intensă, felul în care sângele îi 
fierbea şi pielea o gâdila. Cât de încântată era de felul în 
care gura lui o poseda cu atâta uşurinţă! 

Confuzia o copleşi şi o dorinţă puternică apăru în 
partea de jos a abdomenului ei. Stephen o săruta şi era la 
fel de minunat pe cât îşi amintea. Nu, nu la fel de minunat. 
Mai bine. Mult mai bine, pentru că atunci când plecase, 
Stephen fusese un tinerel plin de foc. Acum era un bărbat 
în toată regula, iar nechibzuinţa din el se transformase în 
control, făcându-l şi mai periculos. 

— Faith, şopti el îndurerat, în timp ce-ţi îndepărta 
gura de a ei şi îşi plimba buzele de-a lungul maxilarului ei. 
Frumoasă Faith... cât de dor mi-a fost de tine! 

Fata închise ochii pentru a opri lacrimile care-i înţepau 
ochii. În loc s-o încânte, cuvintele lui o înfuriau. Suferinta ei 
era prea adâncă pentru a fi alinată de nişte simple cuvinte. 
Stephen o mai complimentase şi înainte şi flirtase cu ea 
doar ca să-i frângă inima. O sărutase înfometat în urmă cu 
patru ani, o copleşise cu complimente şi, într-un final, nimic 
din toate astea nu însemnase ceva. 

— Nu e destul, şopti ea tristă, întorcându-şi faţa într-o 
parte. 

— Ce vrei să spui? 

Buzele lui îi găsiră urechea şi o sărutară pe lob, iar 
Faith nu putu ignora fiorii delicioşi care vibrau prin ea. 

— Ai plecat. 

Confuzia de emoţii contradictorii se revoltau în ea. 
Jumătate din ele voiau ca Faith să-l dea la o parte, iar restul 
o făceau să se înfioare la modul în care muşchii lui se 
simțeau sub degetele ei, tentând-o să-şi arunce braţele în 
jurul lui şi să îi cedeze. 

— Fără avertizare, fără explicaţie. 

— Nu am putut să rămân. Regretul îi înăspri vocea 
chiar în timp ce o strângea în braţe, ca şi cum îi putea citi 
gândurile şi dubiile. Ca şi cum se temea că avea să plece. A 
trebuit să plec. Ştii bine că Anglia era insuportabilă pentru 


mine. Era prea multă presiune din partea familiei să fiu 
ceva ce nu eram, prea multe responsabilităţi pentru 
marchizat, şi tata... Daniel se înrolase deja. Regimentul 
pleca... 

— Ai plecat, repetă ea, nereuşind să-şi oprească 
lacrimile să i se strângă sub gene şi suspinele să o sufoce. 
M-ai părăsit. 

— Am fost un prost, acum ştiu asta. O sărută pe buze, 
atât de tandru că o lăsă fără aer. lartă-mă, Faith. Un alt 
sărut, de data asta destul de lung cât mâinile lui să se 
plimbe cu tandreţe peste corpul ei. Mai dă-mi o şansă. 

Pieptul i se încordă atât de dureros că scânci. Erau 
exact cuvintele pe care-şi dorise să le audă în ultimii patru 
ani. Nu dorise decât ca el să-şi dea seama ce nemernic 
fusese şi ce pierduse când o părăsise. Dar lui Stephen 
mereu îi fusese uşor să spună cuvinte dulci şi să flateze. 
Cum putea să-l mai creadă? 

Buzele lui le ademeneau pe ale ei să se deschidă ca 
să-şi strecoare limba înăuntru şi când o făcu, incapabilă să-l 
dea la o parte, o senzaţie de desfrâu se trezi în ea, 
alunecând de-a lungul spatelui până la degetele de la 
picioare. Dumnezeule! Şi mai mult, o senzaţie obraznică de 
dorinţă începu să-i pulseze între picioare. Prin ceața de 
dorinţă, mintea ei nu se putea gândi care era lucrul corect 
pe care să-l facă în acel moment. Faith nu ştia decât că 
dorinţa înflorea în ea şi senzaţia delicioasă a limbii lui care 
aluneca între buzele ei într-un ritm ademenitor şi care o 
făcea să se ţină bine de umerii lui pentru a nu cădea alături 
de el în uitare. 

Stephen o acoperi cu săruturi pe gât. Nu o săruta 
niciodată în acelaşi loc de două ori ca şi cum voia s-o 
exploreze şi să guste fiecare bucată din ea. Faith nu putu 
să ignore impulsul de a se lipi de el. Când îşi arcui spatele şi 
îşi lipi sânii de el, fu recompensată cu un geamăt încet de 
apreciere. 

Ca şi cum Stephen ştia cât de aproape era Faith de 
capitulare, îşi puse mâna pe ceafa ei şi îşi mişcă degetele în 
cercuri uşoare. Atingerea era atât de inocentă, însă 


posesivitatea mâinii lui, mângăierile seducătoare ale 
degetelor lui arătau exact câtă plăcere puteau să-i ofere 
dacă se lăsa în voia lui, dacă îl ierta şi găsea un mod dea 
şterge ultimii patru ani de singurătate şi lacrimi. 

— Faith, şopti el. M-am schimbat. Lasă-mă să-ţi 
demonstrez asta. Îi luă buza de jos între ale lui şi o supse 
până când trase presiunea uşoară dintre picioarele fetei 
prin tot corpul ei. Spune-mi că o să-mi dai o a doua şansă. 

Faith începu să respire sacadat când mâna lui alunecă 
încet spre coastele ei... Mai sus, tot mai sus... Când îi atinse 
sânii, un fior fierbinte de dorinţă o împunse cu o intensitate 
feroce, pe care nu o mai simţise înainte. Stephen îi şopti 
numele şi îşi trecu degetul mare peste sfârcul ei, iar 
atingerea lui o cutremură. Scânci, în timp ce tot corpul o 
gâdila cu o dorinţă disperată de a fi atinsă şi mai intim. 

— Am făcut nişte greşeli groaznice, Faith, dar îţi 
promit că o să fac tot ce pot să le corectez. În timp ce cu o 
mâna continua să îi mângâie un sân şi să-i tachineze sfârcul 
prin rochie, cu cealaltă trasa modele delicate pe ceafă şi o 
săruta cu tandreţe pe gât. lartă-mă, Faith. 

— Nu, nu... Nu pot... oftă ea, neştiind ce să spună sau 
să gândească. 

Mintea i se învârtea sub căldura atingerii lui care era 
în acelaşi timp obraznică şi minunată. Faith avea senzaţia 
că scăpase de sub control, iar emoţiile pe care el le trezise 
în ea deveniră de nesuportat... 

— Nu! 

Se rupse de el, iar ochii îi erau înceţoşaţi de furie şi 
lacrimi. 

Disperată să plece, se ridică în picioare, îşi luă boneta, 
apoi începu să meargă cât de repede putea pe drum, fără 
să alerge. Pieptul îi sălta cu suspine dureroase, în timp ce 
încerca să recupereze aerul pe care el i-l furase. 

Clipi rapid! La naiba cu bărbatul ăsta! Ce drept avea 
să se întoarcă aşa în viaţa ei, să creadă că putea continua 
de unde lăsase lucrurile, ba chiar să o sărute! Ca şi cum 
avea dreptul să îi fure săruturile când voia, apoi s-o flateze, 
să facă ce voia. 


Nu se schimbase deloc! Era acelaşi nemernic care 
fusese mereu. 

Stephen o prinse din urmă, calul lui mergând în spate 
şi câinele nedezlipindu-se de picioarele ei. Stomacul i se 
întoarse pe dos. Superb, crease o paradă, când nu voia 
decât să fie lăsată singură. 

— Nu ai niciun drept să mă săruţi, pufni ea, cu 
privirea fixată în faţă. 

Stephen nu îi merita atenţia. Nu merita nici măcar să 
se uite la el! În plus, dacă îl privea, avea să-i vadă obrajii 
mătăsoşi, părul negru ondulat care era perfect să-ţi plimbi 
degetele prin el, buzele lui senzuale... La naiba cu el! De ce 
trebuia să fie aşa atrăgător? Şi de ce trebuia să fie un crai 
care ştia să sărute atât de bine? 

— Şi cu siguranţă nu ai niciun drept să mă atingi aşa. 

— Niciunul, încuviinţă el încruntat. Îmi cer scuze. 

Replica îi aduse o altă privire înţepătoare din partea 
ei. 

— Sau să-mi ceri iertare când nu meriţi asta. 

— Aşa e. 

Fata îi aruncă o altă privire iritată. 

— Să nu crezi că doar pentru că ai venit călare, ca 
Horatio Nelson... 

— Amiralul Nelson? 

— Da... Nu! 

De ce îşi pierdea abilitatea de a gândi când era lângă 
el? La naiba! 

— Ştii ce vreau să spun. Doar pentru că l-ai pus pe 
fugă pe bărbatul ăla, nu ai niciun drept să mă revendici. 

— Absolut niciunul, spuse el pe acelaşi ton trist, dar 
Faith putea să jure să auzise şi o nuanţă mai profundă în 
vocea lui. 

— Pentru că nu ai. Cuvintele se revărsau din ea la fel 
de repede ca şi paşii. Te-am crezut înainte. Toate lucrurile 
pe care le-ai spus, complimentele pe care mi le-ai făcut... 
Am crezut că ţii la mine, doar ca să mă răneşti după aceea. 
Atât de mult, Stephen. 

— A fost greşeala mea, spuse el încet. 


Replica o luă prin surprindere pe Faith şi fata se 
împiedică. El o prinse de braţ s-o echilibreze, dar nu-i dădu 
drumul după ce-şi revenise. 

Inima fetei tresări, plină de speranţă pentru o clipă, 
după care se prăbuşi din nou, deoarece ştia că Stephen nu 
se schimbase. Se simţi din nou o fraieră şi îşi trase braţul 
din strânsoarea lui. 

— Nu ai niciun drept să mă săruţi aşa doar pentru că 
vrei, îl certă ea. 

— Am vrut, şopti el, fără nicio urmă de remuşcare în 
voce. Chiar am vrut. 

Fata ignoră nodul din stomac. 

— Suntem doar prieteni. 

— Prieteni care s-au sărutat cu pasiune, clarifică el. 

— Nu a fost vreo mare pasiune, scoase ea minciuna 
printre dinţii încleştaţi, deşi ştia exact cât de pasionale erau 
săruturile lui, dar refuză să-i dea satisfacția de a recunoaşte 
asta. 

— Nu a fost? Atunci poate ar trebui să mai încercăm. 

Bărbatul o exaspera! Frustrarea ei ieşi la suprafaţă. 

— Suntem prieteni şi nimic mai mult, zise ea, ştiind că 
trebuia să recunoască adevărul din spatele acelei afirmaţii, 
indiferent cât de dureros era. Doar asta o să fim. 

Stephen şopti: 

— Nu aş spune asta... 

Faith tresări la auzul promisiunii din spatele cuvintelor 
lui, dar ştia că nu putea fi sincer. Experienţa dureroasă o 
învățase exact la ce să se aştepte de la el. Işi întărise inima 
destul de mult cât să-l împiedice să i-o mai frângă din nou, 
deşi fiecare privire înfierbântată, fiecare sărut şi fiecare 
mângâiere aluneca mai adânc decât voia să recunoască. 
Dar Stephen se mai jucase în trecut cu afecțiunea ei. 
Refuza să-l lase să mai facă asta din nou. 

— Dunwich şi o fiică Strathmore? Toată lumea se 
aşteaptă la asta. Tânăra dădu din cap şi râse, apoi repetă 
cuvintele pe care el le spusese noaptea anterioară. Tu nu 
faci niciodată lucrurile la care se aşteaptă lumea. 

Faith aruncă o privire în direcţia lui şi îl văzu că avea 


ochii micşoraţi şi fixaţi în faţă, umerii rigizi şi maxilarul 
încordat. Clar nu era fericit că râsese de el! 

Dar exact asta merita escrocul. La ce se aşteptase? 
Chiar credea că avea să-l ia în serios? Mai mult ca sigur că 
avusese impresia că ea avea să se arunce în braţele lui şi 
avea să-l implore s-o sărute, încântată de orice atenţie i-ar 
fi oferit. Nu putea să-l învinovăţească pentru asta, deoarece 
exact aşa făcuse altădată. 

Dar asta nu avea să se mai întâmple. 

Trebuia să tragă linie undeva. 

— Eşti acelaşi bărbat care ai fost întotdeauna, care 
alege mereu imprevizibilul. Cum ai făcut-o de exemplu 
când m-ai sărutat, spuse ea cu o mişcare nonşalantă a 
mâinii, ca şi cum Stephen nu o zguduise în interior şi nu o 
făcuse să-şi dorească mai mult. A fost foarte neaşteptat. 

— Nu şi pentru mine, spuse el. Am vrut să fac asta din 
clipa în care am intrat aseară în sala de bal şi te-am văzut. 

Cuvintele lui îi trimiseră un fior pe spinare. 

— Ei bine, pentru mine a fost neaşteptat. În mai multe 
moduri decât era dispusă să recunoască. Nu ar fi trebuit să 
faci aşa ceva. 

Stephen o apucă de umeri, o opri şi o întoarse cu faţa 
spre el. 

— De ce nu? Nuţi-a plăcut? 

Ochii lui străluciră ca şi cum nu voia decât s-o ia din 
nou în braţe. 

Mult mai mult decât ar fi trebuit. Faith dădu din cap, 
încercând să se împotrivească roşeţii din obraji. 

— Nu contează. 

— Mie mai mult ca sigur că mi-a plăcut. 

Torsul vocii lui o ameţi. 

— Foarte mult. 

— Nu asta e ideea, evită ea să răspundă. 

— Ba cred că e un punct foarte important. Stephen îşi 
plimbă privirea înflăcărată asupra buzelor ei şi, pentru o 
clipă, Faith crezu că avea s-o sărute să-şi demonstreze 
ideea. Pentru că meriţi să fii sărutată, Faith Westover, şopti 
el aplecându-se până când respiraţia lui îi mângâia buzele. 


Era atât de aproape, dar totuşi atât de frustrant de 
departe... Meriţi ca un bărbat să te ţină în braţe, să te 
atingă şi să te mângâie. Să te asigure cât de atrăgătoare 
eşti, genul de femeie care invadează gândurile unui bărbat 
şi îi bântuie visele. Să te facă să înţelegi exact ce putere ai 
asupra lui şi cu câtă disperare te doreşte. 

Dorinţa se aprinse în ea. 

— O! şopti ea. 

— Da. Stephen zâmbi. O! 

Faith îşi ţinu respiraţia, aşteptând ca gura lui să o 
acapareze pe a ei într-un sărut pasional... Dintr-odată, 
Stephen îi dădu drumul. Se întoarse şi îşi continuă drumul 
fluierând. Calul îl urmă. 

Faith rămăsese în mijlocul drumului şi clipi uimită de 
părerea de rău că nu o sărutase şi foarte confuză. Nu dorea 
să o sărute, nu în felul scandalos în care sugerase Stephen. 
În felul lui desfrânat care ar fi făcut-o să se simtă frumoasă 
şi dorită, un obiect al pasiunii şi iubirii. Acel mod absolut 
minunat, captivant, incitant... 

O, la naiba cu el! 

Alergă să-l prindă din urmă, apoi pufni când ajunse 
lângă el ca şi cum nici măcar nu l-ar fi băgat în seamă dacă 
n-ar fi mers în aceeaşi direcţie. Ca şi cum inima nu i se 
lovea cu putere de coaste. 

— Nu artrebui să mă tachinezi aşa. 

Reproşul ei însă semănă mai mult cu un murmur. 

— Nu te tachinez, Faith. Departe de asta. Pe faţa lui 
nu se citea amuzamentul, ci o determinare puternică. In 
ultimii doi ani, în fiecare noapte am stat în pat şi m-am 
gândit la tine. M-am întrebat ce aş putea face să mă 
revanşez pentru felul în care te-am tratat, la cum ar fi să te 
sărut din nou, să-ţi aud râsul sau să-ţi văd zâmbetul. 
Fiecare gând m-a făcut să realizez ce fraier am fost că te- 
am părăsit. 

Faith se opri atât de brusc încât câinele se lovi de 
picioarele ei. Animalul căzu în fund şi o privi uimit. Fata se 
uită la Stephen cu aceeaşi expresie surprinsă. 


Stephen o privi, aşteptând răspunsul ei la confesiunea 
lui cu totul nepotrivită şi care, pentru moment, o lăsase fără 
cuvinte şi fermecător de fâstâcită. 

— Nu te cred, spuse ea într-un final. 

Stephen era convins că tânăra ar fi vrut să aibă 
atitudinea trufaşă a unei guvernante octogenare, dar 
cuvintele ei se auzeau ca un tors. 

— Nu mi-ai scris, nu mi-ai spus nimic despre asta 
până acum... 

— Pentru că nu erai pregătită să auzi. 

Încă nu era sigur că acum era. 

Faith îl privi îndelung în tăcere ca şi cum pur şi simplu 
nu putea să-l citească. Apoi se încruntă şi plecă, câinele 
urmând-o din nou. Stephen se uită după ea. Deci o dăduse 
peste cap şi destul de mult, judecând după modul în care 
Faith îşi ţinea spatele drept şi refuza să se uite în urmă, 
spre el. Bun. Pentru că şi ea îl dăduse peste cap. 

Nu avusese de gând să-i mărturisească atracţia 
pentru ea şi clar nu avusese de gând să o sărute sau să o 
atingă aşa, cu toate că i se părea dificil să regrete modul în 
care o ţinuse în braţe. Dumnezeule, cât de dor îi fusese de 
ea! Însă acum, Faith nu mai avea acea dulceaţă inocentă 
pe care şi-o amintea. Îi gustase dorinţa pe care o simţea 
pentru el. 

Dacă mai avusese dubii că Faith nu îi era menită, 
săruturile ei le spulberaseră. 

Cu paşi lungi, o prinse din urmă repede, mai ales că 
Faith mergea mai greu din cauza câinelui care insista să 
rămână cât mai aproape de ea. Când animalul sări în faţa 
ei, tânăra aproape se împiedică de el. 

Stephen o prinse de braţ să nu cadă. Nu spuse nimic 
când Faith îşi trase braţul şi continuă să se îndrepte spre 
casa care se vedea la o oarecare distanţă. Stephen începu 
să se joace cu mănuşile să-şi ţină mâinile ocupate şi să nu 
mai încerce s-o ia din nou în braţe. 

— Ar trebui să ştii că am făcut planuri ca Mary şi 


Jeremy să se mute până luna viitoare. Locuiesc temporar la 
Elmhurst. 

Tânăra pufni. 

— Asta nu e treaba mea. 

Ba da, era. Foarte mult, doar că femeia asta 
încăpăţânată nu o ştia încă. 

— După asta, zvonurile despre ea o să dispară şi... 

— Şi celelalte? 

Stephen clipi, derutat. 

— Poftim? 

— Restul zvonurilor care au circulat de când te-ai 
întors, cele care nu au nimic de-a face cu Mary şi fiul ei. Şi 
alea vor dispărea? 

Stephen simţi un nod în piept. 

— Nu sunt adevărate. 

— Şi eu ar trebui să cred pur şi simplu că nu mai bei 
până-ţi pierzi minţile în depravare? Vocea ei era plină de 
acuzaţii, iar Stephen era convins că le merita pe toate. Asta 
obişnuia să fie modul tău preferat de a petrece timpul. 

Buzele lui se curbară. Era o descriere foarte potrivită 
a bărbatului pe care Faith îl cunoscuse în trecut. 

— Am renunţat la asta. 

— Şi la fraternizarea cu actriţe şi cântărețe în 
camerele pline de fum de la Covent Garden? 

— Nu am fost în Londra de când m-am întors. 

Stephen îi aruncă o privire curioasă. De unde ştia 
Faith că mersese în acele camere? 

— Şi când o să te duci acolo? insistă ea. 

Acum că ajunseseră la poiana mică din spatele 
grajdurilor Hartsfield, tânăra mări pasul ca şi cum abia 
aştepta să plece de lângă el. lar încruntătura nesigură de 
pe fruntea ei, pe care Stephen o pusese acolo, părea să 
devină mai adâncă cu fiecare pas. 

— Ar trebui să cred că nu o să-ţi mai petreci timpul 
pariind la cluburi şi mese de joc? 

— Da, răspunse el calm. Pentru că am de gând să-mi 
petrec tot timpul cu tine, Faith. 

Fata se opri şi îl privi de parcă lângă el mai apăruse 


un cal. Făcu ochii mari şi buzele ei roz formară un O 
surprins. 

Stephen făcu un pas spre ea, apropiindu-se cât de 
mult îndrăznea, având în vedere că grajdurile erau la numai 
câţiva metri depărtare. 

— Te întreb din nou, zise el încet. O să-mi dai o a 
doua şansă? 

Tânăra înghiţi cu noduri. Atât de greu, că dorinţa lui 
Stephen de a-şi pune buzele pe gâtul ei şi de a simţi 
mişcarea blândă îl lovi cu atâta intensitate că se zdruncină. 

— Şi zvonurile despre celelalte femei, Stephen? şopti 
ea. Cuvintele ei erau doar ceva mai tari decât o şoaptă, dar 
acuzaţia lor era pătrunzătoare. Despre toate soțiile şi 
văduvele cu care... ai fost intim? 

— Nu există alte femei. Stephen o privi în ochi 
încercând s-o facă să înţeleagă cât de mult însemna ea 
pentru el. Nu mai sunt acelaşi bărbat care a părăsit Anglia, 
indiferent ce spun bârfele. 

Neîncrederea licări în ochii ei. 

— Şi eu chiar ar trebui să cred asta? 

— Da. 

Stephen pronunţă cuvântul cu toată convingerea din 
el şi cu fiecare bucată a sufletului său sfărâmat. 

O expresie întunecată apăru pe faţa ei, una pe care 
bărbatul nu o putea descifra. Faith îl privea în tăcere ca şi 
cum nu putea găsi cuvintele să verbalizeze toate emoţiile 
din ea. 

— Stephen... 

Dar conversaţia lor nu mai continuă, deoarece un 
servitor ieşi din grajd să ia calul lui Stephen. In timp ce 
acesta dădea instrucţiuni pentru îngrijirea animalului, fata 
se retrase, punând mai mulţi metri între ei. Câinele era în 
continuare lipit de picioarele ei. 

— Trebuie să mă ocup de câine, explică ea, în timp ce 
degetele îi tremurau agitate pe funda bonetei. Mulţumesc 
pentru plimbare. 

Faith se întoarse înainte ca el s-o oprească şi practic 
alergă spre grajduri ca să scape de el. 


— Faith? strigă el. 

Reticentă, fata se opri, iar umerii ei se încordară când 
se întoarse spre el. 

— Vreau să poţi avea încredere în mine. 

Faţa ei se topi într-o expresie de tristeţe profundă. 

— Nu ştiu dacă mai e posibil. 

Apoi se grăbi spre uşa grajdului, chemând câinele la 
ea. Dar animalul nu s-ar fi îndepărtat de ea nici dacă cineva 
i-ar fi fluturat o bucată de pui fiert pe sub nas. Stephen nu 
putea să-l învinovăţească. Nu voia decât să fie alături de 
ea, acum şi pentru tot restul vieţii. Deşi bănuia că Faith ar fi 
venit după el cu bâta în mână dacă i-ar fi propus aşa ceva. 

Chiar se schimbase, doar că Faith nu era dispusă să-l 
creadă. Şi nu avea să aibă nicio şansă cu ea până nu-i 
demonstra asta. 

Dar pentru numele lui Dumnezeu, cum demonstra un 
bărbat ce nu era? 

Stephen blestemă încet, îşi scoase mănuşile şi se lovi 
cu ele peste coapsă în timp ce o urmă spre grajd. Nu se 
putea abţine. Era la fel de îndrăgostit ca şi câinele. 

Tocmai când ajunse la uşa grajdului, Edward 
Westover ieşi din boxa în care examinase un cal. Privirea lui 
întunecată o întâlni pe a lui Stephen. 

— Dunwich. 

Bărbatul se opri şi se îndreptă. 

— Strathmore. 

Ducele îşi întoarse privirea spre locul unde era Faith, 
care dădea instrucţiuni rapide unuia dintre grăjdari despre 
îngrijirea câinelui. Bestia lăţoasă stătea la picioarele ei şi se 
scărpina la ureche. Când schimbă picioarele, uită să-l pună 
pe primul pe jos şi căzu în nas. Faith îngenunche şi luă 
câinele în braţe, alintându-l în timp ce animalul o lingea pe 
faţă. 

Stephen dădu din cap. Dumnezeule! Era gelos pe un 
afurisit de câine. 

— Unde l-a găsit? întrebă Strathmore. 

Cei doi bărbaţi erau destul de departe cât fata să nu-i 
audă. 


— Pe drumul de lângă râu. L-a salvat de un bărbat 
care-l bătea. 

Tatăl ei dădu din cap şi oftă. 

— Mereu aduce acasă câte un câine al străzii. Apropo 
de câini ai străzii... îi aruncă lui Stephen o privire. Se 
bucură că te-ai întors în Anglia. Toţi ne bucurăm. 

Stephen nu-l credea, dar zâmbi când îi răspunse. 

— Mulţumesc, sire. 

— Eu şi ducesa am avut mereu o părere bună despre 
tine şi am fost onoraţi să fim naşii tăi. Ştii, porţi numele 
fratelui meu defunct. Am avut grijă de tine ca şi cum erai al 
nostru. 

— Da, domnule. Privirea lui se întoarse spre Faith. Şi 
sunt recunoscător pentru... 

— Stai departe de fiica mea. 

Stephen îşi întoarse încet capul şi văzu ochii lui 
Strathmore, care-l fixau. 

— Nu aş face niciodată nimic s-o rănesc pe Faith, îl 
asigură el. 

Şi vorbea serios. 

— Mă bucur să aud asta. Strathmore zâmbi şi îl bătu 
prieteneşte pe spate. Pentru că ar fi păcat dac-ar trebui să 
te împuşc. 

Bărbatul se îndreptă spre Faith, care-şi întâmpină 
tatăl cu un sărut pe obraz. 

Stephen îşi arcui o sprânceană. Într-adevăr, ar fi fost 
al naibii de păcat. 


Capitolul 5 


Faith se uită în jur să se asigure că nimeni nu se uita. 
Apoi lovi mingea şi o trimise mai aproape de cercul de 
metal de la capătul aleii. 

— Trişezi la biliard pe gazon? Vocea adâncă a lui 
Stephen răsună peste umărul ei. Ruşine! 

Faith îşi dădu ochii peste cap. Omul ăsta nu avea 


nimic mai bun de făcut decât să o tot enerveze? 

— Niciodată nu trişez, îl corectă ea. 

Deci era bine că jucau pall mall. Regulile erau puţine 
şi jucătorii erau încurajați să trişeze. Cu excepţia faptului că 
nu aveau voie să lovească mingile oponenților cu bâta, 
jucătorii erau liberi să facă orice să îşi ducă mingile de-a 
lungul aleii şi prin inelul de metal de la capăt cu cât mai 
puţine lovituri. 

Mama ei plănuise o după-amiază de jocuri pentru 
invitaţi, refuzând pentru prima oară să-i lase pe bărbaţi să 
se ducă la pescuit sau la vânătoare. Acum toată lumea era 
adunată pe gazon şi, în timp ce bărbaţii concurau pentru 
premii în runde de lovit mingea şi de tras cu arcul, femeile 
jucau pali mall sau badminton. Un cort fusese ridicat 
aproape de grădina cu trandafiri şi sub el erau aşezate mai 
multe mese unde invitaţii puteau să bea ceai şi sucuri. 
Servitorii intrau şi ieşeau din casă cu tăvi pline cu biscuiţi, 
fructe îndulcite şi sendvişuri, ceai şi carafe cu limonadă. 
Mulţi invitaţi erau întinşi pe pături şi perne răsfirate pe 
iarbă, în timp ce alte cupluri se duceau în spaţiile private 
ale grădinii sau în foişoarele din jur unde nu puteau fi 
văzuţi. 

Mama şi gemenele supravegheau totul, fiind gazde şi 
asigurându-se că invitaţii se simțeau bine, în timp ce Faith 
era convinsă că tatăl lor se ascundea în biroul lui. Nu 
avusese niciodată răbdare pentru jocurile pe gazon. 

Stephen lovi mingea cu piciorul, trimiţând-o de unde 
venise. 

Fata îl fixă cu privirea. 

— Nu ar trebui să stai cu bărbaţii? 

— Competiţia de aici mi se pare mai interesantă. 
Stephen îşi plimbă privirea asupra ei şi Faith simţi cum i se 
face pielea de găină. Şi mult mai frumoasă. 

— Da, pun pariu că ţi se pare aşa. 

Nu era atât de naivă cât să cadă pradă farmecelor lui, 
nici măcar după felul în care o sărutase ziua anterioară pe 
alee. Se gândea constant la săruturile lui şi la fiorii pe care-i 
eliberase Stephen în ea, dar asta numai pentru că o luase 


prin surprindere. Nu avea nici un alt motiv. Clar nu se 
îndrăgostise din nou de el. 

— În comparaţie cu lordul Throckmorton, care trage 
cu arcul, Lady Rathbourne arată mult mai bine când loveşte 
cu ciocanul. 

Stephen se uită spre capătul aleii lungi, unde 
vicontesa legăna ciocanul să trimită mingea câţiva metri în 
aer. Fu cât pe ce să lovească un servitor nevinovat aflat în 
apropiere. Îşi arcui sprânceana. 

— Sau când încearcă să lovească până-n pădurea 
Sherwood. 

Deşi nu voia, Faith râse, iar privirea lui se îndulci când 
o privi. Ceea ce declanşă un nou val de fiori. La naiba cu el! 

Vicontesa simţise probabil privirile aţintite asupra ei, 
deoarece îi zâmbi cu subînţeles lui Stephen şi mânui cu 
graţie ciocanul, în timp ce-şi unduia şoldurile ca o invitaţie 
tăcută. 

Faith se încruntă. Era clar că vicontesa avea alte 
jocuri în minte pentru acea seară. Îşi ridică capul. De ce îi 
păsa ce planuri avea femeia cu Stephen? In ceea ce o 
privea, putea să facă ce voia cu escrocul. 

Femeia legănă ciocanul cu putere şi îşi trimise propria 
minge în aer către capătul gazonului. 

— Te rog să mă scuzi, joc. 

Stephen urmări cu privirea mingea mică şi roşie care 
căzu la câţiva metri depărtare şi mormăi: 

— Evident. 

Fata scrâşni din dinţi şi plecă cât mai departe de el. 

Enervat, el se aplecă să-şi ia mingea din iarbă şi se 
duse lângă ea. 

— Acum cine trişează? bombăni ea. La cum te ştiu, 
mă mir că nu ai găsit o modalitate ca mingea să ajungă pe 
cal. 

Stephen îi zâmbi, gest care îi atrase o altă privire 
interesată de la vicontesă. 

— Nu-ţi face griji, Faith. Victoria e cu siguranţă a ta. 
Apoi îi şopti: în plus, sunt lucruri mai importante la care să 
câştigi decât pall mall. 


— Ei bine, pare evident că Lady Rathbourne 
intenţionează să te câştige, murmură ea. Nu şi-a luat ochii 
de la tine aseară, la cină. 

De fapt, femeia îl privise ca şi cum ar fi preferat să-l 
devoreze pe el şi nu fazanul prăjit. 

— Nu mă interesează. 

Însă tocmai când el spuse asta, vicontesă îşi plimbă 
mâna peste decolteu şi peste sânii care aproape se 
revărsau din corset şi care era atât de strâns că era o 
minune faptul că nu leşinase de la lipsa aerului. _ 

Faith îşi scrâşni dinţii şi se aşeză peste minge. Incercă 
să-i ignore pe amândoi în timp ce se pregătea pentru 
lovitură. 

— Nu e genul meu. 

— Atunci cine e zilele astea? 

Îşi retrase ciocanul să lovească. 

— Tu. 

Ciocanul lovi iarba la jumătate de metru de minge. O 
bucată mare de pământ zbură în aer. 

Fata îl privi. Ignorând expresia şocată de pe faţa ei 
Stephen se uită la gaura pe care o făcuse Faith în pământ. 

— Se pare că nu ai o ţintă prea bună. 

Faith închise gura şi îşi strânse mâinile în jurul 
mânerului ciocanului. Stephen îşi aşeză mingea pe iarbă, 
lângă a ei, şi îi luă ciocanul din mână, aparent pentru a lovi 
mingea, dar mai mult ca sigur pentru a o împiedica să îl 
lovească cu el. 

— Continuă să exersezi, o sfătui el în timp ce ţinti şi 
trimise mingea pe gazon spre inelul de fier de la capăt. 
Până la urmă, repetiţia e mama perfecțiunii. 

Fără să spună nimic, Faith îşi încrucişă braţele şi îl fixă 
cu privirea. Se temea că dacă deschidea gura, avea să 
spună ceva ce va regreta. În ochii ei exista o întreagă lume 
de acuzaţii pe care i le transmise, iar nemernicul le merita 
pe toate. 

— Nu mă interesează Lady Rathbourne, o asigură el 
serios. Nici la petrecerea asta, nici altcândva. Se îndreptă 
de spate şi o fixă cu privirea. 


Fata rămase fără aer datorită promisiunii subtile din 
cuvintele lui. Oare se schimbase cu adevărat şi se 
schimbase atât de mult că femei precum vicontesa 
Rathbourne nu îl mai tentau? Ochii lui albaştri străluceau în 
timp ce îi întinse ciocanul ca pe o ofertă de pace. 

— Atunci cineva ar trebui să-i spună şi lui Lady 
Rathbourne, mormăi Faith în timp ce luă ciocanul de la el. 

Bărbatul arătă o privire de respingere spre vicontesă. 

— Cred că o să înţeleagă mesajul destul de repede. In 
plus, prefer să petrec timpul cu tine. 

Stephen îşi întoarse privirea spre ea. 

O căldură plină de fericite o cuprinse. Ignorând fluturii 
care-i dansau în stomac, fata se întoarse să lovească 
mingea. 

— lar spui asta. 

— Nu mă crezi? 

Faith se uită cum mingea sălta pe alee, întrecând-o pe 
a lui cu cel puţin zece metri. 

— Nu. 

Se duse după minge, iar Stephen o urmă. 

Fata îşi dădu ochii peste cap. Părea hotărât să fie 
umbra ei în după-amiaza aceea. Faith nu avea însă nici cea 
mai vagă idee care era adevăratul motiv deoarece nu avea 
cum să fie doar dorinţa de a petrece timpul cu ea. Nu el. 

— M-am tot gândit la Mary Halstead şi fiul ei şi la 
zvonurile despre voi doi, zise ea încet îndrăznind să 
schimbe subiectul şi ştiind că era foarte aproape să 
întreacă limita. 

— Aşa? se încordă el, dar cel puţin nu-i spuse să-şi 
vadă de treaba ei. 

Tânăra încuviinţă şi continuă: 

— O amantă nu e ceva nou, dar zvonurile se înteţesc 
pentru că locuieşte la Elmhurst Park. Cu tine. Ceea ce face 
situaţia mult mai scandaloasă decât e de fapt. 

— Nu va sta decât până la sfârşitul lunii, o asigură el. 

— Şi apoi unde o să meargă? 

— La o altă proprietate de-a mea, una destul de 
departe cât să se oprească zvonurile. 


Fata dădu din cap. Stephen uitase cât de cruzi puteau 
fi oamenii elitei. 

— Nu o s-o facă. O să se zvonească că ai avut o 
amantă pe care ai trimis-o de aici şi pe care o să o aduci 
înapoi la Elmhurst când o să vrei s-o vezi din nou. 

Buzele lui tresăriră amuzate de încercarea ei de a 
menţine conversaţia decentă, deşi vorbeau despre zvonuri 
cu amante. 

— Atunci ce sugerezi? 

Stephen luă ciocanul de la ea şi se aşeză să lovească. 

— Să-ţi găseşti o soţie. 

Bărbatul îşi ridică brusc capul spre ea tocmai când 
lovi mingea care se opri lângă a ei. Apoi clipi şi o privi ca şi 
cum tânăra tocmai jurase s-o asasineze pe regină. 

— Cred că e o idee bună, spuse el. 

Faith oftă iritată. Evident că Stephen avea s-o 
tachineze. 

— Vorbesc serios. Dacă doar o trimiţi pe doamna 
Halstead mai departe, nimeni nu o să creadă că ai întrerupt 
legătura cu ea. Dacă însă te căsătoreşti, lumea o să 
presupună că legătura s-a terminat cu adevărat. O să fii 
doar un bărbat care se desparte de amanta lui când se 
căsătoreşte. Faith privi în altă parte, nereuşind să înţeleagă 
privirea ciudată pe care i-o arunca Stephen. In plus, ai spus 
că vrei să fii respectabil, aşa că e momentul să te 
căsătoreşti şi să ai un moştenitor. 

— Cred că asta e o idee foarte bună, zise el peste 
umărul ei, când se apropie. Mai ales încercarea de a face 
un moştenitor. Am auzit că repetiţia e mama perfecțiunii. 

În ciuda a ceea ce voia şi a subiectului cu Stephen 
căsătorindu-se cu altcineva, fata se înfioră simțind căldura 
din vocea lui. Se întoarse să-l privească. Roşeaţa îi acapară 
obrajii când se gândi la Stephen în pat, printre cearceafuri, 
exersând... O, la naiba! 

Nemernicul ştia exact ce efect aveau cuvintele lui 
asupra ei şi un zâmbet îi apăru pe faţă ca şi cum o provoca 
să îi răspundă la flirt. Dar ea n-ar fi făcut niciodată aşa ceva 
şi cu siguranţă nu cu el! 


— Îţi sugerez să exersezi cu Lady Rathbourne, zise ea. 

Legănă ciocanul cu toată puterea şi lovi mingea lui, 
trimiţând-o în afara gazonului. Aceasta se îndreptă spre 
plantaţia de castani şi se pierdu printre copaci. 

Cu un zâmbet arogant, îşi lovi propria minge şi o 
trimise mai jos pe alee, cam la trei metri de inelul de fier. 

— O zi bună! 

Îşi aşeză ciocanul pe umăr şi se îndepărtă, fredonând 
fericită şi bucurându-se de căldura privirii lui iritate, aţintită 
pe spatele ei. 


La naiba, la naiba, la naiba! 

Stephen blestemă în timp ce-şi căuta mingea printre 
copaci. Faith cu siguranţă nu-i uşura situaţia. 

Dar până la urmă de ce ar fi făcut-o? Avusese 
dreptate când, în timp ce se plimbaseră, recunoscuse cât 
de mult o rănise că plecase. Îi distrusese încrederea şi, cu 
toate că Faith era unul dintre cei mai loiali oameni pe care-i 
cunoştea, odată ce îşi pierdea încrederea, era foarte greu 
de recâştigat. 

Exista lucruri mai importante la care să câştigi decât 
pall mall, îşi reaminti el, în timp ce căuta mingea într-un 
tufiş. 

Cum ar fi inima lui Faith. Când venea vorba de asta, 
ştia că victoria avea să fie a lui. 

Îşi agăţă mâneca de un tufiş şi-şi dădu ochii peste 
cap. 

Chiar dacă avea să-l ucidă. 

O pată galbenă de sub o ferigă îi atrase atenţia şi 
inspiră uşurat că găsise mingea. Acum putea să se întoarcă 
la joc şi să petreacă restul după-amiezii flirtând cu Faith, 
până când aceasta fie îi accepta atenţia, fie rămânea fără 
plantaţii în Hartsfield Park unde putea să-i trimită mingea. 
Bine că nu se apucase de tras cu arcul. Un foşnet se auzi în 
spatele lui, paşi uşori auzindu-se sub copaci. Stephen 
zâmbi. Deci venise după el. Deşi ştia că făcuse asta doar să 


râdă de ghinionul lui, viaţa în armată îl învățase să se 
bucure de victorii atunci când putea. Mai ales dacă asta 
însemna că aveau să fie singuri printre copaci, unde nimeni 
nu putea să-i vadă. 

Stephen ridică mingea şi o tachină: 

— Ai adus ciocanul să mă termini? Se întoarse, 
pregătit să fie ţinta replicilor ascuţite ale lui Faith, şi 
îngheţă. Lady Rathbourne. 

— Dunwich. 

Vicontesa zâmbi seducător în timp ce se apropie de 
el, legănând boneta într-o mână. 

— Sunteţi un bărbat foarte greu de prins singur. 

Nu greu. Imposibil, deoarece o evita. 

— E o petrecere mare. Sunt mulţi invitaţi. Se pare că 
unul chiar îl vâna printre copaci. Am dat o lovitură proastă. 
Ridică mingea. Vreau să termin jocul, aşa că vă rog să mă 
scuzati... 

Femeia păşi în faţa lui, blocându-i calea. 

— V-aţi întors în Anglia de trei luni, dar cu toate astea, 
nu aţi venit în Londra. 

— Am fost ocupat cu moşia. 

Stephen se încruntă. Nu-şi dorea decât ca femeia să-l 
lase în pace. 

Însă femeia îşi scoase mănuşile şi îşi puse mâna goală 
pe braţul lui. 

— Sunt sigură de asta. Ceea ce mă face să mă 
întreb... 

Stephen se încordă. Femeia asta afurisită îl făcea să 
se simtă de parcă era vânat. 

— Ce anume? 

Un zâmbet cu subinţeles apăru pe buzele ei roşii şi 
voluptuoase. 

— Cât de mult ai nevoie să-ţi fie distrasă atenţia de la 
muncă. Se apropie de el, prinzându-l între corpul ei şi tufiş. 
Având în vedere reputaţia ei, tufişul avea mai puţini ghimpi. 
Stephen îşi încordă maxilarul şi spuse rece: 

— Lady Rathbourne, vă rog să vă daţi la o parte. 
Ignorându-l, femeia începu să-şi desfacă nasturii din faţă ai 


rochiei, oferindu-i o privelişte cu jumătate din sânii ei, asta 
dacă Stephen s-ar fi sinchisit să se uite. Ceea ce nu făcu, 
menţinându-şi privirea cu fermitate pe chipul ei. Deşi nu 
crezuse că ar fi fost vreodată posibil, nu era interesat de 
decolteul ei. 

— Ce alte jocuri aţi vrea să jucaţi, spuneţi-mi? 

Femeia se lipi de el şi-şi înfăşură braţele în jurul 
gâtului lui. 

Stephen o prinse de braţe să o dea la o parte şi 
spuse: 

— Vă înşelaţi. 

Femeia râse şi mâna îi alunecă pe încheietura lui. 

— Unul dintre cei mai seducători crai se întoarce după 
patru ani din India, unde nu au fost doamne din Anglia care 
să-l satisfacă... li ridică mâna spre un sân de-al ei. Milord, 
mai mult ca sigur că aveţi chef de joacă. 

— Nu cu dumneata. 

Stephen încercă să-şi tragă mâna, dar femeia doar îl 
strânse mai tare şi se împinse în palma lui. _ 

— Vă asigur că pot fi destul de distractivă. Işi plimbă 
buzele peste gâtul lui şi şopti: Pot oferi foarte multă 
plăcere. 

Maxilarul lui era atât de încordat, că muşchii gâtului îi 
zvâcneau. Dacă toată treaba mai continua câteva secunde, 
avea să-şi încalce jurământul să nu bruscheze niciodată o 
femeie. 

— Lady Rathbourne, dar nu... 

— Ai găsit-o? Vocea amuzată a lui Faith îl lovi când 
fata ieşi din spatele unuia din copaci. Era exact ce meritai 
pentru... 

li văzu şi îngheţă. Păli când privirea i se opri asupra 
mâinii lui, lipită de sânul vicontesei, corsajul femeii pe 
jumătate desfăcut şi tot corpul ei înfăşurat în jurul lui. Fata 
se întoarse şi fugi. 

— Faith, stai! 

Blestemând, Stephen o împinse pe vicontesă şi fugi 
după Faith. 

O prinse la marginea gazonului, tocmai când ieşea 


dintre copaci. Fata încetini să nu atragă atenţia asupra ei, 
dar nu se opri, îndreptându-se spre casă. Faţa îi era roşie 
de furie. 

— Te rog, lasă-mă să-ţi explic, zise el încet. Inima lui 
se frânse când văzu zâmbetul pe care Faith şi-l forţă pe faţă 
pentru ceilalţi invitaţi. 

— Nu. 

— Nu era ce crezi... 

— Ce cred e că am văzut-o pe femeia aia în braţele 
tale, cu rochia desfăcută şi mâna ta pe... Oricum, nu 
contează. Lasă-mă în pace! 

lronia era usturătoare. Femeia pe care nu o voia se 
arunca pe el, în timp ce cea pe care o voia se îndepărta cât 
mai repede de el. Dumnezeule! 

Stephen o prinse de braţ şi o opri cu blândeţe, dar 
Faith refuză să-l privească. 

— Îţi spun adevărul. Lady Rathbourne a venit după 
mine în pădure, complet neinvitată şi s-a aruncat pe mine. 
Când ne-ai găsit tocmai îi spuneam să mă lase în pace. 

Tânăra nu spuse nimic, privirea ei fiind fixată asupra 
casei. 

— Nu aş face nimic cu femeia aia, Faith, zise el cu 
blândeţe, îndrăznind să se apropie la un pas de ea, cu toate 
că Faith se încordă. 

— Dă-mi drumul, îi ceru ea în şoaptă. Durerea pe care 
o văzu la ea îi frânse inima lui Stephen. 

O rugă încet. 

— Trebuie să mă crezi. 

Fata tremura, îndepărtându-se agitată de el. 

— Eu nu... nu pot să fiu atât de aproape de tine acum. 

Mustrat de vinovăţie o întrebă: 

— Pentru că încă nu m-ai iertat că te-am părăsit? 

Când Faith îl privi în sfârşit peste umăr, lacrimi îi 
străluceau în ochi. 

— Pentru că miroşi a ea, şopti ea acuzator. Eşti plin de 
parfumul ei. 

În timp ce se îndepărta, Stephen o văzu ştergându-şi 
lacrimile. Mişcarea aceea aproape imperceptibilă îl tăie ca 


un cuţit. 


Capitolul 6 


— Poftim. 

Faith puse într-un castron bucăţile de şuncă rămase 
de la cină, apoi aşeză castronul jos în grajdul în care stătea 
temporar câinele. Tatăl ei fusese de acord să-l ţină cu 
condiţia să-i găsească o casă nouă. Fata zâmbise 
victorioasă. Acelaşi lucru i-l spusese şi despre cele trei rațe, 
cinci pisici, două gâşte şi o ţestoasă pe care le adusese 
acasă în ultimul an şi toate încă mai trăiau în vechiul 
hambar. Cu timpul, tatăl ei avea să accepte şi câinele. 

Animalul îi ieşi în întâmpinare. 

— Mai încet, zise ea. 

Câinele n-o ascultă şi, în doar câteva secunde, 
bucăţile de carne dispărură. Faith oftă. Dacă animalul nu se 
simţise rău înainte, erau şanse mari să se simtă după cină. 

— Să ştii că aia a fost şuncă glazurată cu miere şi cu 
bucăţi de ananas. Mama a comandat-o tocmai din sudul 
Pacificului. 

Îl scărpină în spatele urechii, dar câinele era mai 
interesat să miroasă farfuria pe care tânăra adusese şunca. 
Se ridică pe picioarele din spate, lingând-o. Faith oftă. 

— Of, bine, dar să nu spui nimănui că te-am lăsat să 
faci asta. Bucătarul nu o să mă ierte niciodată. 

Puse farfuria pe jos. În timp ce câinele o lingea fericit 
şi dădea din coadă, Faith se aşeză pe balotul de fân de 
lângă el şi îl mângâie. 

— Trebuie să-ţi găsim un nume. Ce spui de Sam sau 
Charlie? 

Câinele o ignoră. 

— George? 

Câinele îşi şterse gura de mâna ei, lăsându-i o urma 
de grăsime de la şuncă pe mânecă. 

— Poate ar trebui să-ţi spunem Hartsfield. 


— Nu cred că lui Strathmore o să i se pară amuzant, 
se auzi o voce din spatele ei. 

Faith refuză să se uite la Stephen, care stătea în uşa 
grajdului. A 

— Ei bine, atunci Stephen o să fie. Işi arcui 
sprânceana şi arătă spre câine. Şezi, Stephe, şezi! 

Câinele o privi de parcă înnebunise, iar corcitura de la 
uşă avu tupeul să râdă. 

Faith îl privi peste umăr. 

— Ascultă la el, e la fel ca tine. 

— Asta pentru că noi, fiinţele străzii, suntem toate la 
fel. Riscând să o enerveze, Stephen păşi înăuntru. Ştiam că 
o să fii aici. Nu ai rezistat să nu vizitezi câinele înainte să te 
duci la culcare, nu-i aşa? 

O prinsese. Faith pufni şi explică: 

— Am venit să verific mânzul şi am zis să mă uit şi la 
el. Stephen se uită la farfuria goală. 

— Doar să-l verifici, zici? 

La naiba cu el! Din ce în ce mai enervată, Faith spuse: 

— Am vrut să mă asigur că nu e supărat că e într-un 
loc nou. Ştiam că va avea probleme cu somnul. 

Câinele căscă, se învârti de două ori şi se aşeză pe 
paie. Apoi sforăi. 

— Pare să-i fie foarte bine, zise Stephen. 

Faith îşi dădu ochii peste cap. Până şi câinele era 
împotriva ei. Dar cel puţin acestui animal putea să-i facă 
faţă. 

— Nu ar trebui să fii înăuntru? întrebă ea dintr-odată. 
să fumezi trabucuri şi să bei vin cu ceilalţi bărbaţi? 

— Şi să ratez şansa să fiu singur cu tine în paie? 

Faith îngheţă, oprindu-se în timp ce mângâia câinele. 
Comentariul lui era un simplu flirt neînsemnat. Creierul ei 
ştia asta, însă inima ei tot tresări. 

Fără să muşte din momeală, îl fixă cu privirea şi 
întrebă direct, fără urmă de amuzament: 

— De ce eşti aici? 

— Am nevoie de ajutorul tău. 

Îngenunche lângă ea şi aşeză coşuleţul pe care-l avea 


alături. 

— În ce privinţă? întrebă ea suspicioasă. 

Privirea lui albastră se ridică spre a ei. 

— Sunt trist pentru că sunt într-un loc nou şi am 
probleme să-mi găsesc locul. 

Faith îşi dădu ochii peste cap. Cine altcineva decât 
Stephen putea să-i folosească cuvintele împotrivă? Doar ca 
să-l irite, întinse farfuria şi întrebă cu un zâmbet dulce: 

— Vrei să o lingi şi tu? 

— Voiam să zic în Anglia, spuse el încet. 

Faith rămase fără aer. Şi-ar fi dat ochii peste cap, l-ar 
fi împins, ar fi râs, dar ceva din modul serios în care rostise 
cuvintele o afectă. 

— Nu-ţi place să fii acasă? întrebă ea cu blândeţe şi 
mai multă îngrijorare decât merita Stephen. 

Bărbatul îşi forţă un zâmbet. 

— Acasă a fost acum patru ani. 

| se frângea inima pentru el. Bineînţeles că dacă ar fi 
insistat, el ar fi spus că doar o tachina, aşa făcea mereu. 
Dar Faith ştia că nu era adevărat. 

— Nu o să ai probleme să revii în societate, dacă asta 
te îngrijorează. Dacă talentul tău la dans e un semn, nu ţi-ai 
pierdut abilităţile sociale. 

Stephen încuviinţă cu o seriozitate ironică. 

— Slavă Domnului că sunt folosite cadriluri pentru 
măsurarea caracterului unui bărbat. 

— Trei timpi, îl corectă ea, zâmbind amuzată. Era un 
vals. 

— Şi mai bine. 

Uşurinţa conversaţiei lor îi dădu o senzaţie de căldură 
lui Faith. Erau aproape cum fuseseră înainte, capabili să se 
tachineze şi să flirteze fără ezitare. Aproape. Pentru că între 
ei mai era şi o tensiune pe care nu putea s-o ignore. Oare 
aveau să se mai simtă atât de confortabil unul în prezenţa 
celuilalt, ca în trecut? 

Faith zâmbi. Stephen clar păruse să se simtă 
confortabil când o sărutase. 

— Ai reuşit să intri direct în miezul lucrurilor. Speră că 


Stephen nu aude suspiciunea din vocea ei şi o confundă cu 
gelozia, pentru că nu era geloasă. Deloc. Vicontesa 
Rathbourne e o femeie frumoasă. 

Se încordă la auzul vorbelor. Bine, poate era puţin 
geloasă. 

Stephen se întinse să mângâie câinele. 

— Nu-mi place saliva. 

— Nu ataca un animal neajutorat, contracară ea. 

Stephen îşi arcui o sprânceană, iar ochii îi sclipeau. 

— Mă refeream la Lady Rathbourne. 

Faith izbucni în râs. Îşi ridică mâna la gură, ruşinată, 
dar nu se putu opri. Nu putu nici să ignore expresia 
diavolească de pe faţa lui. 

— Bine, poate nu e aşa neajutorată. 

— Gheare pe care o leoaică le-ar invidia, spuse el. 
Deci e bine că nu sunt interesat de vicontesă. Şi că nu s-a 
întâmplat absolut nimic între noi în pădure cu excepţia 
faptului că ea şi-a exprimat disponibilitatea, iar eu am 
refuzat-o. 

— Nu aşa mi s-a părut, zise ea încet. 

— Pentru că ai venit fix la momentul nepotrivit. 

Stephen îi evită privirea când se întinse după coş, iar 
Faith se bucură. Nu voia să vadă ruşinea şi încrederea de 
pe faţa ei. 

— Ştii cum am fost. Chiar crezi că aş fi fost atât de 
neglijent cât să fiu prins cu o femeie printre copaci? 

Nu, n-ar fi fost. Era un argument valid. 

Faith îşi muşcă buza de jos. Voia să-l creadă, dar 
faptul că îl văzuse cu vicontesa o afectase mai mult decât 
voia să recunoască. Dădu din cap. 

— Nu contează cum îţi petreci timpul, cel puţin nu 
pentru mine. Nici cu cine. 

Stephen nu spuse nimic pentru moment, iar Faith 
bănui că avea s-o tragă la răspundere pentru minciuna 
aceea evidentă. 

Dar Stephen se concentră asupra coşului. 

— M-am gândit să avem un picnic la miezul nopţii. 
Scoase două farfurii mici, acoperite cu şerveţele, şi le puse 


într-o parte, apoi îi dădu două căni. 

— Sper că-ţi place ciocolata caldă. 

Stephen ridică ibricul din ceramică, plin cu ciocolată, 
iar Faith simţi căldură-n piept datorită atenţiei lui. 

— Cum de ţi-ai amintit? întrebă ea, cu adevărat 
surprinsă şi impresionată. 

— Îmi amintesc totul despre tine, Faith, o asigură el, 
în timp ce ridică prosopul de pe prima farfurie, iar de data 
asta, Faith simţi emoţii datorită unui motiv nou. Inclusiv 
faptul că îţi plac croasanţii şi căpşunele. 

Faith simţi un nod în stomac, dar rămase 
neîncrezătoare. Nu-şi dădu voie să-l creadă. Pentru că dacă 
într-adevăr îşi amintea astfel de detalii despre ea, atunci... 

Nu, nu era atât de specială pentru el. 

— Tuturor le plac căpşunele, contracară ea, ridicând 
nepăsătoare din umeri. 

— Poate. Stephen turnă ciocolată caldă în cele două 
căni, apoi puse ibricul într-o parte şi se întinse după o 
căpşună grasă. Dar nu tuturor le place să pună căpşunele 
în ciocolată. O înmuie în lichidul închis la culoare, apoi o 
ridică spre buzele ei. Deschide, îi spuse. 

Prea uimită ca să nu-l asculte, Faith îşi despărţi 
buzele, iar Stephen îi puse căpşuna coaptă în gură. 
Combinația dulce de ciocolată şi căpşună se topi delicios pe 
limba ei, iar Faith o mâncă lent, desfătându-se cu gustul. 

— Vezi? Înmuie a doua căpşună. Nu sunt aşa de rău. 

— O, ba da, eşti. Eşti un crai care... 

Stephen îi puse căpşuna între buze şi întrerupse 
descrierea tăioasă a aventurilor lui romantice pe care Faith 
se pregătea să i-o ofere. Dar de data asta, când a mâncă 
căpşuna, privirea lui întunecată cobori spre gura ei şi o 
dorinţă insuportabilă de a fi sărutată o străbătu. 

Stephen îşi plimbă degetul mare peste buzele ei şi 
şterse o picătură mică de ciocolată. 

— Sunt un crai care... ce? Fără să-şi mute privirea de 
la ea, gustă picătura de pe deget şi murmură: Delicios. 

Dumnezeule! 

Faith întinse una din căni spre el, simțind dintr-odată 


nevoia de a-şi elibera mâinile, deşi nu era sigură că voia 
asta ca să se întindă spre el sau ca să-l dea la o parte. 
Mintea ei ţipa că Stephen însemna numai probleme şi 
continua să fie acelaşi nemernic dintotdeauna, iar picnicul 
ăsta de la miezul nopţii demonstra exact asta. Dar inima ei! 
O, inima ei naivă o trăda şi nu voia decât să-l lase să îi dea 
căpşune toată noaptea. 

— Eşti un crai care a revenit la vechile lui obiceiuri, îl 
certă ea, dar era groaznic de dificil să pară dezaprobatoare 
când ochii lui albaştri îi fixau gura în felul acela. Ca şi cum 
voia s-o devoreze, aşa cum ea devora căpşunele. 

— Ba nu e aşa. Dacă aş fi revenit la vechile mele 
obiceiuri, nu aş fi aici cu tine. 

Luă cana întinsă spre el şi o puse deoparte, iar Faith 
realiză imediat greşeala pe care o făcuse. Era o barieră în 
minus între ei. 

— AŞ fi fost în casă, lăsând-o pe Lady Rathbourne să- 
şi înfigă ghearele în mine. 

— Şi de ce nu eşti? şopti ea, pe jumătate temându-se 
să audă răspunsul. 

— Nu mai vreau viaţa aia. 

— Nu te cred. 

II cunoştea prea bine. La un moment dat, bărbatul 
reprezentase epitoma acelei vieţi. 

— Şi cu toate astea, sunt aici. 

Fata se încruntă, fără să ştie ce să creadă. Stephen 
era acolo, când ar fi putut să fie în patul vicontesei, deşi nu 
credea nici măcar pentru o clipă că motivele lui erau 
curate. 

— Şi de ce, mă rog? 

Stephen se uită la ea cu o privire care o făcu să 
tremure. 

— Pentru că prefer să fiu cu tine. 

— Nu cred nici asta, pufni ea. 

Buzele lui  tresăriră, însă Stephen îi ignoră 
comentariul. Apoi schimbă subiectul, spunând: 

— Ce nu-ţi spune nimeni despre viaţa în armată e cât 
de plictisitoare poate să fie, făcându-l pe soldat să-şi 


dorească să lupte. 

— Să-şi dorească să lupte? repetă ea, surprinsă. 

Stephen ridică o sprânceană, în timp ce se întinse 
după o altă căpşună. 

— Nimic nu combate senzaţia aceea la fel de eficient 
ca teama iminentă a morţii. 

Faith râse. Doar Stephen putea să o facă să râdă la un 
astfel de subiect. 

— Aşa că am petrecut momente lungi de plictiseală 
gândindu-mă la viaţa mea, la ce voiam de la ea, la ce era 
important pentru mine. Stephen se încruntă şi scufundă 
căpşuna în ciocolată. Şi tot reveneam la acelaşi răspuns. 

Fata se aplecă uşor în faţă, pregătită să accepte 
următoarea căpşună. 

— Şi anume? 

— Tu. 

Faith rămase cu gura căscată, iar Stephen îi puse 
căpşuna pe limbă. În timp ce Faith o mesteca, îl privea, 
surprinsă. Doar nu voia să spună... imposibil. Insă expresia 
lui era serioasă, fără nicio urmă de tachinare. 

De data asta, când îşi trecu degetul peste buza ei de 
jos, Stephen îşi aplecă şi faţa. 

Cu un uşor oftat, Faith închise ochii când buzele lui le 
atinseră pe ale ei, incapabilă să găsească destulă putere 
cât să se îndepărteze. Nu semăna deloc cu săruturile pe 
care i el dăduse când erau în mijlocul drumului. Acelea 
fuseseră pline de foame şi nevoie, ca şi cum o săruta să 
rămână în viaţă. Dar acest sărut... o, acesta era delicat, 
atent şi foarte tandru. De data asta nu era nicio grabă, nicio 
disperare în spatele degetelor lui care o mângâiau pe 
obraji. Cumva, atingerea era şi liniştitoare, şi incitantă. 

În timp ce Stephen îşi plimba buzele peste ale ei, 
aromele de ciocolată, de căpşune şi de bărbat se 
amestecau în cel mai delicios gust pe care-l simţise 
vreodată. 

— Faith, şopti el. Draga mea Faith... A fost nevoie de 
moartea lui Daniel ca să realizez ce-mi lipsea şi că am făcut 
o greşeală groaznică când te-am părăsit. 


Fata simţi o presiune în piept, cu o înţepătură de 
durere şi regret. 

— Stephen... protestă ea şoptind. 

Bărbatul îşi ridică capul s-o privească. Ochii lui 
albaştri deveniră înceţoşaţi în umbrele aruncate de felinar, 
în timp ce căutau pe faţa ei răspunsuri pe care fata nu le 
putea da. Ea nu ştia decât că întoarcerea lui o ameţise şi îi 
făcuse inima să doară. 

Stephen mereu fusese special pentru ea şi, deşi mai 
fusese curtată de alţi bărbaţi după ce plecase el, niciunul 
nu fusese decât o umbră palidă în comparaţie cu lumina lui. 
Dacă ultima vară ar fi fost altfel, dacă el ar fi încercat 
măcar o dată să-şi exprime sentimentele cum o făcea 
acum... 

Dar nu o făcuse. Acum nu mai conta ce ar fi putut să 
fie atunci. Însă când buzele lui le acoperiră din nou pe ale 
ei, îl sorbi, nemaiputând să refuze săruturile la care visase 
atâta timp. Ştia că lui Stephen nu-i păsa de ea, că doaro va 
răni din nou dacă îl primea iar în inima ei... dar în acel 
moment, acolo, el era al ei. lar Faith nu era destul de 
puternică să-şi refuze acel moment în braţele lui. 

Stephen îi cuprinse faţa în mâini ca să se bucure mai 
bine de săruturi. 

— Vreau să îndrept toate greşelile pe care le-am 
făcut. 

— Nu ştiu... 

O atingere a limbii lui între buzele ei o reduse la 
tăcere. Tremură datorită intimităţii desăvârşite a sărutului 
său, în timp ce el îi explora gura, apoi se afundă între 
buzele ei, într-un ritm care îi făcu inima să bată cu putere. 

Stephen îşi îndepărtă apoi gura de a ei pentru a o 
săruta pe faţă şi spre ureche. 

— Înainte să plec în India, credeam că pot continua 
să-mi trăiesc viaţa aşa cum o făcusem, dar m-am înşelat. 

Cu fiecare mărturisire şi mângâiere, durerea pe care i- 
o provocase dispărea puţin câte puţin, până când nu mai 
rămăsese decât Stephen în umbră. Tot ce conta era sunetul 
vocii lui adânci care se revărsa peste ea ca o ploaie de 


vară, iar atingerile tandre ale mâinilor lui o făceau să se 
simtă dorită. În loc să îl dea la o parte, aşa cum ar fi trebuit 
s-o facă, tânăra se ţinea strâns de el. Ştia că dansa pe 
marginea unei prăpăstii savurându-i săruturile şi în acelaşi 
în timp încercând să-şi protejeze inima, dar nu se putea 
abţine. Stephen era irezistibil, ca întotdeauna. 

— Bărbatul care eram atunci se bucura când făcea 
exact opusul a ce voiau familia şi societatea, recunoscu el, 
în timp ce-şi aplecă uşor capul până când gura lui era atât 
de aproape că Faith simţea cum buzele îi tremurau peste 
ale ei. Dar asta s-a schimbat acum. 

— Da? şopti ea. 

Stephen  încuviinţă, mişcarea uşoară atingându-i 
buzele de ale ei într-o mângâiere fantomatică. 

— Am hotărât ca până la urmă să mă căsătoresc cu 
una dintre fiicele lui Strathmore. 

Faith îl privi cu ochii mari. Nu îndrăzni să creadă 
implicaţiile din spatele cuvintelor lui. 

— Ce vrei să... Ceva fierbinte şi umed o linse sub 
bărbie. Fata răbufni. Opreşte-te! 

Stephen îngheţă, dar tânăra simţi din nou acelaşi 
lucru. 

— A! 

Faith se retrase, iar câinele sări între ei şi începu s-o 
lingă pe faţă. Încercă să-l dea la o parte, dar câinele crezu 
că voia să se joace cu el şi sări să o mai lingă. Animalul 
dădea cu atâta putere din coadă că toată partea din spate 
a corpului i se mişca dintr-o parte într-alta. 

— Gata, destul. 

Stephen luă câinele de zgardă şi îl trase de pe Faith. 

Fata se ridică în picioare. Încruntată, cu o expresie 
dezgustată pe faţă, îşi trecu dosul palmei peste gură să 
şteargă saliva. Nu voia decât să facă o baie fierbinte. 

Cu un zâmbet pe faţă, Stephen certă câinele în timp 
ce deschise uşa de la grajd. 

— Du-te să-ţi găseşti femeia ta. Privirea lui albastră se 
încinse în timp ce o fixa pe Faith. Asta e a mea. 

Inima ei îi bătea dureros în piept. 


— Nu sunt a ta, Stephen, protestă ea încet. Nu am 
fost niciodată cu adevărat a ta. 

Expresia lui deveni serioasă, şi Stephen o întrebă 
repede: 

— Vrei să fii? 

Uimită, Faith îi examină chipul. Inima îi bătea cu 
putere. După tot ce se întâmplase între ei, după toată 
durerea pe care i-o provocase Stephen, oferta lui nu avea 
cum să fie serioasă. A /ui. Fusese o perioadă când ar fi dat 
orice ca să fie singura femeie pe care el o iubea şi preţuia, 
singura femeie pe care o voia în patul lui şi alături de el 
pentru tot restul vieţii. Dar în loc să-i ofere dragostea lui, îi 
frânsese inima. Faith avusese nevoie de patru ani lungi, 
plini de singurătate ca să-şi revină. 

Acum Stephen stătea în faţa ei, gustul lui era încă pe 
buzele ei, şi făcea aluzie că Faith îl putea avea. Nu trebuia 
decât să ceară asta. Era tot ce-şi dorise vreodată de la el, 
dar... Adevărul o străbătu rece când realiză motivul pentru 
care o curtase, iar inima i se frânse din nou. In continuare, 
nu o voia pe ea. Ce voia el era să fie acceptat de societate 
şi intenţiona să meargă atât de departe pentru a fi 
respectat, că era dispus să facă ce urâse cel mai mult, şi 
anume ce se aşteptau de la el. 

Nimic nu era mai previzibil decât să se căsătorească 
cu fiica lui Strathmore. 

Vuietul sângelui din urechile ei era asurzitor şi fiecare 
bătaie o aducea înapoi la realitate, la bărbatul care Stephen 
era cu adevărat, nu la cel care voia ea să fie. 

Faith dădu din cap. Faţa îi era învăluită în ceaţă din 
cauza lacrimilor care-i înţepau ochii. 

— Nu contează ce vreau eu, spuse Faith încet. Pentru 
că tu nu mă vrei pe mine. 

Privirea lui nu o părăsi pe a ei în timp ce Stephen 
micşoră distanţa dintre ei, apoi o luă în braţe. Pe măsură ce 
o lăsa jos pe paie, gura lui o acapară pe a ei, într-un sărut 
uimitor de posesiv care o lăsă fără putere şi tremurând sub 
el. 

Stephen îşi îndepărtă buzele de ale ei şi începu s-o 


sărute pe gât. 

— Te vreau foarte mult. 

Inima ei tresări. Ce naivă era! Ştia mai bine de atât... 
O şoaptă îndurerată se rupse din ea. 

— Ba nu, nu mă vrei. 

Stephen îşi ridică capul să o privească, iar ochii lui 
aveau o licărire diavolească. 

— Ba cred că te vreau. 

Faith dădu din cap, în timp ce adevărul o sufocă. 

— Niciodată nu m-ai vrut, Stephen. Nici înainte, nici 
acum. Ochii lui licăriră când o fixă cu privirea, iar 
intensitatea care ardea în el o făcu să tremure. 

— Asta crezi? 

— Ştiu asta. 

În urmă cu patru ani, Stephen dorise săruturile 
inocente şi atenţiile flatante ale unei tinere care îl considera 
uimitor. Acum, voia să fie respectat, cu orice preţ. Nu o voia 
pe ea. Bărbatul râse, un sunet întunecat, care o dădu peste 
cap. 

— Nu ştii nimic. 

Faith îl privi cu o expresie aşa de uimită că Stephen 
trebui să-şi oprească o înjurătură. Pentru numele lui 
Dumnezeu, cum era posibil ca Faith să nu ştie ce 
sentimente avea pentru ea? 

Sentimentele pe care le simţea pentru ea trecuseră 
de prietenia dintre ei, devenind ceva profund, durabil şi 
incredibil de special. Bunătatea ei faţă de toată lumea, 
modul altruist în care-i ajuta pe cei nevoiaşi, isteţimea şi 
deşteptăciunea ei... inima unui înger, într-un corp 
ademenitor. Când bătălia aceea teribilă din India se 
terminase, nu se putuse gândi decât la ea. Nu voia decât s- 
o ţină în braţe. 

O pierduse o dată. Nu avea de gând să lase să se 
întâmple asta din nou. 

Se îndepărtă de ea şi se rezemă de perete, odihnindu- 
şi braţul de genunchiul îndoit şi păstrând destulă distanţă 
între ei. Faith mirosea prea bine a lavandă, era prea 
catifelată şi caldă... Dacă rămânea lângă ea, avea s-o 


seducă chiar acolo, în fân, şi astfel, ar fi demonstrat doar că 
era craiul care-l acuzase că era. 

— În vara când m-am întors de la universitate şi am 
văzut femeia care ai devenit, nu eram pregătit pentru asta, 
îi spuse el în timp ce Faith se ridică în fund şi îşi trase 
picioarele sub ea. 

Bucăţi de paie de agăţau de părul ei delicios de 
răvăşit, iar haina aceea bărbătească ar fi arătat ridicol pe 
orice altă femeie. Pe Faith însă nu făcea decât să 
evidenţieze personalitatea ei neconvenţională. O altă 
trăsătură pe care o adora la ea. 

— Pentru mine, nu ai fost mai mult decât o prietenă şi 
credeam că asta o să şi rămâi. M-am înşelat. Acel prim 
sărut a schimbat totul. 

Chiar şi de la câţiva metri depărtare, o simţi cum 
încerca să respire. Atât de atent era la fiecare mişcare a ei. 

— Toată viaţa mea am fugit de responsabilitate. 
Lumea s-a aşteptat să mă port ca un nobil de când eram 
mic, aşa că am făcut tot ce am putut să demonstrez că nu 
sunt respectabil. Faptul că am fost dat afară de la şcoală, 
băutul, jocurile de noroc... 

— Femeile, interveni ea. 

— Da, şi asta. Stephen zâmbi. Aşa că evident că nu 
aveam planuri pentru o viaţă respectabilă. Tocmai de asta 
m-am înrolat în armată, pentru că era ultimul lucru pe care 
se aştepta lumea să-l fac. Şi clar nu m-am aşteptat la tine, 
Faith. 

— La mine? 

Întrebarea fu un tors care îl învălui ca o briză caldă. 

— Ai devenit femeie fără să observe cineva asta. 
Frumoasă şi seducătoare... Şi habar n-aveam ce să fac cu 
tine. 

Fata îşi mută privirea în altă parte, ruşinată, iar 
Stephen rezistă impulsului de a se întinde spre ea. 

— Mă rog, nu e adevărat în totalitate. Ştiam exact ce 
voiam să fac cu tine şi nu era ceva respectabil. 

Privi surprinsă înapoi spre el, iar ruşinea îi înroşi 
obrajii. 


Reacţia ei îl umplu de plăcere. Nu ar fi roşit aşa dacă 
nu ar fi avut sentimente pentru el, oricât de mult le nega. 

— Ştii cât de greu a fost să te sărut şi apoi să plec? Ai 
idee ce tentaţie erai? Stephen dădu din cap, amintindu-şi 
de zilele confuze şi întunecate când singura lumină din 
viaţa lui era Faith. Atunci însă căsătoria cu oricine, chiar şi 
cu tine, părea o capcană. Aşa că am stat la distanţă. 

Buzele ei se despărţiră delicat, surprinse. Reuşise să o 
lase fără cuvinte. 

— Până acum. Se îndepărtă de perete şi se îndreptă 
spre ea până când ajunse din nou deasupra ei. M-am întors 
un bărbat mai bun, iar asta doar datorită ţie, Faith. 

Apoi îşi cobori capul şi o sărută apăsat, gustând 
aromele de căpşună şi ciocolată. Mai mult, gustă dorinţa ei 
pentru el, iar acest lucru îl încântă. Îi prinse faţa în mâini ca 
să-i ţină gura nemişcată sub a lui, în timp ce-şi trecu limba 
între buzele ei, într-o promisiune înflăcărată a plăcerii pe 
care i-o putea oferi dacă îl lăsa. Şi nu se referea numai la 
cele fizice. Avea să-i ofere o casă şi o familie, avea s-o 
protejeze şi avea să facă orice ca s-o ştie fericită, iar vieţile 
lor să fie pline de râsete. 

— Te vreau, draga mea, şopti el, în timp ce se lăsă 
uşor peste ea, până când corpul lui îl acoperea pe alei. 
Asta în timp ce continuă să o sărute pe obraji, ochi şi buze. 
Pe tine toată, Faith, de acum până la moarte. 

Asta îi umpluse visele în acei ani lungi şi singuratici în 
India... Posibilitatea de a o ţine pe Faith în braţe, de a gusta 
dulceaţa buzelor ei, de a lăsa bucuria de a fi cu ea să îl 
acapareze. Dar acele vise păleau în comparaţie cu 
realitatea, iar Stephen era mai sigur de dragostea pe care i- 
o purta decât de orice altceva din viaţa lui. 

— Căsătoreşte-te cu mine, Faith, şopti el. 

Ardea de dorinţă ca ea să-i răspundă cu un sărut. Dar 
când răspunsul ei veni, îl străpunse ca un cuţit. 

— Nu. 

Fata se trase de sub el şi se ridică în picioare. Elo 
urmă pe măsură ce se îndepărta, până când Faith era cu 
spatele lipit de perete. Apoi Stephen mai făcu un pas, 


prinzând-o acolo. 

Bărbatul îşi lăsă capul în jos şi o fixă cu privirea. 

— De ce nu? întrebă el, în timp ce se lupta să-şi 
calmeze frustrarea şi teama că o putea pierde din nou. 
Chiar şi acum tremura din cauza asta. 

— Ştii de ce, şopti ea, în timp ce lacrimi îi apărură în 
ochi. Stephen simţi că începe să-l doară stomacul de 
vinovăţie. La naiba! Ultimul lucru pe care dorise să-l facă 
fusese să o rănească. 

— Chiar nu ştiu, o asigură el cu blândeţe. Se întinse să 
o mângâie pe obraz, dar Faith îşi întoarse faţa într-o parte. 
E vorba de Mary Halstead? Dacă ne căsătorim, o să se 
oprească zvonurile, chiar tu ai spus asta. O să înfruntăm 
bârfele împreună. Se încordă apoi, când un nou gând 
groaznic îl lovi. Sau e vorba de vicontesă? Ţi-am spus, nu s- 
a întâmplat nimic cu ea. 

— Nu. Un fior o străbătu. Nu are nimic de-a face cu 
ele. Stephen se simţi uşurat la auzul declaraţiei ei şi se 
aplecă spre ea până când corpurile aproape li se atinseră. 

— Atunci de ce nu, Faith? 

Fata închise ochii şi dădu din cap, refuzând să 
răspundă. 

— Ştiu că-ţi place de mine, zise el. Mereu ne-am 
înţeles atât de bine. Se lipi de ea şi o simţi cum tresări la 
contact. Şi simt cât de mult îţi plac săruturile mele, deci nu 
are cum să fie asta. 

O sărută. În ciuda protestelor ei că nu voia să se 
căsătorească cu el, Faith se aplecă şi îi răspunse la sărut cu 
o nevoie egală cu a lui. Orice motiv avusese să-l refuze, nu 
era lipsa dorinţei, iar pieptul lui se umflă cu un amestec de 
uşurare, speranţă şi iubire. Mai multă iubire pentru ea 
decât crezuse vreodată că era posibil să simtă. 

Nu rezistă să nu o atingă şi-şi plimbă mâna pe o parte 
a corpului ei şi peste formele pe care nici măcar haina largă 
nu le putea ascunde. Faith gemu uşor, în timp ce mâna lui 
se odihni pe un sân şi începu să o mângâie prin haină şi 
celelalte straturi de dedesubt, straturi pe care voia cu 
disperare să le dea la o parte. Nu ştia cum putea Faith să 


simtă ceva prin ele şi nici nu-i păsa atâta timp cât se lăsă 
pradă plăcerii şi se arcui să se împingă mai mult în mâna 
lui. 

Stephen îşi îndepărtă gura de a ei s-o lase să respire 
şi zâmbi plin de afecţiune în timp ce ea îl ţinea de guler să 
rămână aproape. 

— Ii place şi asta? 

— Poate, recunoscu ea, iar el îşi opri un râset. 

— Ei bine, mie clar îmi place. Când îşi cobori gura spre 
urechea ei şi îşi plimbă limba peste ea, Faith gemu, iar el 
spuse: Foarte mult. 

O sărută pe gât, până când gura lui ajunse la haina 
închisă până sus. Blestemă. Singurul lucru care-l împiedica 
să îi dea jos haina şi să continue să-i sărute corpul era 
faptul că ştia că-n scurt timp, Faith avea să fie soţia lui. 
Putea să aibă răbdare până atunci? Poate. 

— Nu poţi să negi, zise el. Nu poţi să negi că ai 
sentimente pentru mine, că nu vrei o viaţă împreună la fel 
de mult ca mine. O linse tachinator pe buze. Sau că nu mă 
vrei la fel de mult cum te vreau eu. 

— Dorinţa nu e iubire, spuse ea. lartu nu mă iubeşti. 

Dar o iubea. O iubise ani întregi, cu mult înainte să 
plece în India, cu toate că fusese prea tânăr şi prost să facă 
ceva în privinţa asta. Dacă recunoştea asta acum, avea s-o 
sperie. La naiba, şi el se speria când se gândea la 
enormitatea sentimentelor. 

— Nu ţi-aş spune asta, răspunse el cu atenţie, 
deschizând un nasture, apoi pe următorul, până când haina 
se desfăcu. Degetele lui alunecară înăuntru... 

— Dar îţi place mai mult ideea de a fi respectat. 

Cuvintele şoptite de ea se înfăşurară în jurul inimii lui, 
iar mâna lui se opri tocmai când îi găsi corsajul decoltat. 
Sigur auzise greşit. 

— Poftim? 

— Cândva erai un ticălos căruia nu-i păsa de nimeni şi 
de nimic, decât de tine, şopti ea, durerea fiecărui cuvânt 
reflectându-se pe faţa ei. Nu sunt atât de naivă cât să cred 
că nu ai putea reveni la vechile obiceiuri. 


— Nu o s-o fac. 

Dumnezeule! Chiar asta credea despre el? Că era în 
continuare la fel de imprevizibil ca atunci, chiar şi după 
toate lucrurile pe care i le dezvăluise? 

Ochii ei luceau de lacrimi. 

— Şi femeile? 

— Ce femei? Spaima îl cuprinse. Nu există alte femei 
în viaţa mea. 

Nu era decât Faith. Nu avea să fie decât ea. 

— Când cineva ca Lady Rathbourne te va tenta... 

— Nu sunt tentat de femeia aia. 

La naiba, te iubesc! 

Doar că nu-i putea spune asta acum. Faith nu avea 
să-l creadă. _ 

— Nu o vreau, nici pe altcineva ca ea. li luă faţa între 
mâini, încercând să o convingă. Şi nu o să te părăsesc 
niciodată, Faith. Mi-am învăţat lecţia. 

Tristeţea întunecă faţa fetei când spuse: 

— Şi eu. 

Stephen tresări când cuvintele ei îl izbiră. 

— Nu mai sunt bărbatul ăla. Trebuie să crezi asta. 

Fata închise ochii strâns, luptându-se cu lacrimile. 

— Nu ştiu ce să cred. g 

— Crede că ţin la tine şi nu o să te rănesc niciodată. li 
mângâie buzele cu ale lui şi o simţi inspirând adânc. Crede 
că am nevoie numai de tine. Un alt sărut, iar de data asta, 
Stephen simţi durerea de pe buzele ei. Că vreau să fiu un 
bărbat respectabil pentru tine, Faith. Îşi lipi fruntea de a ei 
şi se luptă cu bătăile agitate ale inimii. Căsătoreşte-te cu 
mine, repetă. 

— Nu, Stephen, n-o s-o fac. 

— O, ba da. O voce puternică răsună în grajd şi îi 
sperie pe amândoi. O s-o faci. 

Stephen se îndepărtă de ea şi îşi ridică privirea. Inima 
i se opri. 

— Strathmore. 

Edward Westover stătea la intrarea în grajd, cu o 
expresie criminală pe faţă. Stephen era convins că prezenţa 


ducesei lângă el şi mâna ei de pe braţul lui erau singurele 
lucruri care îl împiedicau pe bărbat să-l omoare chiar acolo, 
în grajd, în loc să-l provoace la duel. 

Faith îşi aşeză mâna protector într-a lui Stephen. 

— Tată, nu e ce... 

— Amândoi, în biroul meu! ordonă Strathmore. Acum. 


Capitolul 7 


Faith stătea în biroul tatălui ei şi se uita la covor. Nu 
îşi ridică privirea. Nu trebui s-o facă. Ştia exact expresiile de 
pe feţele tuturor. Furia de pe faţa tatălui care stătea la 
birou, îngrijorarea răbdătoare de pe faţa mamei care stătea 
lângă el, iar pe faţa lui Stephen era o expresie îngâmfată, 
deoarece obținuse exact ce dorise. 

Pe faţa ei, toată lumea putea mai mult ca sigur să 
citească umilinţa că fusese prinsă cu el, precum şi vinovăția 
care-i dădea stomacul peste cap pentru că-i plăcuse să fie 
în braţele lui. Mai mult decât ar fi trebuit. Deşi craii puteau 
fi reformaţi şi acceptaţi, într-un final, de societate, nu era 
sigură că acest lucru era valabil şi pentru Stephen. 

În ciuda insistențelor lui să se căsătorească cu el şi a 
promisiunii săruturilor lui dulci, cum putea fi sigură că se 
schimbase cu adevărat? Dacă îi frângea inima a doua oară, 
cum ar fi putut supravieţui? 

— Deci te-ai dus să verifici câinele, spuse tatăl, mai 
calm decât se aşteptase Faith. 

Tânăra încuviinţă. Nu avea niciun rost să încerce să 
găsească o cale de ieşire din încurcătura asta. Sau să evite 
furtuna care avea să urmeze. 

Bărbatul se întoarse spre Stephen. 

— Şi tu ai întâmpinat-o acolo? 

— Da, domnule. 

— De ce? 

Acea întrebare simplă conţinea o mulţime de acuzaţii, 
iar Faith scânci. 


Fără să ezite, Stephen răspunse: 

— Ca să-i cer lui Lady Faith să se căsătorească cu 
mine. 

Fata îşi opri un mormăit de frustrare. Oare nemernicul 
nu realiza că nu făcea decât să înrăutăţească situaţia? 

Bineînţeles că-şi dădea seama. Nu trebui decât să îi 
arunce o privire ca să-şi dea seama de asta. Bărbatul stătea 
drept, având aceeaşi postură militară ca şi tatăl ei. Nici 
măcar nu avea decenţa de a se apleca în faţa tatălui ei, aşa 
cum ar fi făcut orice alt bărbat prins că-i sărutase fiica. 

— Un domn cere binecuvântarea tatălui unei tinere 
când vrea şi se căsătorească cu ea, îl certă tatăl ei furios. 

Mama ei stătea tăcută lângă el şi îşi aşeză mâna pe 
umărul lui. Cel mai probabil, mama ei era acolo doar ca să-l 
împiedice pe soţul ei să îi sperie pe ceilalţi invitaţi 
omorându-l pe Stephen pe gazon. 

Privirea tatălui nu se mişcă de pe el. 

— Generalul te-a crescut destul de bine cât să 
respecţi asta. 

— Da, domnule. 

Faith văzu zâmbetul de pe buzele lui Stephen şi se 
opri din respirat de teamă, ştiind ce urma... 

— Dar mama m-a crescut să respect dorinţele femeii 
pe care o cer în căsătorie. 

Buzele mamei tresăriră, iar aceasta îşi întoarse capul, 
înainte ca soţul ei să vadă zâmbetul care ameninţa să-i 
apară pe faţă. Mama ei mereu fusese o femeie înţeleaptă 
când venea vorba de soţul ei. 

Farmecul lui Stephen nu avea niciun efect asupra 
tatălui care îl fixă cu privirea şi îi spuse, pe un ton grav şi 
intens, care îi dădu fiori lui Faith: 

— Şi mai exact cum eşti respectuos când o prinzi pe 
fiica mea într-un grajd pentru cai? 

Dumnezeule! Fata îşi lăsă umerii jos, umilită. Dacă nu 
i-ar fi fost atât de ruşine, i s-ar fi părut amuzante chinurile 
prin care tatăl ei îi trecea pe Stephen. În plus, era exact ce 
merita nemernicul. 

— Nu am fost, recunoscu Stephen, iar Faith aproape 


îşi dădu ochii peste cap, convinsă că bărbatul nu simţea nici 
o urmă de remuşcare. Dar, în apărarea mea, tocmai îi 
cerusem lui Lady Faith să se căsătorească cu mine şi ea se 
pregătea să accepte. 

Fata făcu ochii mari. La naiba! Cu siguranţă nu... 

— Faith, spuse tatăl, incredibil de calm, lucru care-l 
făcea şi mai ameninţător. Eşti de acord cu versiunea lui 
Dunwich? 

— Nu, spuse Faith încet. 

— Nu? 

Tatăl se ridică în picioare, fiind personificarea ducelui 
impunător care-i făcea pe bărbaţii din toată ţara să 
tremure. 

Faith bănuia că singurul lucru care stătea între 
Stephen şi o bătaie bună de la tatăl ei era răspunsul ei 
atent la întrebare. Inspiră adânc, având nevoie de mai mult 
curaj decât avusese nevoie vreodată în viaţa ei. 

— Nu îi acceptam propunerea, spuse ea în timp ce-şi 
ridică privirea spre a tatălui ei. Nu o să mă căsătoresc cu el. 

Fu rândul tatălui să inspire adânc, iar Faith bănui că 
acel lucru îl împiedica să explodeze. Asta şi mâna mamei ei, 
care revenise dintr-odată pe umărul lui. 

— Eşti fiica unui duce şi ai fost găsită singură, la 
miezul nopţii, în braţele unui bărbat. 

Ale unui şarpe, mai degrabă. Stephen împachetase cu 
atâta atenţie picnicul. Oare plănuise şi să fie descoperit? 
Până la urmă, îi recunoscuse în acea seară că era un crai 
prea priceput ca să fie prins cu o femeie. 

— Ştiu, spuse ea, şi regret. Deşi, dacă era să fie 
sinceră, ce regreta era faptul că fusese prinsă, nu că-l 
sărutase. Nu putea să-l privească pe Stephen, deşi simţea 
greutatea privirii lui. Dar a fost numai un sărut şi nimeni 
altcineva nu fusese de faţă. Nimeni nu trebuie să afle 
vreodată. 

Apoi îi aruncă o privire, doar ca să-i vadă maxilarul 
atât de încordat, că muşchii gâtului stăteau să-i plesnească. 
Se pare că nu se gândise la acea fisură din planul lui. 

— Sunt nobil şi soldat, contracară el. Imi asum 


responsabilitatea pentru acţiunile mele. 

Acel răspuns făcu ochii tatălui să licăre cu respect. La 
naiba cu el! 

— Nu o să mă căsătoresc cu tine, repetă ea. Se uită 
plină de rugăminţi fierbinţi la mama ei. Mereu ai spus că 
vrei ca copiii tăi să se căsătorească din dragoste, una la fel 
de minunată ca cea pe care o trăieşti cu tata. Eu şi 
Stephen... Nu ne iubim. Nu suporta să spună cu voce tare 
cuvintele. Ochii o înţepau cu lacrimi neplânse în timp ce se 
mutară asupra tatălui ei, a cărui privire solemnă aproape o 
distruse. A fost un sărut, tată. Atât. Cuvintele ei fură o 
şoaptă. Chiar m-ai obliga să mă căsătoresc din cauza unui 
sărut? 

Când privirea i se intersectă cu a tatălui ei, Faith 
rămase fără aer. Ce văzu pe faţa lui nu fu furie pentru că 
era sfidat, ci o dezamăgire profundă, iar acea privire îi 
frânse inima. Era o rană care ştia că era posibil să nu se 
vindece niciodată. 

Pentru amândoi. 

— Faith, spuse mama ei delicat, cu expresia plină de 
îngrijorare, dacă află cineva ce se întâmplă între voi doi... 

— Nu e nimic între noi. 

Nu era nimic cu excepţia unei prietenii şi nici de asta 
nu mai era sigură. Pentru că Stephen clar nu declanşase 
sentimente de prietenie în ea când o sărutase. Faith îşi 
ridică capul şi continuă: 

— Nu o să mă căsătoresc cu un bărbat care vrea să se 
însoare cu mine doar pentru că la asta se aşteaptă lumea 
de la el. 

Privirea lui Stephen se întoarse spre ea, arzătoare. 

— Nu de asta vreau să mă căsătoresc cu tine. 

— Nu? îl provocă ea. Te-ai întors în Anglia hotărât să 
începi o viaţă nouă, să le arăţi tuturor că te-ai schimbat. Că 
eşti respectabil. 

— Da, aşa e. 

O determinare fermă se simţi în răspunsul lui. 

— Şi o să faci tot ce trebuie să demonstrezi asta. 
Inima îi bătea aşa tare că fiecare bătaie avea ecou. Inclusiv 


să faci ce aştepta lumea de la tine în tot acest timp, oricât 
de mult te-ar deranja. 

— Asta crezi, că ideea de a mă căsători cu tine mă 
sperie? Un zâmbet de uşurare apăru pe faţa lui. Pot să te 
asigur că nu eşti... 

— Şi când o să te saturi să faci ce aşteaptă lumea de 
la tine, când o să începi să te simţi - se înecă la acest 
cuvânt, acelaşi pe care Stephen îl folosise să descrie 
căsătoria - captiv? 

Zâmbetul lui dispăru imediat. 

— Nu o să se întâmple asta. Ti-am spus... Se opri, ca 
şi cum tocmai îşi amintise că ducele şi ducesa erau în 
cameră. Ai în continuare o părere foarte proastă despre 
mine. Dădu din cap. Ce pot să spun să te conving, Faith? 

În timp ce se uita la el, inima i se frânse, deoarece 
ştia adevărul. Că fusese îndurerată prea mult din cauza lui, 
că petrecuse prea multe nopţi plângând din cauza lui şi 
prea multe ore întrebându-se ce era în neregulă cu ea de 
Stephen o părăsise. Voia din tot sufletul să creadă că se 
schimbase, dar ce dovezi avea? Nu avea decât cuvântul lui, 
iar în trecut, cuvântul lui se dovedise că nu însemna nimic. 

Suferinţa o copleşi când şopti: 

— Nu ai ce. 

Stephen făcu un pas spre ea, după care se opri, cu 
mâinile strânse într-o parte şi alta ca să se oprească să se 
întindă după ea. 

— Încă mă învinovăţeşti pentru că am plecat, chiar şi 
acum? 

— Nu, spuse ea, nereuşind să-şi găsească vocea în 
timp ce recunoştea adevărul. Lacrimi îi ardeau în ochi şi 
clipi rapid, apoi îşi întoarse capul, şoptind: Nu ştiu nici cum 
să te fac să mă iubeşti. 

Stephen fu foarte surprins. Se îndreptă spre ea. 

— Faith, te rog... 

— Dunwich. Vocea profundă a tatălui ei îl opri. Fiica 
mea nu vrea să se căsătorească cu tine şi nu o s-o oblig s-o 
facă. Aşa cum a spus şi ea, nimeni nu ştie ce s-a întâmplat 
între voi doi în seara asta şi lucrurile vor rămâne aşa. 


Bărbatul îi aruncă o privire de nepătruns lui Faith, iar 
aceasta simţi durere şi uşurare. Aşa că cel mai bine ar fi să 
pleci de dimineaţă. Se opri, iar privirea i se întoarse spre 
Stephen. Vocea îi era rece ca gheaţa când îi ordonă: Să nu 
te mai întorci aici, nici să nu mai încerci s-o contactezi 
vreodată. 

Cei doi bărbaţi se priviră ca nişte adversari, tensiunea 
dintre ei fiind palpabilă. Faith nu văzuse pe nimeni 
înfruntându-i tatăl şi disconfortul îi întoarse stomacul pe 
dos. Cei doi bărbaţi pe care-i iubea cel mai mult pe lume 
erau acum în conflict din cauza ei. Nu îndrăzni să spună 
nimic, nu fără să izbucnească în plâns. 

— Foarte bine. Stephen se îndreptă, umerii lui fiind 
rigizi şi impunători, deşi pierduse lupta. Am treburi în 
Londra. Asta o să fie scuza mea pentru ceilalţi oaspeţi. O să 
plec după ce-mi iau rămas-bun de la părinţii mei. 

— Bineînţeles, încuviinţă tatăl lui Faith. 

Stephen făcu o plecăciune spre mama lui Faith şi 
dădu din cap spre tatăl ei, apoi se opri când trecu pe lângă 
fată în drum spre uşă. 

— O să plec mâine, aşa cum mi s-a cerut, pentru că 
nu vreau să provoc probleme între familiile noastre, îi 
spuse. Dar o să mă întorc după tine, Faith. Şi o să mă 
căsătoresc cu tine. Poţi să fii sigură de asta. 

O fixă cu privirea în timp ce făcu o plecăciune, iar 
profunzimile lui albastre conţineau o promisiune. Apoi 
Stephen ieşi din cameră. 

Pentru câteva momente lungi, nici Faith, nici părinţii 
ei nu se mişcară şi, în ciuda plecării lui Stephen, tensiunea 
continua să plutească în aer. Densă precum ceața şi 
înrăutăţită de fiecare secundă tăcută care trecea. 

Faith îşi cobori privirea înceţoşată de lacrimi înapoi 
spre covor, în timp ce inima îi bătea îndurerată. Ştia că 
făcuse bine că-l refuzase. Atunci de ce o durea atât de 
tare? 

— ÎI iubeşti, draga mea? o întrebă mama ei cu 
blândeţe. 

— Da, recunoscu ea, acel cuvânt rupându-se din ea. 


— Atunci de ce nu vrei să te căsătoreşti cu el? întrebă 
tatăl, cu exasperare în glas. 

— Nu am spus că nu vreau să fac asta, ci că nu o s-o 
fac. 

Îşi ridică privirea şi îşi şterse lacrimile. Bineînţeles că 
tatăl ei era de partea decenţei, iar mama ei a iubirii. Dar 
cine era de partea ei? 

— O, Faith. Încruntată şi îngrijorată, mama ei veni 
lângă ea şi îi luă faţa în mâini. O sărută pe frunte şi şopti: E 
groaznic, nu? Felul în care nu putem să ne controlăm 
inimile. 

Fata închise ochii şi  încuviinţă, nereuşind că 
vorbească de teamă că va elibera un val de plânsete 
incontrolabile. 

Mama îi şterse cu tandreţe obrajii brăzdaţi de lacrimi. 

— Nu avem cum să controlăm pe cine iubim, nu-i aşa? 
Mereu ne îndrăgostim de cei mai groaznici oameni din 
lume. 

Din cealaltă parte a camerei, tatăl lui Faith tuşi. 

— Nu mă refeream la tine, dragule, clarifică ea. 

— Bineînţeles că nu, spuse el, zâmbind amuzat. 

Dragostea părinţilor ei o emoţiona pe Faith. Se iubeau 
cu adevărat, la fel de mult ca-n ziua nunţii. Şi ea voia o 
căsnicie ca a lor. O uniune bazată pe iubire adevărată în 
toate modurile posibile, una în care să poată avea 
încredere că soţul ei o va iubi şi se va îngriji de ea şi de 
copiii lor şi că mereu va fi alături de ea. Nu voia să accepte 
mai puţin şi nu putea fi sigură că Stephen era acel bărbat. 

— De ce nu te duci în camera ta acum, să încerci să 
te culci? spuse mama ei cu blândeţe. O să vorbim despre 
asta de dimineaţă. 

Faith dădu din cap. 

— Nu mai e nimic de discutat. 

— Cum vrei, zise mama ei. Atunci de dimineaţă o să 
vorbim despre cum nu mai e nimic de discutat. 

Îşi lăsă umerii în jos. Mama ei doar încerca s-o ajute, 
dar Faith ştia ceva ce părinţii ei nu ştiau, şi anume că nu 
avea să se răzgândească şi să se căsătorească cu Stephen. 


— Noapte bună! 

Îşi sărută mama pe obraz, apoi traversă camera să-l 
sărute şi pe tatăl ei pe obraz. Dar acesta se încordă când 
făcu asta, iar Faith ştia că avea să treacă mult timp până 
când îi va recâştiga încrederea. leşi în tăcere din cameră. 

Uşa se închise, iar Edward Westover expiră cu putere 
în timp ce se rezemă cu mâinile de birou. 

— Dunwich, bombăni în timp ce dădea din cap. Dintre 
toţi bărbaţii din lume, faptul că Faith s-a îndrăgostit de el... 

Cu un zâmbet blând, Kate se întoarse lângă el şi îşi 
trecu mâinile peste umerii lui, masându-i. 

— Îl iubeşte. E evident. 

— Asta mă şi sperie, spuse bărbatul. Dar el o iubeşte? 

— Bineînţeles că da. Felul în care o privea când 
dansau, modul în care i-a vorbit acum... Şi dacă e dispus să 
te înfrunte aşa, atunci sigur e îndrăgostit. II sărută pe obraz. 
Soldaţii duri sunt cei care se îndrăgostesc cel mai tare. Ai 
încredere în mine, ştiu asta. 

Expresia lui stranie era de exasperare. Bărbatul se 
afundă în scaun şi o trase pe genunchi, înfăşurându-şi 
braţele în jurul ei. 

— Este solicitantă, independentă, altruistă. 

Kate zâmbi. 

— Ai fi vrut să fie altfel? 

Concluzionând că soţia lui avea dreptate, bărbatul 
răspunse: 

— Niciodată nu ne-a sfidat. Asta e influenţa lui asupra 
ei. 

— Ba nu, dragule. Asta e influenţa ta. Kate îşi plimbă 
degetele prin părul gri de la tâmpla lui. Independentă, 
puternică, încăpăţânată... e fiica tatălui ei. Işi trecu degetul 
de-a lungul maxilarului lui. Dar nu am niciun dubiu că o să 
se căsătorească cu el. Evident, o să-l facă şi să implore 
după ce a făcut-o de râs pentru că au fost prinşi. 

— Ai văzut cum a sărit când i-am găsit? Expresia de 
pe faţa lui... 

— Expresia de pe a ta! contracară Kate, râzând în 
timp ce-şi înfăşură braţele în jurul umerilor lui şi-şi îngropă 


faţa în gâtul lui. 

Kate închise ochii şi lăsă căldura şi puterea braţelor 
lui să o cuprindă laolaltă cu iubirea pe care i-o purta şi 
pasiunea pe care o împărtăşeau chiar şi după două decenii 
şi jumătate de căsnicie şi cinci copii. Ce-şi dorea cel mai 
mult pentru copiii ei era o căsnicie la fel de minunată ca 
aceea pe care o avea cu Edward. 

Zâmbetul lui dispăru, iar bărbatul comentă cu 
seriozitate: 

— Nu e destul de bun pentru ea. 

— Dragule, s-a născut marchiz, îi reaminti ea 
răbdătoare. 

Apoi îl sărută, înainte ca soţul ei să mai spună ceva. 


Capitolul 8 


Faith luă o crizantemă şi se aşeză pe banca din 
apropiere. După-amiaza trecea, iar în scurt timp, trebuia să 
se ducă înăuntru să ia ceaiul cu doamnele. Dar pentru 
moment, era fericită să stea singură în grădină. Singură cu 
suferinţa şi confuzia ei. 

Aşa cum îi ceruse tatăl ei, Stephen plecase în acea 
dimineaţă. Stătuse destul cât să vorbească cu părinţii lui la 
micul dejun, apoi se urcase în trăsură şi plecase spre 
Londra. Faith nu ştia ce le spusese sau ce scuze inventase 
pentru că pleca mai devreme, dar Lady Emily avea un 
zâmbet luminos pe faţă de fiecare dată când Faith intra în 
cameră. Aşa că, pentru a evita toate conversațiile ciudate, 
Faith evadase în grădină. Oftă şi trase de petalele mici. Ce 
bine ar fi fost dacă ar fi fost atât de simplu să scape de 
iubire. O, da, se îndrăgostise de Stephen. Acceptase asta, 
deşi acceptarea nu făcea situaţia mai simplă şi nici nu-i 
îndepărta teama că avea să fie rănită din nou. Până la 
urmă, îl iubise şi înainte, iar rănile pe care i le provocase 
Stephen aproape o distruseseră. 

Dar faptul că el se întorsese la ea aşa, şoptindu-i 


scuze şi promisiuni ale unui viitor, când în sfârşit mersese 
mai departe... Cum putea ea să fie sigură că escrocul care 
fusese cândva dispăruse pentru totdeauna şi că Stephen nu 
avea să revină la vechile sale obiceiuri? Nu avea decât 
cuvântul lui şi ştia foarte bine cât de puţin însemna asta. 


* 


Confuzia şi exasperarea se revoltau în ea până când 
fata nu mai ştiu ce să creadă sau să gândească. Nu avea 
nimic de care inima ei să se ţină cu siguranţă. Şi mai rău, 
romantismul picnicului atent plănuit, toate complimentele, 
toate săruturile pe care Stephen i le furase în încercarea de 
a o manipula... Toate erau tipice pentru vechiul Stephen, 
un bărbat căruia nu-i păsa de nimic, decât să obţină ce 
voia. Chiar dacă scopurile lui se schimbaseră, metodele de 
a le îndeplini rămăseseră aceleaşi. 

Dacă asta nu se schimbase la el, cum putea ea să 
creadă că Stephen se schimbase în ceea ce conta cel mai 
mult, în angajamentele şi determinarea lui? Pentru că ştia 
că dacă jura să-şi petreacă viaţa cu el, iar el revenea la 
vechile obiceiuri, Stephen nu doar că avea să-i frângă 
inima, dar avea să o distrugă pentru totdeauna. 

Fata închise ochii. Nu ar fi putut suporta aşa ceva! 

— Faith? 

Ridică mâna la ochi să-şi şteargă lacrimile şi îşi forţă 
un zâmbet pe faţă în timp ce mama ei se apropia. 

— Da, mamă. 

— Ai ieşit de ceva timp din casă. Mama ei se aşeză 
lângă ea pe bancă şi îi dădu o batistă. Eşti bine? 

— O să fiu. Peste ani, când va fi bătrână, cu părul 
cărunt şi nu-l va mai iubi pe Stephen Crenshaw. 

Mama o strânse de mână. 

— lubirea nu e uşoară, nu-i aşa? 

„Uşoară?” Aproape râse, în ciuda suferinţei. Pentru ea 
dragostea se dovedea a fi aproape imposibilă. 

Mama făcu o pauză şi îşi cobori vocea. 

— Zvonurile despre doamna Halstead te supără aşa 


tare? 

— Nu. 

Şi era adevărat. Acele zvonuri aveau să fie distruse 
dacă se căsătoreau şi Mary Halstead avea să se mute din 
Elmhurst Park. 

— Asta e bine, o asigură mama ei. Apoi întrebă cu 
blândeţe: Stephen te face fericită?... 

— Nu... da... nu ştiu! bombăni şi-şi prinse capul în 
mâini. 

— Când eşti atât de confuză din cauza unui bărbat, 
trebuie să fie iubire. Mama zâmbi atotcunoscătoare şi o luă 
de umeri. Şi cred că şi el te iubeşte, mult. 

— Nu, şopti ea cu tristeţe şi inima plină de dubii. Nu 
mă iubeşte. 

— II subestimezi pe el şi bărbatul care a devenit. 

— E acelaşi bărbat care a fost mereu, răspunse ea 
tristă. 

— Ce te face să spui asta? 

Fata inspiră adânc şi mărturisi: 

— Când m-a cerut în căsătorie, a fost atât de romantic 
şi perfect... Tot ce mi-am dorit vreodată, tot ce visam... 

— Asta e minunat. Faith însă nu încuviinţă, iar 
zâmbetul mamei ei deveni o încruntătură îngrijorată. Nu e? 

Faith îşi şterse ochii cu batista şi dădu din cap. 

— Totul a fost o prefăcătorie. A folosit complimente 
goale şi promisiuni să încerce să mă manipuleze, aşa cum 
făcea şi în trecut. Nici măcar nu şi-a dat seama că asta 
face. Inima îi bătea cu putere când recunoscu: E la fel ca 
înainte, când folosea femei să obţină ce voia. Dar acum e 
dispus să mă folosească pe mine ca să câştige respectul 
societăţii pe care nu l-a avut înainte. 

— Ce a spus când i-ai spus de îngrijorările tale? 

— M-a asigurat că s-a schimbat, că nu m-ar mai răni 
niciodată în mod intenţionat. Strânse batista între degete. 
Cea mai rea parte e că sunt convinsă că el crede că s-a 
schimbat. Dar dacă se înşală? Ce asigurare am că nu o să 
redevină nemernicul care a fost odată? 

— O, draga mea. Mama ei o îmbrăţişă. Ţi-a spus că s- 


a schimbat şi trebuie să-l crezi. O sărută cu tandreţe pe 
frunte. Trebuie să ai încredere în el. 

— Dar dacă nu pot? întrebă ea, simțind o tristeţe 
apăsătoare în piept. Să mă căsătoresc cu el oricum, chiar 
dacă inima mea e plină cu îndoieli? 

— Nu, oftă mama ei, nu te căsătoreşti. 

Tânăra se retrase şi se rezemă de bancă, înfăşurându- 
şi şalul în jurul umerilor. 

— Atunci nu o să mă căsătoresc cu el. lar tu şi tata 
puteţi fi siguri că... 

Dinspre grajduri se auzi un zgomot urmat de ţipete şi 
sunetul copitelor pe pietriş. 

— Ce Dumnezeului...? 

Mama ei se ridică, şi cele două femei se îndreptară 
spre grajduri. 

Un mesager descăleca şi aruncă hăţurile unuia dintre 
grăjdari. Vorbi cu acesta, ajutorul încuviinţă, apoi arătă spre 
Faith şi mama ei. Bărbatul o luă spre ele. 

— Doamnă... îşi scoase pălăria şi o salută mai întâi pe 
mama lui Faith, apoi pe ea. Domnişoară... Am venit de la 
Elmhurst Park. Am un mesaj urgent pentru marchizul de 
Dunwich. 

Mama ei se încordă. 

— Eu sunt Katherine Westover, ducesa de Strathmore. 

— Excelenţă. 

Bărbatul făcu o plecăciune întârziată. 

— Marchizul e unul dintre invitaţii noştri. Despre ce e 
vorba? 

— Unul dintre chiriaşii lui s-a îmbolnăvit, doamnă. 
Doamna Mary Halstead a făcut febră. 

Inima lui Faith tresări cu teamă. 

— Doamna Olsen, menajera noastră, m-a trimis după 
marchiz. Puteţi să-mi spuneţi unde-l găsesc? 

— Mă tem că marchizul a plecat în dimineaţa asta 
spre Londra, spuse mama ei. Va trebui să mergi la casa 
Dunwich din Mayfair. Mergi în grajd şi vorbeşte cu 
grăjdarul-şef. Spune-i că am autorizat să ţi se dea un alt cal 
şi o monedă pentru deranj. Făcu o pauză să evidenţieze 


importanţa ordinului ei. Dacă poţi, călăreşte şi pe timpul 
nopţii. E urgent să ajungi la marchiz cât mai repede posibil. 

— Da, doamnă. 

Bărbatul făcu rapid o plecăciune şi intră în grajd, în 
clipa în care bărbatul fu destul de departe cât să nu le 
audă, Faith şopti, peste nodul care îi apăruse în gât: 

— Febră? 

Mama ei încuviinţă îngrijorată. 

— Şi trebuie să fie grav dacă doamna Olsen a trimis 
un mesager după Stephen. 

— Ce putem să facem? Faith simţea în mod egal 
simpatie şi îngrijorare, nu doar pentru Mary, dar şi pentru 
Stephen. Acesta se învinovăţea deja pentru situaţia ei. 
Dacă femeia se îmbolnăvea, dacă viaţa ei era în pericol... O 
să fie devastat dacă i se întâmplă ceva. Trebuie să ajutăm. 

Mama ei dădu din cap. 

— L-am trimis pe mesager la Londra. 

— Care e la o zi întreagă de călărit depărtare! Dacă 
mesagerul nu-l prindea din urmă pe drum era nevoie de 
două zile până când Stephen primea mesajul şi ajungea la 
Elmhurst. E posibil să fie prea târziu. 

— Ştiu, şopti mama, cu o senzaţie de neajutorare, iar 
Faith văzu cum faptul că nu putea să ajute pe cineva care 
avea nevoie o apăsa. Elmhurst era la numai câteva ore 
depărtare. 

— Ar fi putut să ajungă şi să se întoarcă la timp dat 
fiind că a plecat de dimineaţă, termină Faith, simțind 
aceeaşi neajutorare ca şi mama ei. Chiar mai intensă, 
pentru că-şi făcea griji şi pentru Stephen. 

— Nu putem face nimic, spuse mama ei încet. 

Dar Faith îi auzi tonul vocii, cel care spunea că mama 
voia să fie convinsă să nu creadă aşa ceva. 

— Putem să mergem la Elmhurst să o ajutăm. 

Mama dădu din cap. 

— Nu e grija noastră. 

— Contează pentru Stephen, deci e grija mea, 
contracară Faith. Poţi să o ajuţi, mamă. Ştiu asta. 

Femeia dădu din cap. 


— O să fie un doctor la Elmhurst care să o ajute. 

— Dar cel mai probabil un doctor de ţară, spuse Faith, 
care ştia exact ce să-i zică mamei ei. Cine ştie în ce 
superstiții crede? Poate chiar o să-i înrăutăţească starea. 

Mama ei ezită, nesiguranța întunecându-i faţa. 

— Are un copil, zise ea, temându-se să-şi verbalizeze 
cele mai mari temeri. Dacă şi el o să facă febră? Dacă o să 
moară? 

Mama lăsă umerii în jos. 

— Bine, o să mergem. Dar numai ca s-o verificăm şi 
să ne asigurăm că e bine îngrijită. După care o să ne 
întoarcem imediat, ne-am înţeles? 

— Mulţumesc, mamă! spuse Faith şi o sărută pe 
obraz. 

— Nu-mi mulţumi încă, o atenţionă. Va trebui să-i 
spunem tatălui tău. Mama îşi arcui o sprânceană şi clarifică. 
Tu va trebui să-i spui. 

Faith inspiră adânc, hotărâtă. Nu avea să fie uşor să 
dea ochii cu tatăl ei, nu după cele întâmplate cu o seară 
înainte. Dar ştia în adâncul sufletului că trebuia s-o ajute pe 
Mary Halstead. 

— Ştiu. 

Apoi fugi să-i ceară grăjdarului să pregătească 
trăsura. 


Trei ore mai târziu, trăsura ajunse la Elmhurst Park, 
tocmai la apusul soarelui. Când Faith se uită pe geam, 
imaginea pe care o văzu nu fu cea la care se aştepta. 

Înainte, Stephen nu avusese grijă de moşie, 
considerând Elmhurst o povară. Una pe care o ura cel mai 
mult la viaţa lui de nobil, ţinându-l captiv într-o viaţă de 
responsabilitate şi aşteptări. Ultima oară când auzise ceva 
despre Elmhurst fuseseră nişte zvonuri despre cât de 
neglijată devenise moşia. Despre cum nişte supraveghetori 
nepricepuţi cu pământurile lăsaseră clădirile şi drumurile 
proprietăţii în paragină, fermele neîngrijite, gardurile şi 


zidurile demolate... Chiar şi chiriaşii se plânseseră din 
cauza marchizului absent şi a faptului că acestuia nu-i păsa 
de ei, iar schimbul continuu de angajaţi de la conac şi 
grajduri nu făcuse decât să înrăutăţească situaţia. Nimic din 
toate astea nu o surprinsese. Era exact ce se aştepta de la 
Stephen. 

Dar moşia pe care Faith o vedea acum nu semăna cu 
nimic de genul ăsta. Clădirile tocmai fuseseră vopsite, iar 
drumurile şi podurile reparate. Fermele erau pline cu 
recolte bine îngrijite, iar animalele erau ţinute în siguranţă, 
în garduri şi ziduri reparate. Întreaga moşie fusese 
transformată. Oare Stephen făcuse asta? Mai mult ca 
sigur... şi nu era vorba numai de reparaţii pe termen scurt, 
doar de faţadă, ci de reparaţii costisitoare, complicate, care 
arătau că bărbatul voia să refacă Elmhurst în moşia care 
fusese odată. Moşia pe care avea s-o lase moştenire 
generaţiilor de după el. 

Fata fu cuprinsă de uimire. Oare se înşelase în 
privinţa lui? Dacă reuşise să-şi asume acest angajament pe 
termen lung faţă de moşie, atunci putea să-şi asume 
acelaşi angajament şi faţă de ea, ca soţie? 

Pur şi simplu nu ştia. 

Se opriră la conac doar cât să vorbească cu doamna 
Olsen. Menajera le dădu instrucţiuni unde se afla casa în 
care locuia Mary Halstead şi confirmă că doctorul fusese 
chemat noaptea de dinainte. Bărbatul venise în prima parte 
a zilei, înainte de prânz, o consultase câteva minute, apoi 
plecase. De atunci nu se mai întorsese. Când se întorceau 
spre trăsură şi traversau moşia, mama ei bombăni câteva 
păreri despre doctori şi despre ce puteau să facă cu 
lipitorile lor. 

Nu fură întâmpinate de o simplă casă, ci de ceea ce 
fusese odată fosta reşedinţă a unui moşier, înainte să 
devină parte din proprietate. Cel puţin douăzeci de camere 
se aflau în spatele frontoanelor înalte care se înălţau spre 
cer. Vechea casă în stil Tudor era un amestec de piatră, 
lemn şi cărămizi de lut. Dacă Stephen îi găzduia pe Mary 
Halstead şi pe fiul ei acolo, atunci îşi luase în serios 


angajamentul faţă de ei. 

Toate ferestrele erau întunecate, cu excepţia luminii 
unei lămpi de la o fereastră de la primul etaj. Întunericul îi 
strecură lui Faith o răceală în oase când se dădu jos din 
trăsură. Dacă veniseră prea târziu, dacă ce era mai rău se 
întâmplase deja? Cum va face Stephen faţă situaţiei? 

— Rămâi aici în faţă, John, în caz că e nevoie de tine, 
îi ordonă mama ei birjarului. Tu o să vii cu noi, Marcus. 

Băiatul ridică mâna la borul pălăriei şi le urmă spre 
casă. Bătu la uşă şi făcu un pas în spate. 

Peste câteva minute, uşa se deschise. O fată care nu 
avea mai mult de cincisprezece-şaisprezece ani îi privi la 
lumina unei lumânări. Se uită uimită la Kate Westover, la 
Faith şi la servitor. 

— Ce doriţi? 

— Am venit să o îngrijim pe Mary Halstead, spuse 
mama. Am primit mesaj de la doamna Olsen că are febră. 

Umerii tinerei se relaxară, în timp ce o expresie de 
uşurare îi apăru pe faţă. 

— Slavă Domnului! Tânăra făcu un pas în spate şi 
deschise uşa mai mult. Pe aici. 

La lumina vagă a lumânării, tânăra îi conduse pe scări 
şi apoi pe hol. În casă era tăcere, întuneric şi frig. 

— Am adus-o aici, în ultimul dormitor, explică fata, 
pentru că toată lumea ştie că febra creşte în locuri joase. 

— Da, toată lumea ştie asta, repetă mama lui Faith, 
pe un ton pe care Faith îl recunoscu ca fiind unul de 
frustrare suprimată, acelaşi pe care-l avusese şi cu o lună 
în urmă, când unul din fermieri încerca să calmeze durerea 
din timpul travaliului soţiei lui ascunzând un topor sub pat. 
Cum te cheamă? 

— Polly, doamnă. Sunt servitoarea bună la toate. 

— Unde sunt menajera şi ceilalţi servitori? interveni 
Faith, care nu mai văzuse pe nimeni în casa întunecată. 

— Nu mai e nimeni aici, domnişoară, cu excepţia 
doamnei Bailey, care se ocupă de bucătărie şi ne găteşte. 
Şi eu, bineînţeles. 

Mama ei se încruntă. 


— Lordul sigur mai are alţi servitori într-o casă atât de 
mare. 

— O, da, doamnă, încuviinţă tânăra. Aşa e. S-a purtat 
foarte frumos cu doamna Halstead şi cu noi toţi de când s-a 
întors. 

Un alt fior o străbătu pe Faith, care în continuare nu 
ştia ce să creadă despre el. Stephen era bun cu servitorii, 
chiar şi cu cea mai neînsemnată servitoare? Bărbatul pe 
care-l cunoscuse ea nu ar fi fost deloc atent cu servitorii 
sau cu chiriaşii lui. 

Polly se opri în faţa ultimei uşi. 

— Dar când doamna Halstead a făcut febră, doamna 
Bailey a considerat că e mai bine să-i trimită acasă, 
împreună cu cealaltă servitoare. Sunteţi nişte îngeri c-aţi 
venit. Slavă Domnului că doctorul Howston v-a trimis. 
Tânăra clipi în timp ce lacrimi de oboseală şi îngrijorare i se 
adunară în ochii obosiţi. Nu ştiam ce să fac. 

— Nu doctorul Howston ne-a trimis, spuse mama lui 
Faith. Şi se pare că nici el nu a ştiut ce să facă. 

Femeia trecu de servitoare, deschise uşa şi intră în 
cameră. 

Mirosul de boală o luă pe Faith pe nepregătite. Fata 
aproape vomită, acoperindu-şi nasul şi gura cu mâna. Dar 
mama ei se duse spre pat, anii întregi de experienţă în care 
îi îngrijise pe cei bolnavi din sate şi servise în consiliile 
spitalelor din Londra o făcuseră să nu fie surprinsă de ceea 
ce le întâmpinase. Însă emoția din ochi îi dădea de gol 
îngrijorarea. 

Mary Halstead era întinsă în pat. Picături de 
transpiraţie îi acopereau pielea roşie, iar părul ei negru i se 
revărsa peste umeri. Era pe jumătate conştientă, dar faţa şi 
buzele îi erau atât de palide că păreau albe. Gura i se mişca 
fără să spună nimic, din cauza halucinaţiilor provocate de 
febră, iar femeia strângea pătura ca şi cum viaţa ei 
depindea de asta. 

Mama lui Faith ridică mâneca lui Mary, punând capăt 
unui blestem. 

— Doctorul Howston i-a luat sânge, doamnă, zise 


Polly, ezitând să se apropie de pat. 

— Observ. 

— A spus că lipitorile sug boala din corp, că 
îndepărtează sângele otrăvit şi opresc febra. 

Când mama lui Faith ridică una din sticlele de pe 
noptieră, servitoarea adăugă: 

— Pastile cu chinină, doamnă. 

Apoi ridică a doua sticlă. 

— Împreună cu calomel. Deci a fost şi curățată? 

— Da. După lipitori, ca să se asigure că toată otrava 
din ea a fost eliminată. Vocea servitoarei căpătă un aer de 
autoritate şi o nuanţă de mânarie. Când a făcut febră prima 
oară, i-am dat nişte rădăcină de rubarbă pregătită chiar de 
mine, pentru purificare. Doctorul Howston a spus că cel mai 
probabil i-am salvat viaţa. 

— E bine de ştiut, bombăni mama, în timp ce-şi puse 
mâna pe fruntea lui Mary să vadă ce febră avea. Pentru că 
doctorul Howston aproape a omorât-o. 

Servitoarea făcu ochii mari. 

— Doamnă? 

— Unde e copilul? interveni Faith, înainte ca mama ei 
să spună ceva care s-o facă pe săraca fată să se simtă şi 
mai rău. Marchizul a spus că femeia are un copil. 

— În infirmerie, sus. Doamna Bailey îl supraveghează. 

Mama se uită la Faith. 

— l-ai pe el şi pe doamna Bailey, dar ţine-i pe 
amândoi în hol, da? 

— Da, mamă. 

Faith luă lumânarea lui Polly şi se duse în grabă la 
etajul doi. Copilul, care nu avea mai mult de un an, dormea 
în patul lui, în timp ce doamna Bailey sforăia pe scaunul de 
alături. Faith o trezi, apoi luă bebeluşul în braţe şi îl duse 
jos. 

Când se întorsese în cameră, cu bucătăreasa 
adormită alături, mama ei îl trimisese deja pe servitor să-i 
aducă o găleată cu apă, luase păturile de pe corpul lui Mary 
şi încerca să-i dea jos cămaşa de noapte. Era însă prinsă 
într-o discuţie cu Polly care tot trăgea cămaşa la loc. 


— Ventilaţia e cheia, îi spuse mama ei, care, pentru 
moment, renunţase la cămaşa de noapte şi se dusese să 
deschidă fereastra să iasă mirosul de boală şi să intre aerul 
rece al nopţii. 

— O, nu, doamnă, nu faceţi asta! 

Polly tresări şi se duse spre fereastră s-o închidă. 

Mama deschise a doua fereastră, iar Faith crezu că 
Polly era să aibă un atac de apoplexie chiar acolo. 

— Nu deschizi niciodată ferestrele? 

— Nu noaptea, doamnă. Aerul nopţii omoară. Toată 
lumea ştie asta! 

— Nu toată lumea. 

În timp ce Polly încă-şi făcea griji din cauza 
ferestrelor, femeia se întoarse să o dezbrace pe Mary, ceea 
ce îi provocă un nou val de griji lui Polly. 

— În timpul zilei deschizi ferestrele? 

— Bineînţeles. 

Polly trase un cearceaf peste Mary să o acopere şi 
mama îi permise. 

— Şi când soarele se ascunde în spatele unui nor, 
închizi toate ferestrele? 

— Nu, răspunse Polly nesigură, neştiind în ce direcţie 
se îndrepta ducesa. 

— De ce nu, dacă nu luminează soarele? Deci e logic 
că lipsa soarelui nu are nimic de-a face cu calitatea aerului. 
Acum, adu nişte cearceafuri noi. 

— Doamnă? 

Polly încă procesa teoria că aerul nopţii nu era mai 
rău decât al zilei. 

— O să înmuiem cearceafurile în apă şi o s-o acoperim 
cu ele. Trebuie să scădem febra, altfel o să moară. 

Tocmai atunci, servitorul trecu cu găleata cu apă pe 
lângă Faith şi intră în cameră. 

— Marcus, pune-l pe John să te ducă înapoi la conac şi 
spune-i doamnei Olsen că am nevoie de câteva găleți cu 
gheaţă. Sunt sigură că se găseşte la conac. 

Şi Faith era sigură, ştiind valoarea pe care o avea 
Elmhurst Park. Deşi, în acea perioadă, nu era sigură că mai 


rămăsese gheaţă, oricât de bine reparase Stephen moşia. 
Când servitorul ieşi, mama se întoarse spre Polly. 

— Cearceafuri! Repede! 

Polly ieşi în grabă din cameră. Apoi mama ieşi pe hol 
să-l vadă pe băieţelul care se afla în siguranţă în braţele lui 
Faith. Bebeluşul se trezise şi acum plângea cât îl ţineau 
plămânii. 

— Hai, ţipă cât vrei, micuţule, spuse mama în timp ce- 
| luă de la Faith. Asta înseamnă că eşti puternic şi sănătos, 
fără semne de febră. Aşa şi vreau să rămâi. Se uită la 
femeia mai în vârstă. Deci dumneata eşti doamna Bailey? 

Femeia încuviinţă şocată. 

— Da, doamnă. 

— Ai intrat în cameră de când doamna Halstead a 
făcut febră? 

— Nu, doamnă. Se uită în cameră la femeia care 
stătea întinsă pe pat. L-am ţinut pe copil departe de febră. 

— Foarte bine. Atunci du-te jos în bucătărie şi fă o 
supă. Dădu bebeluşul înapoi bucătăresei. Când se întoarce 
birjarul, cere-i lui Marcus să aducă supa şi lui John spune-i 
să vă ducă la conac. Vreau să stai acolo împreună cu 
copilul. 

— Da, doamnă. 

Femeia cobori scările şoptindu-i bebeluşului să nu mai 
plângă, dar plânsetele lui continuară să se audă. 

Apoi mama o luă pe Faith în braţe şi o îmbrăţişă 
strâns câteva clipe, mulţumindu-i lui Dumnezeu şi sorții că 
propria ei familie era sănătoasă. Apoi îi dădu drumul şi se 
întoarse lângă pat. 

Luă sticla cu calomel şi o aruncă pe geam. 

— Gata cu purificările, spuse ea în timp ce se spăla pe 
mâini. Şi gata cu lipitorile. 

— Şi gata cu doctorul Howston, spuse Faith, arcuindu- 
şi sprânceana. 

— Aşa cum am zis, gata cu lipitorile, repetă mama ei 
şi se întinse spre geanta pe care o adusese tocmai din 
Hartsfield şi în care ţinea medicamente şi bandaje. 

Era geanta pe care tatăl ei încercase, fără succes, să 


o convingă s-o abandoneze. Însă în urmă cu cinci ani 
renunţase şi îi cumpărase o geantă nouă de piele ca s-o 
înlocuiască pe cea veche pe care mama lui Faith o avea de 
când se căsătoriseră. Faith ştia că mama ei călătorea 
mereu cu geanta şi că avea un loc special pe holul din faţă 
de la Hartsfield Park şi Brambly House, unde geanta era 
mereu pregătită. 

Mama scoase un borcănel şi o cană mică din lut. 

— Vapori de acid azotat, explică ea în timp ce făcu 
amestecul. Incă spera că Faith va renunţa la îngrijitul 
animalelor şi va începe să lucreze cu oameni. Paisprezece 
grame de acid vitriolic încălzit. Aşeză cana peste lampa de 
pe noptieră. Puțin câte puţin adaugă la acidul cald douăzeci 
şi opt de grame de salpetru pudrat. 

Adăugă al doilea ingredient şi vapori roşii se ridicară 
din cană. Apoi se plimbă prin cameră, fluturând cana să 
umple aerul cu mirosul său puternic. 

Faith tuşi şi îşi acoperi nasul. 

Mama se strâmbă şi îndepărtă cana. 

— Miroase groaznic, dar o ajută să respire mai bine. 

Polly intră în cameră cu braţele pline de ce păreau să 
fie toate cearceafurile de la conac, laolaltă cu câteva furate 
din casele pentru invitaţi, ca să fie sigură. Cu Faith şi Polly 
care o ajutau, mama ei băgă cearceafurile într-o găleată, 
îmbibându-le cu apă rece, apoi le întinseră pe corpul 
fierbinte al lui Mary. 

Mama îi dădu găleata goală lui Polly. 

— Mai adu apă. 

Polly o ascultă, iar Faith se întrebă dacă servitoarea 
se răzgândise şi nu mai era recunoscătoare pentru sosirea 
lor. 

Ingrijirile mamei ei păreau să dea rezultate. Sub 
stratul de cearceafuri ude, Mary se mai liniştise. Buzele ei 
nu se mai mişcau şi un oftat îndelung se revărsa dintre ele. 

— O să fie bine? şopti Faith. 

— O să vedem de dimineaţă. În seara asta o s-o 
răcorim şi o să încercăm să oprim febra, spuse mama ei 
încet, în timp ce se aşeză pe scaunul de lângă pat şi puse o 


cârpă umedă pe fruntea lui Mary. Mai întâi folosim 
cearceafuri ude, apoi gheaţă, dacă e nevoie. O să încercăm 
şi să o convingem să bea nişte supă să-şi păstreze forţa 
dacă devine lucidă. 

— Şi...? întrebă Faith, temându-se să verbalizeze cele 
mai mari temeri ale ei. 

Și dacă nu devine lucidă? Dacă nu se opreşte febra? 

— Şi ne rugăm. 


Capitolul 9 


Faith auzi cum orologiul de la intrare anunţă ora 
exactă, zgomotul răsunând în întreaga casă. Era miezul 
nopţii. Al doilea pe care-l petrecuse acolo. Luptându-se cu 
un căscat extenuat, se ridică din scaun şi se întinse, apoi o 
privi pe femeia din pat. Mary se simţea mai bine de când 
veniseră noaptea anterioară, dar tot era copleşită de boală. 
După ce o acoperiseră în mod constant cu cearceafuri ude 
şi la un moment dat chiar o acoperiseră cu un strat subţire 
de gheaţă când mama ei se temuse de ce era mai rău, 
temperatura femeii începuse în sfârşit să scadă. 

Deja la apus, starea fetei se îmbunătăţise îndeajuns 
de mult cât Faith să insiste ca mama ei să se ducă la conac 
să se odihnească. De asemenea, îi trimisese tatălui ei un 
mesaj, că aveau să stea mai mult decât se aşteptaseră. 
Deşi era epuizată, mama o refuzase iniţial. Femeia 
acceptase doar după ce Faith insistase să îi verifice pe 
Jeremy şi ceilalţi din casă şi promisese că avea să se 
întoarcă de dimineaţă la prima oră. Apoi Faith o trimisese 
pe Polly la culcare, să recupereze somnul pierdut, şi se 
pregătise să stea de veghe peste noapte. 

Însă Mary nu devenise încă complet lucidă şi, în 
confuzia provocată de febră, striga numele lui Stephen şi 
întreba de fiul ei. De fiecare dată când făcea asta, Faith o 
ţinea de mână şi-i vorbea cu blândeţe, asigurând-o că 
Jeremy era în siguranţă şi că Stephen era pe drum. 


— Daniel... şopti Mary. Daniel. 

Neştiind ce să-i spună ca s-o aline, Faith o strânse 
uşor de mână, până când Mary adormi la loc. 

La auzul numelui pronunţat cu atâta durere şi 
dezolare, chiar şi în delirul ei, Faith simţi fiori de gheaţă pe 
spate. Faptul că îl iubise cu atâta disperare, iar acum îl 
vedea în fiecare zi pe fiul lui care-i reamintea de iubirea 
pierdută... Faith nu credea c-ar fi suportat aşa ceva. Dar 
oare nu se întâmpla ceva asemănător cu ea şi cu Stephen, 
după ce pierduse iubirea şi viitorul pe care l-ar fi putut avea 
alături de el? 

Numai că Stephen nu-i fusese luat, ea îl ţinea la 
distanţă să nu-i frângă inima din nou. Însă fiecare oră care 
trecea aducea cu sine durerea pierderii, o durere atât de 
intensă că era convinsă că inima ei fusese din nou 
sfărâmată, doar că de data asta de mâinile ei laşe. Ce 
proastă fusese! Incercase să se convingă cu disperare că 
luase decizia corectă când îi respinsese propunerea, doar 
că acum nu mai era aşa sigură de asta. Acum că era la 
Elmhurst Park şi văzuse cu ochii ei ce schimbări făcuse 
Stephen în viaţa lui, auzise poveşti de la Polly despre ce 
bărbat bun devenise, începuse să aibă îndoieli că mai era 
nemernicul care fusese cândva. 

Oamenii se puteau schimba, nu-i aşa? Tatăl ei îi 
spusese că da şi că războiul îi schimba cel mai mult. Oare 
era posibil ca Stephen să se fi schimbat destul cât să nu 
mai fie bărbatul care o rănise atât de tare? Oare nu mai era 
un crai lipsit de inimă, care se culca cu fiecare femeie 
disponibilă pe care o întâlnea, ci un bărbat care avea să-şi 
dea inima şi corpul numai ei? 

Neputând să mai stea locului nici măcar o clipă, Faith 
se ridică în picioare şi se plimbă prin cameră. Era epuizată. 
Ba nu, trecuse de stadiul acela. Nu reuşea să se odihnească 
nici măcar când Mary dormea. Încercând să se lupte cu 
oboseala fizică şi cu emoţiile care o nelinişteau, se hotărî 
să-şi ocupe timpul pregătind încă o cană de aburi roşii, 
măsurând cu atenţie ingredientele pe care i le arătase 
mama ei... 


Zgomotul unor paşi greoi întrerupse tăcerea. 

— Mary! răsună vocea lui Stephen, în timp ce el urca 
scările şi înainta pe hol. 

Faith scăpă cana din mână şi obiectul se vărsă pe jos, 
iar inima îi sări în gât. Bărbatul se opri la uşă şi privirea îi 
ateriza pe silueta femeii din pat, apoi se îndreptă spre 
Faith. Pe faţă i se citi mai întâi uimirea că o găsea acolo, 
după care îngrijorarea pe măsură ce înainta în cameră. Se 
duse lângă pat, se aşeză pe scaunul de lemn şi o luă pe 
Mary de mână. Încruntat, o atinse pe obraz, iar Faith era 
convinsă că încă mai simţea febra care o acaparase. 

— Mary... Mary, sunt Stephen, spuse el încet. Işi mută 
mâna spre fruntea ei şi se încruntă, îngrijorat. Sunt aici. Mă 
auzi? O să am grijă de tine, îţi promit. Mary? 

Niciun răspuns. Stephen oftă şi îi dădu drumul la 
mână. 

Apoi se întoarse, ridicându-şi privirea epuizată spre 
Faith. 

— Cum e? Privirea lui era sumbră. Vreau să ştiu 
adevărul. 

— E mai bine, spuse Faith, care rămăsese într-un 
capăt al camerei, deşi nu voia decât să alerge în braţele lui 
şi să-i ceară iertare. Acum e mai liniştită, dar nu i-a dispărut 
încă febra. 

Bărbatul încuviinţă. 

— Doctorul e aici? 

— Nu, spuse ea, în timp ce ridică cana, o puse într-o 
parte şi se şterse emoţionată pe un prosop. Dar mama a 
îngrijit-o de aseară. 

— Unde e Jeremy? Teama i se simţi în voce. Şi ele 
bolnav? 

Tânăra simţi un junghi când văzu îngrijorarea lui 
pentru băiat. Dacă putea să ţină atât de mult la un copil 
care nici măcar nu era al lui... 

— E bine. Îşi tot ştergea mâinile în prosop ca să nu le 
întindă spre el. E la conac, cu mama. 

Stephen răsuflă uşurat şi îşi frecă fruntea. 

— Am venit aici în clipa în care am primit mesajul. Nu 


m-am mai oprit şi la casă. Epuizarea i se citea pe faţă. Mi- 
era frică să nu fie prea târziu. 

— Ştiu, zise ea încet, cu ochii înlăcrimaţi de la 
compasiunea lui. Cum putuse să aibă dubii în privinţa lui? 
Dar acum eşti aici, doar asta contează. 

Faith se uită în altă parte pentru ca Stephen să nu 
vadă vinovăția pe care o simţea. 

Fusese atât de proastă! Acum ştia cât de mult se 
schimbase Stephen, văzuse cu ochii ei ce făcuse bărbatul 
cu moşia. Văzuse şi oboseala şi îngrijorarea pe care le avea 
Stephen pentru Mary şi fiul ei. Nu mai era acelaşi băiat 
care-i frânsese inima odată. 

Acum era bărbatul pe care-l iubea şi pe care mereu 
avea să-l iubească. 

Şi distrusese totul când îl refuzase. Nu avea cum să-l 
învinovăţească pentru că o ura din cauza asta. 

— Dar asta nu e tot, spuse el încet. Se ridică şi se 
îndreptă încet spre ea, apoi îşi odihni palma pe obrazul ei şi 
îi ridică faţa, până când Faith se uita la el. De ce eşti aici? 

— Pentru că ştiu cât de importantă e pentru tine. 

— Şi tu eşti, şopti el. 

Din cauza epuizării din ultimele două zile şi a propriei 
ei prostii din ultimii patru ani, Faith nu reuşi să-şi oprească 
o lacrimă, care-i alunecă pe obraz. 

— Ţin la tine, Faith. Nu aş face niciodată nimic să te 
rănesc. Expresia lui se umplu de îngrijorare pentru ea şi îi 
şterse uşor lacrima cu degetul mare. Te rog să crezi asta. 

Tânăra nu-şi putu controla şuvoiul de lacrimi 
provocate de cuvintele lui tandre. 

— Îmi pare atât de rău, Stephen, zise ea între 
plânsete. Îmi pare atât de rău că nu te-am crezut, că am 
avut îndoieli... 

Stephen o privi fără să spună nimic. Tăcerea 
apăsătoare era întreruptă numai de bătăile puternice ale 
inimii ei, fiecare, un junghi dureros de teamă şi pierdere. 

— Dacă poţi, te rog să mă ierţi. Faith îşi apăsă mâna 
pe piept ca şi cum şi-ar fi putut controla teama din ce în ce 
mai mare că-l pierduse înainte să fie cu adevărat al ei. 


Vorbi atât de încet, că vorbele erau o simplă şoaptă: Dacă 
îţi pasă câtuşi de puţin de mine... 

— Îmi pasă, mai mult decât ştii. Îi prinse faţa între 
mâini şi îşi cobori capul ca să-i atingă buzele de ale lui. Dar 
nu pot să te iert când... 

— Domnişoară! Am auzit zgomote! 

Polly intră în cameră, iar Stephen se îndreptă imediat. 
Menajera tânără se opri şi-l privi. Pe faţă îi apăru un zâmbet 
luminos de uşurare, în timp ce făcu o reverență. 

— Stăpâne! Apoi o văzu pe Faith şi se încruntă când îi 
observă lacrimile. Domnişoară? 

Faith se îndepărtă de el. Când se întoarse, îşi şterse 
lacrimile şi văzu îngrijorarea lui Stephen pentru ea. Dar 
bărbatul nu o iertase, iar inima ei se frânse din nou. 

— Polly, spuse Stephen. Mulţumesc că eşti aici. 

— Ce bine că v-aţi întors, sire. Polly se duse la pat s-o 
examineze pe Mary. Am fost copleșiți. Doctorul Howston a 
venit ieri-dimineaţă. Eu o supravegheam şi doamna Bailey 
avea grijă de Jeremy, când au venit Lady Faith şi Excelenţa 
Sa. l-au salvat viaţa. 

La auzul complimentului, Faith se strădui să-şi 
păstreze demnitatea. Nu voia decât să se ghemuiască până 
când dispărea durerea. Până când putea să sorteze toate 
emoţiile care o stăpâneau şi să mai salveze ceva din inima 
ei. 

— Ce mai facem, domnişoară? întrebă Polly, ca şi cum 
Faith ştia toate răspunsurile la întrebările vieţii. Cât de 
departe de adevăr era asta! 

Fata dădu din cap, iar privirea i se înceţoşă din cauza 
lacrimilor. 

— Nu pot... Pur şi simplu nu pot... 

Înghiţi cu greutate şi încercă să tempereze valul de 
emoţii care ieşeau la suprafaţă şi epuizarea care pe care o 
simţea. 

— Te rog să ai grijă de doamna Halstead, zise ea, în 
ciuda nodului sufocant din gât. Am nevoie de aer. Trebuie 
să respir şi... 

leşi din cameră păşind în holul întunecat şi grăbindu- 


se printre umbrele tăcute. Respira sacadat, iar inima îi 
bătea cu putere. Nu ştia unde se ducea, doar că trebuia să 
plece şi să pună o distanţă cât mai mare între ea şi 
Stephen. 

Ajungând la capătul holului, deschise uşa unei camere 
pentru oaspeţi şi intră. Se ţinu strâns de spătarul unui 
scaun, ca şi cum era singurul lucru din lume care o 
împiedica să se prăbuşească. Fusese atât de proastă, iar 
acum nimic nu mai putea fi reparat. 

— Faith? şopti el, îngrijorat. 

Fata se încordă când Stephen intră în cameră, apoi 
închise uşa în urma lui. De ce nu o lăsa pur şi simplu în 
pace? Nu-şi dădea seama cât de greu era pentru ea să fie 
în aceeaşi cameră cu el, ştiind că distrusese totul între ei? 
Nu avusese încredere în el, nu fusese dispusă să creadă că 
se schimbase... 

Acum că ştia adevărul, era prea târziu. 

— Te rog, pleacă, şopti ea. 

Nu reuşea să-şi găsească vocea în spatele durerii care 
pulsa în ea şi a realizării a tot ce pierduse. 

— Nu o să fac asta, o asigură el în timp ce înainta. Eşti 
tristă şi ţin prea mult la tine să te las să plângi singură. 

Se opri în spatele ei. Nu o atingea, dar era destul de 
aproape încât Faith să-i simtă căldura corpului. 

— ii la mine? şopti ea, cuvintele zguduind 
întunericul. 

Nu îndrăzni să spere... 

— Foarte mult. 

Fata închise ochii pentru a-şi opri lacrimile. 

— Dar ai spus că nu poţi să mă ierţi. 

— Pentru că nu e nimic de iertat. 

Faith suspină şi se întoarse spre el. Nu-i venea să 
creadă. 

— Nu mă urăşti? Pentru felul în care te-am refuzat, 
pentru toate lucrurile groaznice pe care le-am zis... 

— Nu aş putea niciodată să te urăsc, Faith. O învălui 
cu braţele şi o trase spre el, aproape. Ştiu cât de dificilă a 
fost pentru tine întoarcerea mea. O mângâie pe spate. Cât 


te-am rănit înainte, cât de mult te derutez acum. Eu sunt 
cel care trebuie să fie iertat. 

Faith oftă. Inima ei era prea plină ca să găsească 
cuvintele potrivite pentru a exprima ce simţea, cât de mult 
îl iubea. Nu putu decât să-l strângă aproape. Mereu. 

— Vreau o viaţă cu tine, un cămin şi copii. Stephen îşi 
lipi obrazul de părul ei şi afecțiunea acelei mici atingeri o 
cutremură pe Faith. lţi promit că o să fiu soţul pe care-l 
meriţi şi că o să-ţi fiu credincios în toate modurile posibile. 

Faith îşi ridică capul de la pieptul lui şi se ridică pe 
vârfuri să-l sărute. Stephen închise ochii, bucurându-se de 
tandreţea sărutului ei. 

— Faith, draga mea, am stricat lucrurile rău cu tine, 
cu Mary, Jeremy, Daniel. 

— Nu e vina ta, şopti ea, fiecare cuvânt fiind un val de 
izbăvire pentru amândoi. Nimeni nu e de vină, şi cu 
siguranţă nu tu. 

Cum era posibil ca ultimii patru ani să fi fost vina 
cuiva? Mama avea dreptate. Ce putere avea cineva cu 
adevărat asupra inimii sale? Trebuia să fie naivi să creadă 
că emoţiile puteau fi controlate. Cât de bine cunoscuse 
chiar ea adevărul acela! Dacă şi-ar fi putut controla inima, 
nu s-ar fi îndrăgostit de Stephen în urmă cu mulţi ani şi nu 
s-ar fi îndrăgostit iar de el când se întorsese. 

Slavă Domnului că o făcuse! 

— Niciodată nu am vrut să te rănesc, mărturisi el, în 
timp ce o săruta pe obraz, faţă, buze. Fiecare sărut era plin 
de regret şi o făcea să-şi dorească să-i ia durerea. Nu voiam 
decât să te fac fericită. 

Cu o bătaie emoţionată a inimii, dar convinsă de 
dragostea pe care o simţea pentru el, Faith îi luă faţa în 
mâini. 

— Atunci fă-mă fericită, şopti ea, atingându-i buzele 
cu ale ei. Fă dragoste cu mine. 

Stephen o fixă cu privirea, în timp ce inima îi bătea cu 
putere şi stomacul i se întorsese, dintr-odată, pe dos. 

— Să ştii că o fac, şopti el în timp ce-i scotea agrafele 
din păr. 


Faith închise ochii, în timp ce el îşi plimba degetele 
printre şuviţele ei, întinzându-i valurile pe spate, într-o 
perdea mătăsoasă. 

— Te iubesc, şopti el. 

Faith deschise dintr-odată ochii. Uimită, îl privi cu 
buzele despărțite, ca şi cum nu-i venea să creadă ce îi 
spusese, iar uimirea îl răni pe Stephen. 

li dăduse atât de puţine motive să aibă încredere în el 
de-a lungul anilor. Dar era hotărât să-i demonstreze cât de 
mult se schimbase, cât de multă nevoie avea de ea ca să-şi 
vindece sufletul. Şi, cel mai important, cât de mult o iubea. 
Toate începând din seara aceea. 

— Acum patru ani, te-am luat de-a gata, continuă el, 
şi am fost un fraier pentru că n-am recunoscut cât de mult 
însemnai pentru mine şi ce pierdeam dacă plecam. 
Prietenia ta, o sărută pe un obraz, afecțiunea ta, o sărută 
din nou, de data asta pe vârful nasului. Isteţimea ta şi 
tandreţea. Două săruturi pe pleoape, iar inima lui aproape 
se sfărâmă când gustă lacrimile sărate. lubirea ta. 

Işi plimbă lent buzele peste ale ei. Faith oftă sub 
sărutul lui, iar Stephen ştiu că, în sfârşit, era a lui. Inima lui 
tresări cu bucurie. 

— Când a murit Daniel şi Mary a pierdut şansa unui 
viitor cu el, mi-am dat seama cât de prețioasă e viaţa. Şi 
mi-am jurat că voi îndrepta totul. Că voi avea grijă de Mary 
şi îl voi proteja pe fiul lui Daniel şi reputaţia lui, că voi găsi 
un mod de a te convinge că m-am schimbat. Că nu mai 
eram acelaşi bărbat, ci unul demn de tine. Fu cuprins de 
incertitudine, în timp ce-i privea faţa în umbră. Faith nu-i 
spusese încă... Crezi că ai putea găsi în inima ta iubire 
pentru mine, Faith? 

— Te iubesc, şopti ea, fiecare cuvânt fiind o 
mărturisire tremurândă. Mereu te-am iubit. 

Stephen râse fericit, o ridică în braţe şi o învârti, apoi 
o sărută apăsat. 

Sub buzele ei înfometate, râsul lui se transformă într- 
un geamăt de dorinţă. Dumnezeule, cât aşteptase asta, să 
audă acele cuvinte din gura ei şi s-o simtă în braţele lui, 


oferindu-i de bunăvoie dragostea fizică a corpului ei şi 
iubirea vindecătoare a sufletului ei. Faith îl strânse în braţe 
şi părea că nu mai voia să-i dea drumul niciodată. Ceea ce 
era perfect pentru el. 

O duse în braţe spre pat. Când o aşeză cu atenţie pe 
saltea, se aplecă să îi sărute buza de jos şi inspiră geamătul 
ei de plăcere, care îl făcu să tremure aşa tare că degetele 
lui se împiedicară când începură să deschidă nasturii 
corsajului ei. Acum nu mai avea cum să dea înapoi. Nu 
puteau decât să meargă înainte. Spre viitor. Impreună. 

li dădu rochia jos, apoi se desfătă în timp ce-i dădea 
lenjeria jos, bucată cu bucată. In timp ce straturile cădeau 
şi dezvăluiau pielea mătăsoasă, le săruta şi şoptea întruna 
cât de frumoasă era pielea ei şi cât de mult o iubea. 

Când Faith rămăsese numai în cămăşuţă şi ciorapi, 
Stephen întrerupse un sărut apăsat ca să stea lângă pat şi 
să o privească. Dumnezeule, era o adevărată privelişte în 
lumina lunii care intra pe fereastră şi se revărsa pe pat! 
Atât de frumoasă, atât de delicată... Ca un înger care-l lăsa 
fără aer. Faith îl privi curioasă în timp ce-şi scotea hainele şi 
îşi aruncă haina şi pantalonii pe care-i purta tocmai din 
Londra. Nu ar fi avut de unde să ştie că Faith avea să-l 
aştepte aici ca o dorinţă împlinită. 

Stephen îşi scoase ghetele şi le aruncă una câte una 
pe podea, urmate de lavalieră şi vestă. Când îşi trase 
cămaşa peste cap, dezvăluindu-se de la talie în sus, o auzi 
ţinându-şi respiraţia. Privirea ei se plimbă peste el şi 
Stephen o lăsă să-l privească. Faith era încă inocentă, iar 
gândul că-i oferea lui inocenţa ei îi făcu inima să-i bată cu 
putere, atât din cauza emoţiei, cât şi din cauza unei plăceri 
egoiste. 

Lent, atent să nu o emoţioneze şi mai mult, Stephen 
îşi deschise pantalonii şi îi împinse în jos până când rămase 
complet gol. Cât de mult putea ea să vadă la lumina lunii, 
în timp ce privirea i se plimba peste el? Stephen nu ştia, 
dar când se băgă în pat lângă ea şi îşi lipi corpul de al ei, 
Faith respira sacadat, nu de teamă, ci de dorinţă. 

— Eşti atât de frumoasă, Faith, şopti el, plimbându-şi 


mâna peste şoldul ei şi în josul piciorului. 

Când degetele îi alunecară pe sub tivul cămăşuţei şi o 
ridică uşor, Faith tremură. 

— Şi tu, şopti ea, cuvintele ei tremurânde fiind 
întâmpinate de un râset din partea lui. 

— Nu pot să-ţi spun de câte ori am stat în pat şi am 
visat că o să fiu cu tine. 

Ca s-o mai relaxeze, când tivul ajunse în partea de 
sus a coapselor, Stephen o sărută pe gât şi îi simţi pe buze 
pulsul. 

— Aş vrea să nu o fi făcut, recunoscu ea. 

E| se rezemă pe un braţ şi o privi, nedumerit. 

— De ce nu? 

Ochii ei coborâră spre buzele lui, nu neapărat pentru 
că voia să fie sărutată, ci pentru că voia să evite contactul 
vizual. 

— Nu o să mă ridic niciodată la nivelul fanteziei tale. 

— Nu, spuse el, în timp ce-i trasa buzele cu vârful 
degetului. Eşti mult mai frumoasă decât mi-am imaginat 
vreodată. 

Înainte ca Faith să-l poată contrazice, Stephen o 
sărută, de data asta desfătându-se în dulceaţa ei şi stârnind 
dorinţa care ardea deja în ea. Când îi dădu jos cămăşuţa, 
lăsând-o goală, între ei nu fu nici urmă de agitaţie sau 
stângăcie. Faith nu încercă să se acopere, nici măcar atunci 
când privirea lui se plimba peste ea în lumina lunii. 

— Atât de frumoasă, repetă el, nevenindu-i să creadă, 
îşi plimbă mâna peste corpul ei, oprindu-se uşor peste sânii 
ei şi apoi coborând spre buclele moi care-i păzeau 
feminitatea. Era ca un înger. 

O sărută tandru pe un sfârc, din nou şi din nou, până 
când acesta se întări. Nu putu să reziste şi îl supse uşor. 

— Stephen! scânci Faith, ridicând mâinile spre capul 
lui. 

Reacţia ei îl făcu să râdă, apoi supse din nou, de data 
asta cu mai multă putere. Faith gemu şi se arcui sub el, 
lipindu-şi sânii de el. 

— Atât de dulce, şopti el, în timp ce degetele ei se 


plimbau pe ceafa sa, încurajându-l. 

În timp ce continuă să facă asta, cu mâna îi mângâia 
celălalt sân şi îl masa. Îi tachină sfârcul să se întărească la 
fel ca primul, apoi îl acoperi cu buzele ca să-l guste. Era 
perfectă. Caldă şi mătăsoasă, atât de incredibil de dulce. 
Tot ce avea ea îi alina sufletul îndurerat. Bănuise că Faith îl 
va vindeca aşa cum nimeni altcineva nu reuşise şi când 
simţi fericirea care-i creştea în piept, ştiu că avusese 
dreptate. Numai Faith, numai această uniune tandră a 
corpului şi a sufletului lui cu alei. 

Fiecare sărut şi fiecare atingere a sânilor ei o făcea să 
tresară sub el. Scânci încet şi îşi legănă şoldurile, iar 
Stephen aproape gemu când simţi excitaţia care o 
stăpânea şi care-i era atât de necunoscută lui Faith că nu 
ştia cum să ceară ce voia corpul ei. 

Dar el ştia şi avea să-i ofere totul. Mâna îi alunecă prin 
triunghiul de bucle, iar degetele lui simţiră căldura umedă a 
pliurilor ei. O mângâie... 

— Stephen, gemu ea, apoi renunţă la toate inhibiţiile 
când îşi îndepărtă picioarele şi îi prinse limba între buze, 
sugându-i-o, la fel cum făcuse şi el cu sfârcurile ei. 

Stephen se întări imediat şi nu-şi dori decât să o facă 
a lui. 

Faith a lui. Acum şi întotdeauna. 

În timp ce o mângâia, simţea că ia foc cu fiecare 
atingere îndrăzneață a buzelor şi a limbii ei în gura lui 
pentru a se bucura de intimitatea minunată a sărutului lor. 
Sunetele ameţitoare pe care le scotea şi gemetele de 
dorinţă îl umpleau şi-l făceau să vrea să o audă gemând de 
plăcere şi ţipând de pasiune. Stephen întrerupse sărutul şi 
se dădu mai departe să o privească şi să-i vadă emoţiile de 
pe chip în momentul în care îşi strecură două degete în 
căldura ei mătăsoasă. 

— O! Faith se tensionă pentru o clipă, apoi se relaxă. 
Oftă îndelung, în timp ce el continuă să o mângâie înăuntru. 
Dumnezeule... 

Stephen o sărută pe tâmplă. 

— E bine? 


— Dumnezeule... Da... Foarte bine, răspunse ea între 
gâfâituri. 

— Foarte, repetă el zâmbind, în timp ce o privea cum 
închide ochii şi se bucură de nevoia din ce în ce mai intensă 
din ea, atât de puternică încât o simţea pulsând în degetele 
lui. 

Degetul lui îi căută miezul ascuns printre bucle. ÎI 
frecă încet, iar Faith tresări, sexul ei încordându-se în jurul 
degetelor lui şi cerând eliberare. Era atât de strâmtă, caldă 
şi alunecoasă... Nu-i venea să creadă câtă încredere avea 
în el. Era atât de deschisă şi de vulnerabilă în faţa lui. La fel 
cum nu-i venea să creadă cât de frumoasă era şi cât de 
mult o iubea. 

— Faith, şopti el şi o atinse din nou în locul sensibil, 
de data asta apăsând destul de tare cât să o facă să geamă 
şi mai tare. 

Braţele ei se înfăşurară în jurul gâtului lui ca să-l ţină 
aproape, şi coapsele ei tremurară. 

— Draga mea Faith. 

O frecă din nou şi un val de plăcere o copleşi într-o 
eliberare zguduitoare. Corpul ei se încordă în jurul corpului 
lui, apoi deveni moale sub el pe saltea, buzele ei 
despărţindu-se şi gâfâind să recupereze aerul pe care el i-l 
furase. 

Expresia de bucurie pură de pe faţa ei aproape îi veni 
de hac. Stephen îi şopti, în ciuda nodului din gât. 

— Te iubesc, draga mea. 

Se ridică pe braţe şi se aşeză în leagănul coapselor ei 
întinse. Tremura tot de emoție şi nevoie când aşeză capul 
erecţiei lui la intrarea ei, oprindu-se să se bucure de un alt 
sărut. Nu se va bucura de acea primă unire cu ea decâto 
dată şi voia s-o savureze să şi-o poată aminti mereu. 

— Faith a mea... îngerul meu... Viața mea. 

Cu un oftat plin de dorinţă, îşi cobori şoldurile şi se 
afundă în ea. 

Faith închise ochii şi îşi ţinu respiraţia în timp ce 
corpul lui cald, tare, îl umplu atât de lent şi atât de afectuos 
pe al ei. Se întinse să-l primească, feminitatea ei deja 


sensibilă gâdilând-o plină de dorinţă cu fiecare penetrare şi 
retragere. Fiecare pătrundere a corpului lui mergea şi mai 
adânc decât înainte şi, de fiecare dată, el o săruta. 
Tandreţea lui incredibilă o făcu să lăcrimeze. Niciodată nu 
crezuse că un bărbat putea să fie aşa. 

Nu, asta se întâmpla doar datorită lui. Nici un alt 
bărbat nu ar fi putut-o face să se simtă atât de frumoasă şi 
dorită cum o putea face el, atât de feminină şi atrăgătoare, 
atât de iubită. 

Stephen se opri, închise ochii şi îi şopti numele în timp 
ce-şi cobori buzele să le acopere pe ale ei. Apoi o pătrunse 
cu totul. 

Faith icni din cauza durerii ascuţite, iar corpul ei îl 
înlănţui pe al lui. 

Când Stephen începu să-şi mişte şoldurile în penetrări 
constante, disconfortul dispăru, fiind înlocuit de o dorinţă 
care creştea din ce în ce mai mult. Aceeaşi dorinţă o 
acaparase şi când Stephen o mângâiase cu degetele, şi cât 
de minunat fusese! Dacă putea să-i facă asta doar cu mâna 
nici nu-şi putea imagina ce putea să-i facă cu corpul. 

Era rai adevărat. Faith îşi lăsă capul pe spate şi se 
arcui sub el. 

El scoase un sunet de plăcere. Îşi înfăşură braţele în 
jurul ei şi începu să o pătrundă din ce în ce mai adânc. 
Aceeaşi tensiune copleşitoare de dinainte o străbătu, dar 
de data asta, era mult mai intensă. Îşi încorda fiecare 
muşchi din corp, de la degetele de la picioare până-n vârful 
capului. Faith îi întâmpină fiecare penetrare, dorind mai 
mult, având nevoie de mai mult. Dorinţa care pulsa în ea 
creştea. 

Eliberă un țipăt şi un val de plăcere o străbătu. Lumea 
din jur dispăru. Nu simţea decât orgasmul sublim care pulsa 
prin ea şi bucuria că avea corpul acoperit de al lui. Când 
pulsul îi încetini şi sângele nu-i mai răsuna în urechi, îi simţi 
buzele la ureche, şoptindu-i cât de mult o iubea. 

Faith nu putea decât să se agaţe de el, în timp ce 
Stephen continua să o pătrundă. Braţele ei erau înfăşurate 
în jurul gâtului lui, iar gleznele unite pe spatele lui. Pe 


măsură ce ritmul lui se înteţea, la fel se întâmpla şi cu 
intensitatea unirii, şi fiecare penetrare era acum mult mai 
intensă. 

Cu un geamăt stins, Stephen o pătrunse adânc şi 
rămase acolo o fracțiune de secundă, apoi, cu o 
zdruncinătură, se revărsă în ea. Când îşi reveni, o sărută 
tandru pe buze. Ochii lui luciră în lumina lunii în timp ce o 
privea, corpurile lor fiind în continuare unite, iar inimile 
bătându-le cu putere în piept. 

— Te iubesc, Faith, îi şopti el, gura lui fiind atât de 
aproape de a ei, că Faith tremura la fiecare respiraţie care 
îi mângâia buzele. O să-ţi demonstrez că-ţi merit iubirea, că 
mereu o să te protejez. O sărută. Şi o să-mi petrec restul 
vieţii făcându-te fericită. 

Fata clipi, ca să-şi îndepărteze lacrimile, şi îi şopti: 

— Deja ai făcut-o. 

Stephen o sărută, lent şi tandru, apoi se aşeză lângă 
ea. Faith se cuibări în braţele lui, nedorind să plece din 
îmbrăţişarea caldă. Trase pătura peste ei, ca să ţină la 
depărtare frigul nopţii, şi Faith îşi odihni palma de pieptul 
lui şi se desfătă cu puterea inimii lui care-i bătea sub 
degete. 

Soarta le dăduse o a doua şansă la dragoste, iar 
viitorul pe care aveau să-l creeze împreună era unul fericit, 
un cămin şi o familie. 

Familie. Se încordă. Ştia cum se făceau copiii... 

— Nu ne-am protejat, şopti ea, iar ruşinea îi înroşi 
obrajii. Stephen îi zâmbi. 

— Cu siguranţă nu am făcut-o. 

Culoarea pală din obraji deveni o roşeaţă în toată 
regula. Faith îşi odihni obrazul de pieptul lui, ca să-şi 
ascundă faţa. Se temu că Stephen îi va putea vedea reacţia 
chiar şi la lumina lunii şi avea să-şi dea seama cât de 
fericită o făcea gândul că poate rămăsese însărcinată cu 
copilul lui. 

— Presupun că va trebui să mă faci un bărbat cinstit 
şi să te căsătoreşti cu mine, altfel reputaţia mea o să fie 
distrusă, o tachină el cu solemnitate. De acum nu o să mai 


pot purta rochii albe. 

Faith vru să-l lovească, dar el îi prinse mâna şi i-o 
ridică la buze. O sărută în palmă, apoi începu să-i sugă 
fiecare deget în parte, până când Faith tremură. Toată 
tachinarea dintre ei dispăru. 

— O să te căsătoreşti cu mine, Faith, o asigură el, în 
timp ce buzele i se mutau de la un deget la altul, 
declanşându-i o nouă dorinţă între picioare şi făcând-o să 
se întrebe cât trebuiau să aştepte până puteau face 
dragoste din nou. O să fii soţia mea, marchiza mea şi mama 
copiilor mei. Îşi plimbă buzele spre interiorul încheieturii lui. 
Mereu o să fiu soţul tău devotat. O sărută pe braţ, pe cot. In 
toate privinţele. 

Cu un oftat de fericire, Faith îşi odihni obrazul pe 
pieptul lui. 

— În toate privinţele, repetă el. 

Un zâmbet fericit îi apăru pe buze când şopti: 

— Soţul meu. 

Fluturi agitaţi îi dansau în stomac gândindu-se la asta 
şi la ce tocmai se întâmplase. Fusese absolut minunat. 
Acum ştia de ce surorile ei mai mari îşi priveau soţii cu ochi 
visători, de ce părinţii ei insistaseră ca ea şi surorile ei să se 
căsătorească din dragoste. lubirea era divină! 

Inima ei era atât de plină că se întrebă cum de nu îi 
explodase. Niciodată nu fusese mai fericită ca acum când 
ştia că Stephen o iubea, că urmau să se căsătorească şi să- 
şi petreacă restul vieţii împreună. Era absolut minunat. 
Trebuiau însă să aibă grijă, nu erau căsătoriţi încă şi 
Dumnezeu să-i ajute dacă vreunul din părinţii ei i-ar fi prins 
împreună. lar... Dar în acel moment, Stephen era complet 
al ei. 

Stephen Crenshaw era în sfârşit al ei. 

Nu aşa îşi imaginase povestea lor de dragoste, dar 
până la urmă, iubirea înflorise între ei. 

Aveau atâtea de discutat, printre care şi să-i ceară 
tatălui ei permisiunea de a se căsători cu ea. De data asta 
formal, aşa cum se aştepta ducele de la el. Dar toate astea 
puteau să aştepte. În acel moment, nu-i păsa decât să fie 


cu el. 

Faith îşi odihni obrazul de pieptul lui, închise ochii şi 
se desfată cu plăcerea delicioasă de a fi în braţele lui. În 
braţele lui, alinată de cântecul inimii lui, Faith adormi 
liniştită. 


Capitolul 10 


Stephen o privea pe Faith cum doarme. 

Albastrul nopţii dispăru pe măsură ce lumina 
răsăritului se revărsa prin fereastră şi se juca cu trăsăturile 
delicate ale feţei ei. Pielea ei mătăsoasă şi obrajii înalţi, 
genele cu nuanţe roşii care stăteau închise, buzele rozii 
uşor depărtate, părul revărsat pe pernă... Dumnezeule, era 
frumoasă chiar şi când dormea! Lui Stephen nu-i venea să 
creadă că Faith chiar era a lui, că o iubea deschis pentru tot 
restul vieţii şi că fiinţa ei afectuoasă şi minunată i se oferise 
noaptea trecută. 

In scurt timp, vor trebui să se trezească şi să se 
îmbrace. Ducesa avea să se întoarcă repede să aibă în 
continuare grijă de Mary, iar el trebuia să meargă în vizită 
la conac să-i informeze pe angajaţi de sosirea lui şi să-l 
verifice pe Jeremy. 

Pentru moment însă, nu era nicio grabă să părăsească 
căldura patului. 

Insă dorinţa din el era prea puternică ca s-o lase să 
doarmă. Aveau să fie logodiţi oficial din clipa în care va 
putea vorbi cu ducele, dar la cum le ştia pe mama lui şi a 
ei, logodna avea să însemne săptămâni de planificare a 
nunţii şi nicio ocazie de a fi singur cu Faith. Râse. Dat fiind 
felul în care plecase de la Hartsfield în urmă cu două zile, 
Strathmore avea să se asigure de asta. Aveau să treacă 
luni întregi până când Faith va fi din nou în braţele lui. 

Dar în acel moment erau împreună şi nu voia să 
rateze niciun moment. 

Işi plimbă degetul peste obrazul ei şi îi şopti numele. 


Faith tresări, dar nu se trezi. Cu un mic junghi de vinovăţie 
că voia să o trezească, când Faith fusese atât de epuizată 
noaptea de dinainte, îşi plimbă degetul mare peste buza ei 
de jos. 

Fata deschise ochii şi îl privi adormită şi confuză, ceea 
ce trimise un val de căldură prin el. Era clar că nu-şi 
amintea încă de ce nu se trezise în dormitorul ei de acasă 
sau de ce dormeau împreună în acelaşi pat, încă goi sub 
pături... 

Apoi Faith zâmbi, iar ochii i se limpeziră, cu o licărire 
puternică. 

— Bună dimineaţa. 

Stephen se aplecă să o sărute. 

— O dimineaţă foarte bună, îi şopti, în timp ce braţul 
ei se înfăşură în jurul gâtului lui, trăgându-l mai aproape. 

Stephen o sărută îndelung, savurând gustul ei dulce. 
În timp ce ea îi răspundea la sărut şi se relaxa sub el cu un 
oftat, Faith îşi plimbă degetele prin părul lui, înteţind 
dorinţa care creştea încet în el. Stephen zâmbi. Voia să se 
trezească aşa în fiecare dimineaţă, iar în scurt timp, chiar 
avea să facă asta. 

— Ai dormit bine? întrebă ea. 

Mâna lui Stephen alunecă sub pătură şi o mângâie. 

— A fost destul de odihnitor. Îi mângâie sânii cu 
palma, lent, ştiind că probabil încă mai avea dureri. 
Salteaua a fost moale, şopti el în timp ce-i ciupea sfârcul. 
Acesta se întări imediat, amintindu-şi plăcerea pe care i-o 
putea oferi. Păturile călduroase. 

— Un bărbat cald, îl corectă ea, începând să respire 
sacadat de la excitație. 

Stephen îi zâmbi, fiind mai fericit decât fusese 
vreodată în viaţa lui. Mâna lui îi părăsi sânul să se strecoare 
mai jos. 

— Femeie mătăsoasă. 

Atât de mătăsoasă şi de ademenitoare şi, pentru 
moment, doar a lui ca s-o savureze. 

O mângâie în partea de jos a abdomenului, degetele 
lui atingând-o seducător pe buclele feminine. 


— Şi tu, iubito? Ai dormit bine? 

— Da, oftă ea, apoi gemu când Stephen o mângâie 
între picioare. O, da... 

Bărbatul privi plăcerea care-i juca pe faţă când Faith 
închise ochii şi îşi tinu respiraţia la atingerile lui intime. Nu 
voia s-o rănească, culcându-se atât de repede cu ea, dar 
Faith era deja udă de dorinţă şi pregătită pentru el. lar 
corpul lui îl dorea pe alei. 

— Ai dureri mari? 

Îngrijorarea i se presără în voce, căutând orice semn 
de disconfort de pe faţa ei în timp ce degetele lui o 
tachinau. 

— Nu, răspunse ea. E atât de bine. 

Stephen mormăi. Era foarte bine. Neputând rezista, o 
mângâie mai apăsat, atingând-o mai adânc. 

— Şi aici? 

Fata îi răspunse cu un sunet pe jumătate geamăt, 
jumătate scâncet. Mâna ei alunecă între ei şi o puse pe 
penisul lui, apoi îl mângâie uşor, mişcare care îl făcu să 
tremure. 

— Şi tu? 

O altă atingere lungă, lentă, de data asta mult mai 
îndrăzneață, apoi Stephen închise ochii. După aceea, Faith 
îl întrebă ceva atât de încet că Stephen abia o putu auzi. 
Întrebarea ei fu inocentă, complet opusă modului obraznic 
în care Faith îi oferea plăcere. 

— Te doare aici? 

Degetul ei mare trecu peste capul lui, într-o explorare 
curioasă a corpului lui şi îl tachină acolo unde începuse deja 
să se adune umezeala. 

— Sau aici? 

Stephen îşi pierdu controlul şi o sărută apăsat, 
cuprinzându-i buzele cu un sărut feroce, care o făcu să se 
arcuiască sub el... 

La uşă se auzi o bătaie. 

— Milord? 

Mai multe bătăi, mai puternice şi mai insistente, în 
timp ce Polly continuă să-l strige. 


— Sire. Treziţi-vă, vă rog! 

Faith făcu ochii mari. 

Stephen îşi puse un deget peste buzele ei, într-o 
avertizare să nu spună nimic, apoi strigă peste umăr. 

— Sunt treaz. Ce e? 

— E vorba de doamna Halstead, sire. l-a scăzut febra! 

Stephen răsuflă uşurat. 

— Slavă Domnului! 

— Vă cheamă, domnule. Am venit după 
dumneavoastră. 

Faith inspiră adânc. 

— Am nevoie de o clipă să mă îmbrac. Du-te după 
Lady Faith, zise el, în timp ce-i făcu cu ochiul fetei. Doarme 
undeva la parter. 

— Da, domnule! 

Se auziră paşi care se îndepărtau. 

— Eşti groaznic, îl certă Faith în şoaptă. 

Stephen îşi arcui o sprânceană. 

— Ai prefera să ne găsească împreună, aşa? Cu un 
ultim sărut apăsat, Stephen se dădu jos din pat. Luă 
pantalonii de pe podea şi îi trase pe el. Aşa ar trebui să 
câştigăm câteva minute. Îşi trase cămaşa peste cap. Mă 
duc la Mary şi tu poţi să vii când ai terminat să te îmbraci. 

Faith se ridică şi-şi trase pătura peste ea ca să-şi 
ascundă goliciunea. Ceea ce era păcat, din punctul lui de 
vedere. Deşi dacă mai rămânea acolo încă un minut, cu ea 
arătând aşa, nimic nu ar fi putut să-l ia de acolo. 

— Eşti groaznic de priceput să ascunzi femei goale, 
comentă ea rapid, îngrijorarea citindu-i-se pe faţă. 

— Nu te uita la mine aşa. Stephen îndrăzni să se joace 
cu focul când se aplecă peste pat. Chiar dacă m-am 
schimbat, încă-mi amintesc cum să fiu un crai. 

Stephen trase cearceaful şi dezvălui un singur sân 
voluptuos şi o sărută pe sfârc. Când acesta se întări sub 
buzele lui, Stephen gemu şi oftă. 

— O să-mi fie dor să fiu crai. 

Faith îl lovi din nou. El râse, se feri şi îşi luă restul 
hainelor de pe podea. 


În timp ce îşi închidea vesta, îi zâmbi şi ieşi cu grijă pe 
hol. Când ajunse în camera lui Mary, era îmbrăcat pe 
jumătate respectabil, deşi era încă prăfuit de la drumul din 
ziua precedentă. Incercă să-şi oprească zâmbetul. Probabil 
că Faith îl iubea dacă îl considera atrăgător chiar şi aşa de 
şifonat. 

Se opri în uşă. 

— Mary? 

Femeia deschise ochii şi inima lui tresări. 

— Stephen, mormăi ea, eşti aici... 

Cu un oftat de uşurare, bărbatul înaintă şi se aşeză pe 
scaunul de lângă pat. Se întinse după mâna ei. 

— Slavă Domnului că te simţi mai bine. Mi-am făcut 
griji. 

Tânăra îi zâmbi slăbită. 

— Nu ai fost singurul. 

Pe hol se auziră paşi. 

— Domnule! Nu o găsesc pe Lady Faith nicăieri. 

— Ciudat. Expresia lui rămase impenetrabilă, cu 
excepţia unei zvâcniri de buze. Ai verificat şi în bucătărie? 

Paşii se îndepărtară. 

Privind-o pe Mary cu un amestec de uşurare şi 
simpatie, Stephen îşi puse mâna pe fruntea ei, apoi zâmbi. 
O aştepta o recuperare lungă, dar acum fruntea îi era rece 
la atingere şi îi revenise culoarea în obraji. 

Cu un zâmbet recunoscător, Mary îl strânse de mână, 
dar gestul care trebuia să-l asigure de forţa ei nu făcu decât 
să sublinieze cât de slăbită era. Incercă să se ridice. 

— Unde e Jeremy? In vocea ei se simţi panica. Jeremy! 

Stephen o luă de umeri şi o aşeză încet pe perne. 

— E bine. E la conac. 

Femeia încuviinţă şi se lăsă jos, panica dispărând, dar 
nu şi intensitatea. 

— Vreau să-l văd. 

— O să-l vezi, o asigură el pe un ton cât mai liniştitor 
posibil. În curând. Acum trebuie să te odihneşti şi să-ți 
recuperezi puterile. 

Mary clipi rapid în timp ce lacrimile i se strânseră în 


ochi. 

— Mi-a fost atât de frică. Am avut coşmaruri... 

— Erau de la febră, spuse el încet. 

Mary dădu din cap. 

— Am crezut că o să mor. Îl strânse de mână, iar 
Stephen simţi o durere în piept, deoarece nu-i putea face 
teama să dispară. Mi-a fost atât de frică. Nu pentru mine, ci 
pentru Jeremy. Ce-ar fi făcut dacă mi se întâmpla ceva? 
Cum supravieţuia dacă mă pierdea şi pe mine? 

Și pe ea. Şi pe tatăl lui. 

— M-ar fi avut pe mine, spuse Stephen. Mereu. 

— Mulţumesc, Stephen, şopti ea. Tot ce avem e 
datorită ţie. Nu ştiu ce ne-am fi făcut fără tine sau cum o să 
ne revanşăm vreodată. 

— Nu trebuie să vă revanşaţi, o asigură el. Apoi 
adăugă încet, în ciuda nodului din piept, declanşat de 
consecinţele a ce oferea... Cred c-ar trebui să rămâi la 
Elmhurst şi să nu pleci, aşa cum am plănuit. 

Mary dădu din cap, slăbită. 

— Nu pot să fac asta. Tu trebuie să te căsătoreşti şi să 
ai copii, iar ultimul lucru de care are nevoie un cuplu 
proaspăt căsătorit sunt zvonuri scandaloase că ţii o amantă 
în grădină. Asta dacă tatăl ei e de acord să te căsătoreşti cu 
ea. 

Stephen îşi încordă maxilarul la doza brutală de 
realitate. Avea dreptate. Cât Mary rămânea la Elmhurst, 
Strathmore nu ar fi fost niciodată de acord ca Faith să se 
căsătorească cu el. 

— Nu-mi pasă de zvonuri şi de neadevăruri. 

Deşi nu ştia cum avea să-l convingă pe Strathmore 
să-i împărtăşească ideea. 

— Mie îmi pasă şi soţiei tale o să-i pese. 

— Femeia cu care o să mă căsătoresc o să fie 
puternică. Nu o să lase zvonurile să o deranjeze. 

Faith era prea puternică să lase bârfele să o oprească 
din a obţine ce voia. Stephen simţi căldură în piept, 
deoarece în sfârşit, îl voia pe el. 

— E posibil să nu o facă, zise Mary, cu regret în voce, 


dar nici nu merită ca cea mai fericită perioadă din viaţa ei 
să fie pătată din cauza mea. 

Stephen simţi vinovăţie în piept. 

— Nu o să te las să pleci, Mary, nu atâta timp cât nu 
ai pe nimeni care să te îngrijească. 

— Nu poţi nici să ne ţii aici, şopti ea. Soţia ta ar fi la 
mijloc. Aşa vrei să începeţi viaţa împreună? 

— Nu aşa... 

Privirea ei se îndreptă spre uşă, iar Stephen îşi ridică 
privirea. 

Faith stătea acolo şi, pentru câteva secunde lungi, 
nimeni nu mişcă. Inima lui bătea cu putere. De cât timp era 
acolo? Cât auzise? judecând după expresia întunecată de 
pe faţa ei palidă, fusese acolo destul timp cât să audă prea 
mult. 

Forţându-şi un zâmbet pe faţă, fata intră în cameră. 
Cine ştia ce gândea, dacă regreta deja noaptea trecută şi 
promisiunea că se va căsători cu el. 

Stephen se ridică şi le prezentă încet. 

— Mary, ea e femeia care te-a îngrijit. Lady Faith 
Westover. Faith... Stephen ezită când fata se apropie de el. 
Ea e Mary Halstead. 

Mary se ridică şi se sprijini de perne. 

— Mulţumesc c-ai avut grijă de mine. Îţi datorez viaţa 
mea. 

— Nu a fost chiar aşa disperată situaţia, răspunse 
Faith cu zâmbetul pe buze. 

O minciună evidentă, menită să o facă pe Mary să se 
simtă mai bine. 

— Şi Jeremy? Ai avut grijă şi de el? 

— Nu, mama a avut. 

Privirea lui Mary se mută între Stephen şi Faith, ca şi 
cum era în căutarea unor răspunsuri. 

— Deci ştii cine sunt? Ţi-a spus Stephen? 

— Da, eşti femeia pe care a iubit-o Daniel. Faith 
inspiră adânc şi şopti: îmi pare atât de rău că l-ai pierdut. 

— Mulţumesc, şopti Mary, nereuşind să-şi găsească 
vocea în timp ce ochii i se umplură de lacrimi. 


— Daniel ar fi fost foarte mândru de Jeremy, zise 
Faith, care se aşeză pe scaunul de lângă pat. E un băieţel 
frumos. 

Un zâmbet larg apăru pe faţa ei. 

— E greu de stăpânit, dar e isteţ. 

— Abia aştept să îl cunosc mai bine, şi pe tine. 

— Şi eu, milady. 

Femeia zâmbi blând, iar atmosfera încărcată dintre 
ele se risipi. 

— Te rog, spune-mi Faith. 

Stephen le privi în timp ce vorbeau despre Jeremy şi 
cât de nebunatic era, chiar şi pentru vârsta lui, şi cât de 
agitată era Polly pentru a ei. 

Cu frecare zâmbet şi râset din partea lui Faith, 
Stephen simţea cum pieptul îl apăsa din ce în ce mai tare. 
Cum nu mai putea sta în cameră, ieşi pe hol şi se opri doar 
când ajunse la scări, unde se rezemă de balustradă şi 
inspiră adânc. 

Faith şi Mary... Niciodată nu se gândise cât de 
întrepătrunse aveau să devină vieţile lor. Ştiuse că 
zvonurile despre Mary şi el aveau să afecteze decizia lui 
Faith de a se căsători cu el. Dar ştiind cât de puternică era 
Faith, se concentrase să îi recâştige iubirea oricum. Crezuse 
că o putea muta pe Mary, garantându-i viaţa pe care ar fi 
avut-o dacă Daniel nu ar fi murit, şi putea astfel îndepărta 
zvonurile. Cu timpul, bârfele ar fi dispărut complet. 

Dar Faith avusese dreptate în ziua aceea, la jocul de 
pall mall, că doar prin faptul că-i dădea o casă nouă lui 
Mary nu se va putea rupe de umbra tinereţii lui petrecute 
fără minte. Cât de ironic fusese răspunsul ei că şi el trebuia 
să se căsătorească. Doar că ea nu ştiuse că Stephen se 
hotărâse deja să facă asta cu ea. Crezuse că asta va 
rezolva problemele. 

Crezuse cu atâta putere asta, că pusese la cale un 
picnic în grajd, singura lui intenţie fiind de a o cere în 
căsătorie. 

Se înşelase atât de mult. Să le rezolve problemele? 
Problemele lor abia începeau. Era însă un lucru pe care-l 


ştia cu siguranţă. Acum că Faith era a lui, nu avea de gând 
să-i mai dea drumul. Indiferent ce trebuia să facă să se 
asigure de asta. 


Când Mary adormi liniştită, Faith ieşi din cameră, s-o 
lase să se odihnească şi să-l găsească pe Stephen. Noaptea 
trecută, în braţele lui, crezuse că mai aveau multe de 
discutat înainte să înceapă noua lor viaţă împreună. Acum, 
între ei se ridica un munte şi Faith nu reuşea să vadă 
cealaltă parte. 

Îl văzu pe Stephen şi se opri. Stătea în capul scărilor, 
rezemat de balustradă ca şi cum o aştepta, cu braţele 
încrucişate şi privirea în podea. Îmbrăcat în aceleaşi haine 
pe care le purtase în Londra, cu părul răvăşit de somn şi un 
început de barbă, Faith nu-l văzuse niciodată atât de 
neîngrijit. Sau atât de chipeş. Sau de tulburat. 

Când Stephen îşi ridică privirea, Faith se apropie şi 
păşi în îmbrăţişarea lui. Cei doi se luară în braţe. 

— Mary o să fie bine, îi spuse ea. 

— Slavă Domnului, şopti el, în timp ce buzele lui se 
odihneau pe părul ei. Apoi inspiră adânc şi spuse încet: Să 
ştii că are dreptate. Prezenţa ei aici doar o să ne provoace 
probleme. Dar nu pot să-i zic să plece, nu fără cineva care 
să aibă grijă de ea. 

— Nu, nu poţi, încuviinţă ea, atât de încet, că vorbele 
ei nu erau decât o respiraţie îndurerată. 

Faith simţi o durere în piept din cauza situaţiei 
imposibile în care se aflau. Mary şi Jeremy nu puteau fi 
lăsaţi fără protecţie. Erau prea vulnerabili. Boala femeii 
demonstrase asta. Chiar şi dacă Stephen i-ar fi dat o casă şi 
i-ar fi mutat pe altă proprietate de-a lui, tot ar fi avut nevoie 
de cineva care să-i ajute. Ce ar fi făcut Mary dacă făcea din 
nou febră? Sau Jeremy? Cine avea să aibă grijă de ei? 

— Poate să stea aici, şopti ea, deşi ştia ce însemna 
asta pentru căsătoria lor, despre cât de dificil avea să fie 
viitorul pentru ei. 


Un bărbat care-şi petrecuse viaţa sfidând societatea şi 
pe fiica unui duce... Societatea avea să saliveze pur şi 
simplu pentru ocazia de a-i face să se prăbuşească. Dar nu- 
i păsa, nu atâta timp cât avea iubirea lui Stephen. 

— Ce contează e că suntem împreună. După ce ne 
căsătorim, toată lumea o să vadă ce mariaj plin de iubire 
avem şi... 

— Şi vor continua să creadă că e amanta mea, spuse 
el frustrat. Cu atât mai rău că o etalez pe sub nasul soţiei 
mele, ţinând-o aici. Nu te-aş expune niciodată la genul ăsta 
de bârfe. O luă de bărbie şi îi săltă capul ca să-l privească. 
Privirea îi era fixată pe ea. lar zvonurile doar s-ar intensifica 
pentru că a trebuit să ne căsătorim în secret. 

Faith avea ochii înceţoşaţi de lacrimi, neînţelegând. 

— De ce ne-am căsători în secret? 

— Pentru că Strathmore nu ţi-ar da niciodată 
binecuvântarea să te căsătoreşti cu mine atâta timp cât ea 
e aici. 

Avea dreptate, iar brutalitatea acelui adevăr îi 
provocă durere. Tatăl ei nu ar fi fost niciodată de acord cu 
mariajul lor. Dar nici nu aveau să se căsătorească în secret, 
nu-l putea sfida pe tatăl ei. Niciodată nu-i va întoarce pe cei 
doi bărbaţi pe care-i iubea cel mai mult unul împotriva 
celuilalt. 

— Atunci ce putem să facem? 

Bărbatul dădu din cap. 

— Trebuie să mă asigur că Mary şi Jeremy sunt îngrijiţi 
când pleacă de la Elmhurst. Nu există alt răspuns. 

Faith se apropie mai mult de el, odihnindu-şi obrazul 
de pieptul lui şi încercând să găsească alinare în bătăile 
inimii lui. Erau puternice. Constante. Băteau cu putere 
pentru ea. Sunetul îi aducea atâta linişte, dar acum, când 
ştia ce puteau pierde dacă soarta funcţiona împotriva lor, 
fiecare bătaie nu făcea decât să-i intensifice îngrijorarea. 

Faith şopti: 

— Vreau să te ajut. O să găsim o cale să rezolvăm 
totul. Îl luă de mâini. Împreună. 

Dar cuvintele lui o lăsară fără aer. 


— Nu în treaba asta, Faith. Nu ţi-aş cere aşa ceva. 

O teamă teribilă că îl pierdea o lovi, chiar şi când se 
afla în braţele lui. Teama ei era atât de mare că tremură 
când Stephen îşi ridică mâna pentru a o mângâia pe obraz. 

— l-ai spus lui Mary că femeia cu care te căsătoreşti o 
să fie puternică. Aşa că lasă-mă să fiu puternică pentru 
tine. Stephen dădu din cap. 

— Asta e responsabilitatea mea. Nu o să ţi-o transmit 
ţie. Ironia o apăsă pe suflet. De câte ori, de când se 
întorsese Stephen, se rugase pentru dovezi că acesta se 
schimbase, că nu mai era nemernicul care fusese odată? Că 
devenise bărbatul pe care-l putea iubi cu tot sufletul şi 
inima? Acum obținuse dovada că Stephen devenise un 
bărbat bun şi responsabil, unul care nu i-ar fi abandonat 
niciodată pe Mary şi fiul ei când aveau nevoie de el. Unul 
care îi respecta dorinţele de a face lucrul corect, chiar şi cu 
preţul propriei lui fericiri. lar Faith refuza să îl lase să facă 
acel sacrificiu. 

— Vreau să te ajut, spuse ea cu blândeţe, dar cu o 
insistenţă care venea din adâncul sufletului. 

Stephen era acum al ei şi refuza să renunţe la el, mai 
ales după seara trecută. Mai ales acum, când ştia cât de 
mult o iubea. 

— Aşa că spune-mi ce pot să fac... Cum putem să 
reparăm asta? 

Stephen ezită, apoi inspiră adânc şi şopti: 

— Am o idee, dar sunt şanse mici. 

Faith vru să-l liniştească, aşa că se ridică pe vârfuri 
să-l sărute. Fu o simplă atingere a buzelor, dar Faith gustă 
o lume de speranţă în acel sărut şi îi luă faţa în mâini. 

— Spune-mi. 

Chiar în timp ce îi spunea planurile lui, Faith nu era 
sigură că avea să funcţioneze, dar trebuiau să încerce 
pentru că viitorul ei cu Stephen era în cumpănă. 


Capitolul 11 


Oldham Village, Lancashire 
O lună mai târziu 


Stephen bătu la uşa din faţă a casei familiei Llewellyn. 

Lângă el, Mary îl ţinea pe Jeremy strâns în braţe şi era 
atât de emoţionată, că nu spunea nimic. La fel cum nu-i 
spusese nimic important pe parcursul călătoriei de cinci zile 
de la Elmhurst Park până acolo. 

În ultima lună, Stephen trimisese mai multe scrisori 
familiei Llewellyn, explicându-le despre Mary, Daniel şi 
Jeremy. Băiatul avea nevoie de bunicii lui. Mary avea 
nevoie de ajutorul lor, oricât erau dispuşi să o ajute. li 
datorau lui Daniel şi lor înşişi să-l primească pe copil în 
viaţa lor. 

Nu primise răspuns la niciuna din scrisori. 

Dar Stephen refuza să renunţe, nu putea renunţa, din 
moment ce era vorba despre viitorul lui Faith. O puse pe 
Mary să scrie chiar ea câteva scrisori, inclusiv descrieri 
lungi ale lui Jeremy şi a jucăriilor lui preferate, cum 
băieţelul începea să meargă şi să vorbească, faptul că îi 
plăcea să i se cânte ca să adoarmă şi să fie dus pe câmp să 
vadă animalele. Tânăra chiar inclusese o şuviţă din părul lui 
şi o amprentă a mânuţei lui. 

In urmă cu o săptămână venise şi răspunsul. Să îi lase 
în pace şi să lase fantoma fiului lor să se odihnească. Aşa 
că Stephen făcu singurul lucru pe care îl mai putea face. li 
urcă pe Mary şi pe Jeremy în trăsură şi traversă cu ei 
Anglia, ca să-i aducă la uşa familiei Llewellyn. Dacă refuzau 
să-şi recunoască nepotul, atunci s-o facă în faţa lui. 

Lovi cu pumnul în uşă. 

— Stephen, spuse Mary încet. Erau primele cuvinte pe 
care i le adresase direct de când trăsura plecase în acea 
dimineaţă de la han, când îi spusese că era nebun şi că 
planul lui nu avea să aibă niciun rezultat. Nu ar trebui să 
facem asta, nu aşa. Hai să ne întoarcem la han şi... 

— Nu. 

Atacul frontal asupra duşmanului funcţiona cel mai 


bine ca element surpriză, iar Stephen nu se putea gândi la 
o surpriză mai mare decât sosirea neanunţată a nepotului 
lor. 

— O să facem asta. Dacă tot refuză să-l recunoască, 
atunci o să-i facem să te privească în ochi în timp ce le ţii 
nepotul în braţe. 

Mary îşi muşcă buza de jos, temătoare, gest pe care 
Stephen îl ignoră. Datorită lui Faith. 

În luna de când o văzuse ultima oară, golul din pieptul 
lui devenise insuportabil. Nu dormise bine, nu avea apetit, 
nu se putea concentra pe conducerea marchizatului, nu-şi 
mai putea călări calul de teamă că avea s-o ia spre 
Hartsfield Park. Şi chiar dacă trimisese atâtea scrisori 
familiei Llewellyn, nu îi putea trimite nici măcar una lui 
Faith. Părinţii ei nu i-ar fi permis, având în vedere modul în 
care părăsise Hartsfield. 

Singura lui consolare era încercarea continuă de a-i 
ajuta pe Mary şi Jeremy. Tocmai de aceea era acolo. Se 
săturase de aşteptat. Venise momentul să forţeze o 
rezoluţie. Membrii familiei Llewellyn nu erau oameni rău. 
Stephen îi cunoscuse bine datorită prieteniei cu Daniel, mai 
întâi la Harrow, apoi la universitate, iar odată chiar 
petrecuse o vacanţă scurtă acolo. Şi-i amintea ca fiind 
afectuoşi şi prietenoşi, dedicați muncii grele şi unul altuia. 
Dar nu ştia cum îi schimbaseră ultimii doi ani în care îşi 
jeliseră fiul. Spera că suferinţa nu le întărise inimile cu totul. 

Uşa se deschise, iar bărbatul care era şi majordom, şi 
servitor îl salută politicos. 

— Da? 

— Stephen Crenshaw, marchizul de Dunwich. Am 
venit să-i vedem pe Sir Geoffrey şi Lady Llewellyn. 

Bărbatul se tensionă când îi auzi numele. 

— Da, Excelenţă! 

Privirea bărbatului se îndreptă apoi spre Mary. 

— Şi dumneavoastră, doamnă? 

— E însoţitoarea mea, răspunse Stephen brusc. 

Fără să se uite la Mary, ştiu că femeia dădu ochii 
peste cap, exasperată şi convinsă că încercarea lui era 


inutilă. 

— Da, domnule. Bărbatul păru uimit de tăcerea lor, în 
timp ce făcu un pas în spate să-i lase să intre în casă. Pe 
aici. 

— E ruşinos, îl certă Mary încet, după ce servitorul îi 
conduse în salon, apoi le luă hainele şi pălăriile. Îţi foloseşti 
titlul să dai buzna aşa. 

— Măcar e util la ceva, mormăi el. 

Ignorându-i replica sarcastică, Mary îl aşeză pe Jeremy 
pe canapea să-i dea jos haina şi pălăria. După patru zile 
petrecute în trăsură şi în camere mici de han, băiatul se tot 
foia, dorind să fie lăsat jos ca să exploreze salonul mare. 

— Simt că-i luăm cu asalt. Venim neinvitaţi şi fără să 
anunţăm, când ne-au spus deja să-i lăsăm în pace... O să 
fim aruncaţi afară. 

— Fie ce-o fi, Mary, bombăni el serios. 

Se simţea însă la fel de neliniştit ca băieţelul şi începu 
să se plimbe prin cameră. 

Mary scoase un miel de pluş din buzunarul pelerinei şi 
îl mişcă în faţa copilului. 

— Dacă planul tău nu va funcţiona şi ne vor refuza 
privindu-ne în ochi? Puse jucăria în mâinile întinse ale 
copilului. Ce facem atunci? 

— Nu ştiu. 

Dar ştia cu siguranţă că nu avea să renunţe, pentru 
că alternativa... Ei bine, nu exista nicio alternativă. 

Mary se aşeză lângă Jeremy, iar băiatul se târî în 
braţele ei, apoi se întoarse să se aşeze în poala ei, ţinând în 
continuare jucăria de pluş în mâini. O ridică la gură şi 
începu să o ronţăie de ureche. Mary îşi privi fiul şi 
dragostea îi lumină faţa. 

În timp ce-i privea, o dorinţă puternică îl străpunse cu 
atâta putere pe Stephen că-l lăsă fără aer. Voia aceeaşi 
apropiere cu propria sa familie. Cu Faith. Dar nu putea să 
se bucure de asta decât dacă îi convingea pe părinţii lui 
Daniel să îi accepte pe Mary şi pe Jeremy în viaţa lor. Totul 
depindea de întâlnirea aceea. 

— Presupun că putem să sperăm la ajutor din partea 


părinţilor mei. Mary luă mielul din mâinile lui Jeremy şi îl 
frecă de burta copilului până când băiatul izbucni în râs. 
Bineînţeles însă că e prea devreme să primesc veşti din 
India. 

Acest lucru îi atrase atenţia lui Stephen, care se 
întoarse spre ea. 

— Le-ai scris părinţilor tăi? 

Zâmbetul de pe faţa lui Mary dispăru şi femeia aşeză 
mielul în poala lui Jeremy. 

— A trecut atâta timp, s-au întâmplat atât de multe... 
Am hotărât că era momentul potrivit să încerc să mă împac 
cu ei. 

Stephen simţi un nod de simpatie pentru ea. Relaţia 
apăsătoare cu părinţii ei din cauza lui Daniel şi a lui Jeremy 
o devastase. Fusese forţată să părăsească India înainte să 
se vadă că era însărcinată, nu reuşise să vindece rana 
dintre ei. Stephen era fericit că tânăra ajunsese într-un 
punct în care se simţea destul de sigură cât să-i contacteze, 
dar se ruga ca speranţele ei să nu fie năruite. 

— Atunci sper să primeşti veşti de la ei cât de curând, 
îi zise el încet. 

— Nu contează dacă nu o să se întâmple asta, pentru 
că m-am hotărât că o să continui să le scriu, indiferent ce 
răspuns primesc. Sau dacă nu primesc. li zâmbi. li asediez. 
Stephen ridică o sprânceană. 

— Poftim? 

— O să-i tot bat la cap până mă vor accepta din nou, 
cu tot cu defecte. Il sărută pe Jeremy pe creştetul capului. 
Cu tot cu copil. 

Planul ei îi câştigă admiraţia lui Stephen şi un zâmbet. 
Armata nu căuta strategi experţi unde trebuia. Ar fi trebuit 
să caute recruți la un ceai. 

— Ceea ce presupun că e exact ce ai plănuit şi pentru 
familia Llewellyn, să insişti până când vor ceda. Mary îi 
aruncă o privire ciudată. Dacă azi ne refuză, o să campăm 
în grădina lor cu trandafiri? 

— Mă bucur că ţi se pare amuzant totul. 

— Ba nu, răspunse ea încet. Deloc. 


— Totul o să se rezolve, o asigură el. 

Dacă repeta asta destul de des, poate avea s-o 
creadă. 

— Şi tu? întrebă ea încet, cu o urmă de îngrijorare în 
voce. Totul o să fie în regulă cu tine? 

— Bineînţeles că da. Trebuia să fie, pentru că era 
imposibil să trăiască fără Faith. Sunt bine. 

Cu un oftat, tânăra dădu din cap. 

— Te cunosc, Stephen, şi nu eşti deloc bine. Nu ai mai 
fost în apele tale de când Lady Faith a plecat de la Elmhurst 
Park. Inima lui tresări la auzul numelui ei. 

— Nu e cazul să-ţi faci griji din cauza asta, răspunse el 
şi începu să se plimbe din nou, sperând că Mary avea să 
renunţe la subiect. 

Ultima persoană despre care voia să vorbească acum 
era Faith. Nu când viitorul lui cu ea depindea de cum se 
desfăşurau următoarele câteva minute cu familia Llewellyn. 

— Te priveşte pe tine, deci evident mă priveşte şi pe 
mine, pentru că ţin la tine, zise ea. Văd că Lady Faith 
înseamnă mult pentru tine. 

— Bineînţeles că înseamnă. Ca şi restul familiei ei. 
Suntem prieteni. 

— Sunteţi mult mai mult de atât, spuse ea în şoaptă, 
deşi nimeni nu ar fi putut să-i audă. 

Stephen se simţi întors pe dos când îşi aminti noaptea 
petrecută în braţele lui Faith. Era ultimul lucru la care voia 
să se gândească în acea zi. 

— Nu ştiu ce... 

— O iubeşti. Mary zâmbi cu blândeţe în timp ce îşi 
demonstră ideea comentând: Numai un bărbat îndrăgostit 
ar fi atât de tulburat. 

— Nu sunt tulburat, răspunse el, trecându-şi mâna 
frustrat prin păr. 

Ce simţea era mult mai rău. 

judecând după privirea ei dezaprobatoare, era clar că 
Mary nu-l credea. La fel se uitase şi la Polly când aceasta 
încercase să se strecoare în sat să-l viziteze pe fiul 
fierarului. 


— Am văzut cum vă priveaţi. 

— Aveai halucinaţii de la febră. 

Tentativa lui de a o tachina nu făcu decât să-i 
adâncească încruntătura. 

— Nu trebuie să-ţi ratezi şansa de a fi cu ea din cauza 
lui Jeremy şi a mea sau pentru că te simţi vinovat de 
moartea lui Daniel. 

Stephen se opri şi se întoarse cu spatele la ea, pentru 
ca Mary să nu-i vadă faţa. 

Niciodată nu mai purtaseră această conversaţie, nu 
discutaseră despre motivele pentru care îi jurase să o ajute 
în urmă cu doi ani. Amândoi le ştiau, dar niciunul să le 
verbalizase. Până acum. Un val de vinovăţie şi suferinţă 
puse stăpânire pe el. 

Privirea ei deveni mai blândă. 

— Ai fost atât de bun că ne-ai ajutat atunci când nu 
trebuia s-o faci... 

— Ba trebuia, spuse el, odihnindu-şi mâna pe poliţa 
şemineului. 

— Ba nu. Moartea lui Daniel nu a fost vina ta. 

Stephen închise ochii. Şi Faith îi spusese acelaşi lucru. 
Mereu avea să-l jelească pe Daniel, dar ştia în adâncul 
sufletului că luase decizia corectă când le spusese 
oamenilor lui să atace. Datorită iertării şi iubirii lui Faith, 
reuşise să accepte asta. Povara apăsătoare pe care o 
purtase încă de la moartea lui Daniel îi dispăruse de pe 
conştiinţă şi putea din nou să-şi privească serviciul în 
armată cu mândrie. Putea să privească spre viitor în loc să 
se lupte în mod constant cu fantomele trecutului. Dar putea 
să şteargă vinovăția pe care o simţea pentru Mary şi 
Jeremy? 

— Stephen, trebuie să-mi promiţi că orice s-ar 
întâmpla azi, o să te căsătoreşti cu ea. Nu aş suporta să 
ştiu că noi am fost motivul pentru care nu sunteţi împreună 
şi că eşti nefericit din cauza noastră. 

Bărbatul nu putu să-i promită asta. Băiatul care 
fusese înainte să plece din Anglia ar fi profitat imediat de 
ocazia de a scăpa de responsabilitate şi de a obţine egoist 


ce voia, indiferent cum îi afecta asta pe ceilalţi. Dar acel 
băiat dispăruse. Acum ştia preţul pe care trebuia să-l 
plătească pentru asta şi era dispus s-o facă. 

Doar că nu se aşteptase ca preţul să fie Faith. 

— Daniel a fost iubirea vieţii mele, recunoscu ea încet, 
în timp ce îl aduse pe Jeremy la el. Jelesc în fiecare zi, nu 
doar pierderea lui, dar şi pierderea vieţii pe care am fi putut 
s-o avem împreună, toţi ceilalţi copii pe care am fi putut să- 
i facem, casa pe care am fi construit-o. 

Stephen se întoarse spre ea, iar durerea de pe faţa lui 
Mary îl lăsă fără aer. 

— Sunt atâtea lucruri pe care cuplurile le iau de-a 
gata... Plimbările în grădină dimineaţa, pe care nu o să le 
mai facem niciodată, serile liniştite în faţa şemineului pe 
care nu o să le mai trăim niciodată. Un zâmbet trist îi apăru 
pe faţă. Aş da orice să mai petrec o singură după-amiază 
contrazicându-mă cu Daniel. lIncercă să-şi oprească 
lacrimile. Nu o să mai am niciodată a doua şansă cu el. Dar 
tu, Stephen, tu ai o a doua şansă şi nu trebuie s-o ratezi. 
Aşa că trăieşte viaţa fericită pe care o meritaţi amândoi. Te 
rog. 

Exact asta şi voia să facă. Voia să-şi devoteze restul 
vieţii făcând-o pe Faith fericită, râzând cu ea şi făcând-o să 
zâmbească. Faith merita un cămin iubitor şi o familie, 
plimbări toamna pe alei şi picnicuri în miezul nopţii şi toate 
animalele străzii pe care inima ei putea să le iubească. Dar 
nu putea face asta atâta timp cât era responsabil pentru 
Mary şi Jeremy. 

Stephen dădu din cap. 

— Şi dacă familia Llewellyn refuză să-l recunoască pe 
Jeremy ca fiind nepotul lui, dacă refuză să te ajute? 

— Atunci te căsătoreşti oricum cu ea, în secret dacă 
trebuie, şopti ea. Lady Faith e mult mai puternică decât 
crezi. Zâmbi în timp ce-l pupă pe Jeremy cu tandreţe pe 
obraz... Când suntem cu oamenii pe care îi iubim, împreună 
putem să înfruntăm orice. 

— Da, zise el, punându-şi mâna pe capul lui Jeremy şi 
pupând-o pe obraz. Tu clar ai demonstrat asta. 


Uşa se deschise, iar Stephen simţi cum inima îi bate 
cu putere. În timp ce inspiră adânc, se întoarse spre părinţii 
lui Daniel. 

— Dunwich! Sir Geoffrey intră furios în cameră, cu 
pumnii încleştaţi. 

În urma lui, soţia venea încet. Femeia păli când îl văzu 
pe Jeremy. 

— Sire, spuse Stephen respectuos bărbatului, deşi 
rangul lui era mai mare decât al acestuia. Îmi cer scuze că 
am venit fără să anunţăm... 

— Nu ai niciun drept să fii aici, niciun drept să intri în 
casa mea aşa... Se înecă în cuvintele sale, în timp ce arăta 
cu degetul spre Mary, care îl strângea pe Jeremy în braţe. 
Cu ei. 

Ignorând furia soţului ei, Lady Llewellyn se îndreptă 
încet spre Mary, cu atenţia fixată asupra băiatului. 

— Aţi refuzat să-mi răspundeţi la scrisori şi aţi refuzat 
invitaţia la Elmhurst Park, îi reaminti Stephen. Nu mi-aţi dat 
de ales. 

— Fiul meu a murit din cauza ta! strigă el. 

Cuvintele îl străpunseră ca un cuţit prin inimă. 
Stephen acceptă furia bărbatului fără să reacționeze, 
menţinându-şi faţa impenetrabilă, în ciuda durerii pe care o 
simţea. Trăise cu durerea copleşitoare a morţii prietenului 
său în ultimii doi ani şi înţelesese golul imens pe care îl 
lăsase absenţa lui Daniel în vieţile tuturor. Dar nu fusese 
pregătit pentru forţa vinei aruncate de părinţii lui Daniel pe 
umerii lui. 

Însă ştia că furia se datora faptului că aceştia 
sufereau şi aveau nevoie să dea vina pe cineva, iar el era 
pregătit să accepte acea povară, dacă asta însemna că 
tatăl lui Daniel putea să facă faţă mai uşor morţii fiului său 
sau dacă asta îl ajuta să-i accepte pe Mary şi pe Jeremy. 

Faţa lui Geoffrey era contorsionată de suferinţă. 

— Şi o aduci pe femeia asta în casa mea, cu 
minciunile şi planurile ei să ne stoarcă de bani şi să 
distrugă reputaţia lui Daniel. 

— Am adus-o ca s-o cunoaşteţi şi să vă întâlniți 


nepotul, îl corectă Stephen cu blândeţe. 

— Băiatul ăla nu e al lui Daniel! 

La strigătul lui, Jeremy ţipă şi începu să plângă. Mary 
îl legănă în braţe, gângurind încet, dar copilul simţea 
tensiunea din cameră şi refuză să se calmeze. 

Faţa lui Lady Llewellyn se topi într-o expresie 
sfâşietoare de durere şi iubire când se opri în faţa lui Mary. 
Şopti: 

— Dumnezeule, arată exact ca Daniel când era 
bebeluş. 

Îşi întinse mâinile, într-o rugăminte tăcută. 

Mary ezită o clipă, privirea ei mutându-se nesigură 
spre Stephen. Când acesta încuviinţă, tânăra îl puse pe 
Jeremy în braţele femeii. Strângând copilul la piept, Lady 
Llewellyn începu să plângă. 

— Elizabeth, dă-i băiatul înapoi, îi ordonă Sir Geoffrey, 
însă vocea lui tremura şi, pentru prima oară, Stephen auzi 
suferinţa din spatele furiei bărbatului. 

— E fiul lui Daniel, şopti ea. 

— E un bastard ilegitim, protestă tatăl lui, vocea sa 
fiind presărată cu durere. Nu există nicio dovadă... nicio 
dovadă că Daniel şi ea... că ele... 

— E fiul lui Daniel, repetă ea, întorcându-se să 
întâlnească privirea soţului ei. Uită-te la el! Chiar crezi că 
nu mi-aş recunoaşte propriul copil în el, fiul pe care l-am 
crescut la sân şi căruia i-am cântat să adoarmă în leagăn? 
Fiul pe care l-am privit crescând şi devenind bărbat? Acelaşi 
fiu pe care l-am trimis în India? 

Bărbatul îşi lăsă umerii în jos, iar ochii îi luceau în timp 
ce spuse: 

— Elizabeth... 

— Destul... Destulă durere, destulă pierdere... Vreau 
ca totul să se termine acum. Îl strânse pe Jeremy la piept cu 
un braţ, în timp ce întinse către Mary celălalt braţ. Mi-am 
pierdut fiul. Nu o să-mi pierd şi nepotul. 

Cei doi se priviră în tăcere, într-o comunicare tăcută 
pe care numai decenii de căsătorie plină de iubire o puteau 
crea. În acel moment, inima lui bătea cu putere şi îl durea 


pentru toţi, iar Stephen ştiu că totul avea să fie bine. 

— Geoffrey, şopti Lady Llewellyn, suferinţa de pe faţa 
ei fiind înlocuită de o expresie de iubire şi acceptare, vino 
să-ţi întâlneşti nepotul. 


Capitolul 12 


Hartsfield Park 
O săptămână mai târziu 


Stephen descălecă de pe cal şi îi aruncă hăţurile 
grăjdarului care veni prin ploaia rece de toamnă să-l 
întâmpine. Cerul era zguduit de tunete, iar Stephen privi 
sfidător norii gri. „Arată-mi tot ce poţi!” Pentru că numai o 
furtună venită din iad îl mai putea opri acum. 

Cu o determinare de fier şi care îl ajutase să continue 
drumul aproape fără oprire de când îi lăsase pe Mary şi pe 
Jeremy cu familia Llewellyn, şi ultimele două zile în care 
trecuse prin ploi reci şi noroi, urcă scările din faţă şi trecu 
de majordomul fâstăcit, intrând în casă fără invitaţie şi fără 
să fie anunţat. 

— Excelenţă! 

Majordomul se grăbi după el, uimit de felul nepoliticos 
în care intrase Stephen. Şi mai rău, uimit de faptul că 
Stephen trecuse de holul de la intrare înainte să fie anunţat 
şi intrase direct în centrul casei. 

Dar Stephen nu avea timp pentru amabilităţi. 

— Strathmore! strigă el, lăsând ca acesta să fie 
anunţul sosirii sale. 

Majordomul păli. 

— Domnule, insist... 

— Şi eu, Gibbs, îl întrerupse Stephen, dar nu încetini 
în timp ce-şi băga capul în fiecare cameră pe lângă care 
trecea. 

Dacă şi ceilalţi din casa Westover erau ca 
majordomul, trebuiau să se obişnuiască cu el plimbându-se 


pe holuri. Pentru că exact asta avea de gând să facă pentru 
mult timp de acum încolo. Se opri abia când ajunse în birou, 
iar inima i se opri în gât când îl găsi pe Strathmore în 
spatele biroului imens. Ignoră sângele care-i bubuia în 
urechi, la fel cum ignorase şi încercările frenetice ale 
majordomului de a-l opri, şi inspiră adânc, pentru curaj. 

— Strathmore, comentă el când se apropie de duce cu 
încrederea unui bărbat care-şi ştia destinul şi nu se temea 
să-l trăiască... sau cu determinarea sumbră a unui bărbat 
care se îndrepta spre propria execuţie. 

Bazat pe primirea rece pe care i-o oferi ducele, nu era 
sigur care variantă se potrivea. 

Edward Westover refuză să se ridice să-l salute şi îl 
fixă cu privirea. 

— Dunwich. 

Stephen luă coşuleţul pe care-l purtase la cureaua din 
jurul umărului tocmai de la Elmhurst Park şi îl aşeză la 
colţul biroului. Strathmore nu spuse nimic, dar privirea lui 
se îndreptă suspicioasă spre coş când acesta se mişcă. 

Stephen îşi aruncă pălăria udă majordomului, care 
rămăsese cu gura deschisă din cauza tupeului lui. 

— Domnule! 

Strathmore îi făcu semn lui Gibbs să iasă din cameră, 
înainte ca bărbatul să facă o criză de apoplexie chiar acolo, 
pe covorul turcesc. Bărbatul îşi încordă maxilarul şi se 
rezemă pe scaun, fixându-l pe Stephen cu privirea. 

— Ai vreun motiv pentru care mi-ai invadat casa? 

— Vreau să vorbesc cu dumneata, domnule. Stephen 
scoase o sticlă de coniac de sub haină şi o aşeză în mijlocul 
biroului. Ca de la bărbat la bărbat. 


* 


— Bietul de el, şopti Faith. 

Fata întinse mâna tremurândă peste uşa grajdului, 
spre mânz. Dar animalul era prea supărat ca s-o lase să-l 
aline şi continuă să se plimbe agitat prin grajd. 

Lacrimi îi umplură ochii şi transformară mânzul într-o 


ceaţă întunecată. Pentru o clipă, se temu că avea să 
înceapă să plângă din nou. 

Din nou? Aproape râse. Când se oprise? 

Strânse şalul mai mult în jurul umerilor. În scurt timp 
va trebui să se întoarcă acasă şi să se îmbrace pentru cină, 
să-şi pună un zâmbet pe faţă pentru familia ei şi, cumva, să 
se prefacă că inima ei nu era frântă. Toţi membrii familiei 
se purtaseră foarte frumos cu ea. Până şi surorile ei 
fuseseră surprinzător de încurajatoare. Insă de fiecare dată 
când trebuia să dea ochii cu ele, de fiecare dată trebuia să 
pretindă că era bine, când de fapt, nu era decât un ghem 
de emoţii brute, suferea. Cu fiecare zi care trecea, era din 
ce în ce mai sigură că făcuse o greşeală când fusese de 
acord să-l lase pe Stephen să înceapă un atac în numele lui 
Mary... Dumnezeule, cum avea să suporte totul în 
continuare? 

O lacrimă îi curse pe obraz. Nu găsi puterea de a o 
şterge. In ultima lună, din clipa în care trăsura plecase de la 
Elmhurst Park şi îl lăsase pe Stephen în urmă, plânsese 
aproape întruna. Nu dormise, nu mâncase, zilele trecuseră 
într-o ceaţă de durere... Singurul lucru care-i oferea alinare 
era să îngrijească animalele, dar nici măcar asta nu era 
îndeajuns cât s-o facă să uite de bucuria pe care o găsise în 
braţele lui Stephen în acea noapte şi nenorocirea care o 
consumase dimineaţa următoare. Durerea că îl putea 
pierde o consumase, aceeaşi suferinţă care aproape o 
distrusese în urmă cu patru ani. 

Dar de data asta, era mult mai intensă! Pentru că 
simţise gustul iubirii şi ştiuse exact ce i se nega. 

Tăcerea lui era înnebunitoare. Absența lui din viaţa ei 
insuportabilă. li spusese că vor fi despărțiți doar câteva 
săptămâni, dar trecuse o lună întreagă fără niciun semn din 
partea lui. După incidentul din grajd, tatăl ei îi interzisese 
lui Stephen să viziteze Hartsfield sau să-i scrie. In urmă cu 
două zile, fără să mai poată suporta situaţia, Faith trimisese 
în secret un mesager la Elmhurst Park, doar ca să afle de la 
doamna Olsen că Stephen plecase în urmă cu două 
săptămâni, fără explicaţii. Fără să lase nici măcar un bilet 


pentru ea. lar acum era complet răvăşită. Nu ştia ce să facă 
decât să aştepte, să aibă încredere în el şi să încerce să nu 
se prăbuşească complet. 

— Gata, totul o să fie bine, spuse ea în încercarea de 
a se alina. O să mai doară puţin, apoi totul o să fie bine. 

Tunetele bubuiră pe cer, iar Faith îşi strânse şalul în 
jurul umerilor. Cel puţin vremea era de partea ei. O zi urâtă 
şi umedă, care se potrivea cu starea ei urâtă şi sumbră. 
Asta o bucura. Nu credea c-ar fi suportat să fie soare şi cer 
senin... 

— Faith. 

Fata se întoarse, uimită. 

— Stephen? 

ÎI privi şi nu îndrăzni să creadă că nu visa, că el era cu 
adevărat acolo şi se îndrepta spre ea uşor prin grajd. Işi 
ridică mâna la piept ca şi cum încerca să controleze bătăile 
haotice ale inimii. 

Stephen se opri la câţiva metri de ea şi aşeză la 
picioarele lui coşul mic şi acoperit pe care-l purtase cu el. 
Apoi, fără niciun cuvânt, cu privirea plină de iubire, îşi 
deschise braţele. 

Faith scânci, apoi alergă la el şi îşi aruncă braţele în 
jurul umerilor lui. Îşi îngropă faţa în gâtul lui în timp ce 
plângea, incapabilă să oprească potopul de emoţii din ea. 

Atacul subit asupra simţurilor ei fu copleşitor. Mirosul 
lui penetra aerul din jurul lui, iar forţa caldă a braţelor lui îi 
pătrunse în oase. Era în sfârşit acolo, în braţele ei, unde îi 
era locul. Se întorsese după ea, iar Faith nu putea decât să 
se ţină strâns de el şi să plângă în timp ce fericirea creştea 
în ea. 

— Nu plânge, iubirea mea, şopti el în părul ei, cu 
capul aplecat peste al ei şi braţele ţinând-o strâns. Totul o 
să fie bine. _ 

— Ai fost plecat atâta timp, şopti ea. Il ţinea strâns de 
gulerul hainei ca şi cum nu mai voia să-i dea drumul 
niciodată. Nu credeam că o să te mai întorci după mine. 

— Îmi pare rău. O strânse şi mai tare în braţe de 
parcă se temea să n-o piardă chiar şi în timp ce o ţinea în 


braţe. Îţi promit că am venit cât de repede am putut, draga 
mea. 

Durerea ultimelor săptămâni era prea adâncă pentru 
a dispărea atât de repede, iar Faith nu putu opri lacrimile 
fierbinţi care se revărsau din ea. 

— Când am aflat că ai plecat de la Elmhurst Park, am 
crezut... Cuvintele i se opriră în gât. Inspiră adânc şi încercă 
din nou, verbalizând în sfârşit teama care o torturase în 
ultima lună. Am crezut că ai renunţat la noi. 

— Niciodată. 

li luă faţa între mâini şi, fără să-i pese dacă-i vedea 
cineva, o sărută lent şi apăsat ca un bărbat înfometat care 
avea nevoie să se hrănească cu buzele ei pentru a 
supravieţui. Faith se aplecă spre el şi îi răspunse 
nerăbdătoare la sărut, închise ochii, iar senzaţia dulce o 
purtă, până când singurele lucruri pe care le ştia erau 
căldura şi puterea lui, lipit de ea, atingerile degetelor lui pe 
ceafă, iubirea care radia din el. Era al ei, în sfârşit şi pentru 
totdeauna. In acel moment, abia putea înţelege ce însemna 
toată iubirea şi dorinţa pe care le avea pentru el. 

Când în sfârşit îşi îndepărtă buzele ca să-şi recapete 
respiraţia, oftă adânc, rezemându-se de el. Acolo era locul 
ei, în braţele lui, iar ultimii fiori de teamă şi îngrijorare o 
părăsiră. 

— Şi Mary? Cum e? 

— E bine. În siguranţă. Cu părinţii lui Daniel. La fiecare 
cuvânt pe care-l spunea, o săruta pe tâmplă. Au fost de 
acord să o lase să stea şi să îi cunoască mai bine pe ea şi 
pe Jeremy. 

— Slavă Domnului, şopti ea. 

Îi simţi zâmbetul lipit de fruntea ei. 

— Am un cadou pentru tine. Un fel de scuză pentru că 
te-am îngrijorat. 

O scuză... când singurul lucru pe care-l voia era inima 
lui. Faith dădu din cap şi îi zâmbi printre lacrimi. 

— Nu am nevoie de nimic, acum că eşti aici. 

Stephen dădu din cap. 

— Acum patru ani te-am părăsit pentru că am fost 


prost. Faţa lui chipeşă era înceţoşată prin filtrul lacrimilor 
ei, dar regretul pe care-l văzu nu putea fi confundat cu 
nimic altceva. În ultimele luni a trebuit să te părăsesc din 
nou ca să mă asigur că viitorul nostru împreună o să fie 
unul fericit. Se aplecă şi ridică coşul din nuiele şi îl întinse 
spre Faith. Dar îţi promit că nu o să te mai părăsesc 
niciodată. 

Faith rămase fără aer şi ezită să accepte cadoul. 
Toate lucrurile la care visase deveneau în sfârşit ale ei şi 
abia putea să absoarbă tot ce se întâmpla. 

— Haide, deschide-l, o îndemnă el. L-am adus tocmai 
de la Elmhurst Park şi aproape m-a omorât, explică el 
enigmatic, cu un zâmbet blând pe faţă. Poţi măcar să-l 
accepţi să nu trebuiască să mor pe drumul înapoi spre 
casă. 

Ce  Dumnezeului...?  Curiozitatea învinse. Faith 
deschise încet coşul. Un ghem mic de blană albă o scuipă şi 
o labă mică, cu ghearele la vedere, tăie aer. Faith clipi. 

— Un pui de pisică? 

— O bestie mâncătoare de oameni, o corectă el. M-a 
zgâriat groaznic de tare când am pus-o în coş. 

— Bineînţeles c-a făcut-o! Săraca, e îngrozită. 

Urmă o altă rundă de scuipat şi scos ghearele. Faith 
apucă puiul de ceafă şi îl ridică. 

— Gata, linişteşte-te. 

Pisica se opri şi mieună, un sunet care o topi pe Faith. 

O lipi de pieptul ei, iar puiul se ghemui şi începu să 
toarcă. 

Apoi se uită la Stephen şi îl scuipă cu putere, ca 
avertizare. 

— In caz că asta nu ţi-a explicat, mica bestie e 
femelă. 

— Bineînţeles că e. Cu zâmbetul pe buze, Faith 
mângâie puiul cu obrazul. E superbă. 

— Ca şi tine, şopti el. 

Inima ei tresări. 

— Şi feroce. 

— Ca şi tine, repetă el, ochii lui lucind cu mândrie şi 


iubire. Vederea ei se înceţoşă de lacrimi. Pisicuţa se zbătu 
în braţele ei, şi Faith o puse jos, iar animalul îşi înfipse dinţii 
în ghetele lui Stephen. Bărbatul o privi şi-şi strânse buzele 
fără să spună nimic. 

Faith o luă de pe gheata lui şi o împinse uşor în 
cealaltă direcţie. Pisicuţa se plimbă prin grajd ca şi cum 
locul acela îi aparţinea, oprindu-se să scuipe şi să lovească 
fiecare cal care se uita la ea. 

Fata dădu din cap. 

— Câinelui Charlie s-ar putea să nu-i placă asta! 

— Va trebui să se obişnuiască cu ideea de a te 
împărţi, şopti el, în timp ce o prinse de talie. 

Faith continuă să privească pisica în timp ce aceasta 
se plimba prin grajd. Stephen îi adusese un pui de pisică, 
pe post de scuză. Era tipic pentru el să ştie exact ce avea 
să-i topească zidurile de apărare. Ce avea să-i placă. Dar 
până la urmă, mereu fusese bărbatul care o cunoştea mai 
bine decât oricine altcineva, chiar şi după ce fuseseră 
despărțiți patru ani şi de două continente. 

Faith reuşi să-şi controleze lacrimile şi spuse: 

— Scuzele îţi sunt acceptate. 

Stephen îşi lăsă umerii jos, uşurat. 

— Foarte bine. Pentru că mai e ceva pentru tine în 
coş. Tânăra dădu din cap. 

— Nu am nevoie de mai multe cadouri. 

Avea iubirea lui. Nu avea nevoie de nimic altceva. 

— Ăsta nu e un dar, se corectă el încet. E o 
promisiune, îi întinse coşul. 

Faith băgă mâna înăuntru. Se aştepta la o zgardă 
pentru Charlie sau la o jucărie pentru pisică, dar degetele ei 
atinseră ceva mic, metalic, care se afla pe satin, îngheţă, 
uimită. Nu mai putea gândi. Nu mai putea respira... 

— Stephen... 

Zâmbind la reacţie ei, bărbatul scoase inelul din coş. 
Diamantul strălucea puternic chiar şi în umbrele acelei zile 
ploioase. 

— Te iubesc, Faith. Stephen aşeză coşul pe jos, îi luă 
mâna tremurândă şi îi puse inelul pe deget. lar acest inel e 


o promisiune de la inima mea la a ta că nu o să te mai 
părăsesc niciodată şi că vom fi împreună mereu. 

Îi ridică mâna la gură şi îşi plimbă buzele peste inel, 
apoi îi întoarse mâna şi îi sărută delicat palma. 

— Căsnicia noastră nu o să fie uşoară. Mary şi Jeremy 
sunt acum la părinţii lui Daniel, dar mereu vor fi zvonuri 
despre ei, despre mine şi despre trecutul meu. Inspiră 
adânc. Dar dacă eşti destul de puternică să mă iubeşti în 
ciuda tuturor acestor lucruri, atunci nu îmi doresc decât să 
mă căsătoresc cu tine, să întemeiem o familie şi un viitor 
împreună. 

Fata scânci încet când Stephen îi atinse buzele cu ale 
lui, într-un sărut atât de tandru, plin cu atâta iubire, că o 
lăsă fără aer. 

Stephen îngenunche şi îi luă mâna într-a lui. 

— O să te căsătoreşti cu mine, Faith? 

Înainte ca ea să răspundă, pisica se întoarse în grabă 
şi îl muşcă din nou de gheată. În ciuda lacrimilor ei, Faith 
izbucni în râs când văzu expresia lui mâhnită. 

Ignorând atacurile feroce ale puiului de animal, 
Stephen continuă: 

— Căsătoreşte-te cu mine, Faith a mea. Spune-mi că o 
să-mi dai o a doua şansă... 

— A treia, îl corectă ea ştergându-şi lacrimile. Dar cine 
le mai numără? 

Un zâmbet apăru pe faţa lui când se ridică în picioare 
şi îşi înfăşură braţele în jurul taliei ei. 

— Nu te merit. 

Faith zâmbi. Era fericită. 

— Şi totuşi, mă ai. Apoi îşi înfăşură mâinile în jurul 
gâtului său. Ştii ce o să spună toată lumea, îl tachină ea, 
zâmbind în timp ce obrazul i se odihnea, lipit de al lui. Că 
te-ai căsătorit cu mine pentru că era de aşteptat. 

— Cu tine, draga mea, sunt fericit să fac ce se 
aşteaptă lumea de la mine. 

Se aplecă şi o sărută. 


Epilog 


Elmhurst Park 
Un an mai fericit mai târziu 


— Aici erai! 

Faith intră în birou, cu Charlie, câinele, lipit de 
picioarele ei, şi Snowflake, pisica, în braţe. 

Stephen îşi ridică privirea şi zâmbi când o văzu, 
înconjurată de anturajul ei de animale. 

Erau căsătoriţi de aproape un an, dar nu se sătura să 
îi vadă faţa frumoasă în timpul după-amiezilor lungi când 
lucra,  supraveghind  marchizatul, sau se ocupa de 
problemele din parlament care îi necesitau atenţia. Era 
convins că nu avea să se sature vreodată. Nu de Faith. Nu 
de femeia care îl făcuse mai fericit decât şi-ar fi imaginat 
vreodată. La fel cum nu avea să se sature vreodată să vadă 
aceeaşi faţă frumoasă, plină de plăcere când făcea 
dragoste cu ea. 

Puse jos scrisoarea pe care o citea, una de la Mary, în 
care tânăra îl asigura că ea şi Jeremy erau foarte bine la 
părinţii lui Daniel, că aceştia o acceptaseră complet şi îl 
recunoscuseră legal pe Jeremy ca fiind nepotul lor. Il adorau 
pe copil şi o iubeau pe Mary ca pe o fiică. Totul se aranjase 
cum nu se putea mai bine. 

Stephen se ridică şi ocoli biroul, îndreptându-se spre 
Faith. Când se aplecă să o sărute, pisica îl scuipă şi întinse 
gheara spre bărbia lui. 

— Potoleşte-te, o certă el şi riscă să fie zgâriat din nou 
când puse bestia pe jos. 

Animalul, care în ultimul an se transformase dintr-un 
pui care-şi arăta colții într-o pisică care-şi arăta colții, îi 
muşcă din nou gheata, apoi se întoarse spre Charlie şi îl 
alungă pe câinele laş pe hol. 

— Deci, mă căutai? o întrebă el în timp ce o trase şi 
mai aproape de el. 

Inima ei începu să bată tare, iar Stephen zâmbi la 


excitaţia ei nerăbdătoare. 

— Da, spuse ea. Şi mă bucur că te-am găsit. 

— Şi eu. Stephen îşi aplecă gura spre urechea ei şi îşi 
plimbă mâinile într-o parte şi în alta, şoptind: Aşa că de ce 
nu renunţi la planurile pe care le ai şi nu mi te alături în pat 
pentru restul după-amiezii? 

Faith oftă. 

— O, e atât de tentant... 

Stephen îşi opri mâinile în mijlocul mângâierii şi o 
privi, întrebând-o: 

— De ce? A 

— A apărut ceva. Işi muşcă buza de jos, cu o expresie 
precaută. E nevoie de mine la grajduri. 

— Am înţeles. li dădu drumul şi se rezemă de birou, 
încrucişându-şi braţele la piept, ca să nu o ia din nou în 
braţe şi să o ducă la etaj. La naiba cu drama din grajduri! 
Ce mai e de data asta? 

Faith îşi cobori privirea vinovată spre podea. 

— O vacă. 

— O vacă? strigă el. 

Asta era ceva nou. De când se căsătoriseră, Faith 
adusese acasă aproape o duzină de pisici şi câini de pe 
stradă, două gâşte şi un cocoş. Se părea însă că în acea zi, 
turma ei de animale se mărise. Strathmore sigur avea să se 
distreze copios, acum că toate operaţiunile ei de salvare 
deveniseră durerea de cap a lui Stephen. 

— Era prinsă în trestia din râu, iar nişte bărbaţi m-au 
ajutat să o salvez. Săraca, era atât de obosită de cât se 
zbătuse ca să se elibereze că nu am putut s-o las pur şi 
simplu pe câmp. Stephen îşi ridică o sprânceană. 

— Vacile trăiesc pe câmp. 

Faith îi ignoră remarca. 

— Aşa că au adus-o la grajdurile noastre... 

— Ei? 

— Eu am adus-o, se corectă ea cu un oftat. Vreau să 
am grijă de ea până îi găsesc stăpânul. Doar până atunci. 
Până la urmă, trebuie să fie a unuia dintre chiriaşii noştri. 

Stephen o privi suspicios, pentru că o cunoştea foarte 


bine. 

— Ce îmi ascunzi? 

Fata refuza să-l privească. 

— Ei bine, e un mic... vezi tu, e un mic... Faith ezită, 
apoi recunoscu în grabă: Are un vițel. 

— Bineînţeles că are, mormăi el. 

— Doi, de fapt. 

Stephen încercă să-şi oprească un zâmbet. 
Dumnezeule, cât de mult o iubea! 

— Presupun că va trebui să facem loc pentru altă gură 
de hrănit, cedă el. Sau trei. 

Faith îi zâmbi recunoscătoare şi se aruncă în braţele 
lui. Apoi îi şopti la ureche. 

— Sau patru. 

— Patru? strigă el. Dumnezeule, Faith! Ce ai mai adus 
acasă? 

— Nu am mai adus nimic. Se îndepărtă destul de mult 
cât să-l privească în ochi, privirea ei fiind ascunsă cu 
timiditate sub genele lăsate în jos. Cel puţin nu încă. Nu 
pentru încă şapte luni. 

Confuzia îl copleşi pe Stephen. 

— Ce vrei să spui? Dacă nu ai mai găsit un animal de 
pe stradă pe care să-l aduci acasă, atunci... atunci... 

Făcu ochii mari când îşi dădu seama ce-i spunea de 
fapt Faith. Fata îi zâmbi, iar pe chipul ei apăru o expresie de 
bucurie pură. 

Stephen şopti. 

— Un copil? 

Faith încuviinţă, ochii ei fiind plini de fericire. 

— Sunt însărcinată. 

Stephen strigă, o luă în braţe şi o învârti, apoi o sărută 
cu toată iubirea şi bucuria care explodau în el. Un copil... 
Avea să fie tată! În sfârşit, avea să aibă tot ce-şi dorea şi 
toate astea datorită lui Faith. 

Când se aşeză pe scaun şi o trase pe genunchii lui, 
fata îşi înfăşură braţele în jurul gâtului lui. Degetele ei se 
plimbară pline de afecţiune prin părul lui de la ceafă, în 
timp ce-i zâmbea. 


— Te iubesc, draga mea, şopti el. Apoi îşi aşeză palma 
pe abdomenul ei, deşi era în continuare plat. O să-l iubesc 
şi pe copilul ăsta şi pe toţi ceilalţi pe care o să-i avem. 

— Toţi ceilalţi? 

Stephen îi zâmbi şi îi făcu cu ochiul. 

— Păi trebuie să ţinem pasul cu vacile. 

Faith râse şi îl sărută pe gât. Apoi îşi odihni obrazul de 
al lui. 

— De ce nu ai renunţat niciodată la mine? întrebă ea 
încet. Chiar şi când eu renunţasem şi mă resemnasem cu o 
viaţă fără tine, dar te-ai întors şi ai luptat pentru noi, pentru 
fericirea şi viitorul pe care le puteam avea împreună. 

Stephen o luă în braţe şi o ţinu atât de strâns că îi 
simţi bătăile inimii. Fiecare bătaie unită a inimilor lor era o 
declaraţie de iubire. Acum şi pentru copilul lor. 

— Pentru că am avut încredere. 

— Cu siguranţă, încuviinţă ea. Şi mereu o să ai. 


Sfârşit 


Despre autoare 


M-am îndrăgostit de romanele istorice de dragoste şi 
de tot ce ţine de Regenţă, mai ales de minunaţii eroi ai 
Regenţei, de pe vremea când am trăit în Anglia, unde am 
petrecut cea mai mare parte a timpului studiind poeţii 
romantici, citind-o pe Jane Austen şi hoinărind în zona 
rurală a Angliei. Imi place istoria bogată a acelei perioade şi 
îmi place să descopăr cum toate regulile de etichetă şi 
decenţă pot fi folosite în avantajul eroinei... dacă aceasta e 
destul de îndrăzneață să îşi urmeze visurile. 

Ador să călătoresc şi m-am bucurat să vizitez şcoli şi 
să fac voluntariat la organizaţiile pentru copii din Peru, 
Ecuador, Thailanda şi Mexic. Am făcut mii de poze pe care 
le arăt prietenilor care nu bănuiesc nimic, dar sunt curioşi 
să mă întrebe despre călătoriile mele. 

Imi place să petrec mult timp în natură! Am fost în 
drumeţii în Alaska, în Anzi şi Alpi şi îmi place să fac rafting 
(atunci când nu cad în apă). Am obţinut licenţa de pilot la 
Chicago Midway - către toţi operatorii de la Chicago Center, 
îmi cer scuze pentru toate problemele pe care vi le-am 
provocat vouă şi celor de la Southwest Airlines - şi visul 
meu e ca într-o zi să zbor într-un balon cu aer cald 
deasupra Africii. 

Ador ciocolata, îngheţata cu orice aroma şi cafeaua 
Kona. Sunt o admiratoare înfocată a lui „Doctor Who” 
(toată lumea spune că am o casă mai mare pe dinăuntru). 
Nu mă pricep la gătit şi sper că într-o zi o să pot să-mi 
folosesc cuptorul pentru ceva mai mult decât depozitarea 


pantofilor. Când nu scriu, îmi place să petrec timpul 
încercând să nu omor tufişurile de trandafiri din grădina. 

